
Kedves Olvasó! 



Abban a percben, amikor a könyvet kinyitod, gondolj arra, nem is olyan régen 
még elfogadott volt, hogy a létező világot két részre, Keletre és Nyugatra 
bontjuk. Az egyik oldalon élnek az értékes, civilizált, építő eszmékkel 
felvértezett boldog emberek, a másikon a kizsákmányolt, nyomorba taszított, 
sanyarú sorsúak és gazdag eltartóik. Ezeket az országokat határok választják el 
egymástól. 

Mindez nem sokkal az után volt, hogy az emberek rájöttek, a Föld nem lapos, 
hanem gömbölyű, és ha mindig egy irányba haladunk, akkor visszajutunk oda, 
ahonnan elindultunk. 

Gyakorlatilag ennél többet nem is tudtak a dologról, de nem is érdekelte őket 
különösebben. 

Ma már úgy mondjuk, ez a kor a múlt század utolsó harmada. Még ismeretlen 
fogalom az internet, a kábeltévé, a digitális fényképezőgép, a bevásárlócenter, a 
DVD. Még ismert fogalmak a vasfüggöny, a sorkatonaság, a kék útlevél és a 
piros útlevél, a vietnámi háború és a V1T. Már nagyon sok családban van 
televízió, és a tévében két csatorna fogható. Még nem sztereó, bár tudjuk, mi az. 
Ismerjük a rockzenét, és tudjuk, hogy a Madonna nem szűz, a moziban 8 
forintért láttuk a Hairt, és divat a disszidálás Jugón keresztül. 

Ne! Ne! 

Kedves Olvasó! Még mielőtt becsuknád, és a sarokba dobnád ezt a könyvet 
(hogy mi a szarnak vettem meg?!), eláruljuk, ez nem történelmi áttekintés. 

Pusztán a rend kedvéért: 1987-et írunk. 

Húsz éve volt, közben világok omlottak össze. így aztán a mi utunk is 
megismételhetetlenné vált. Ezért gondoltuk, indokolt, hogy történeteinket 
érdekesnek találjuk, és ezért papírra is vetjük őket. 

Manapság, amikor valaki a kigondolástól számított egy órán belül lazán 
elindulhat abba az országba, ami nekünk akkor álmaink netovábbját jelentette, 
talán nem is tűnik fel, hogy történetünk túlélési hadgyakorlatnak felelt meg. 

Azonban az még ma is fegyvertény, hogy információ és pénz hiányában másfél 



hónapot tudtunk eltölteni ebben a Keletet és Nyugatot szuper méretekben 
magába ölelő, csodálatos világban, Japánban. 

Kedves Olvasó! 

Ezek után úgy forgasd a lapokat, hogy tudd, a könyvvel nekünk semmilyen 
célunk nincs. 



- Mi az, amiről beszélnünk kell? 

- Az előkészületekről. Nagyon fontos az, ami kimaradt az előkészületekből. 
Elsősorban, hogy a kutya se hitte el, hogy ki fogunk utazni Japánba. De azt is el 
kell mondani, mások is utaztak ezen az úton, nem egyedülálló, amit műveltünk... 

- Erről mindenképp beszéljünk, hogy hogyan és... 

- Na jó, akkor kezdjük. Azt mondja, hogy... 

- Előkészületek. 

- De mi a túró rezedás füléért mentünk mi 1987-ben pont Japánba? Ma már 
nagyon nehéz lenne megérteni, mert vissza kellene menni a '80-as évek 
legelejére, amikor még fiatalabbak voltunk, és még hülyébbek... Egészen 1980- 
ig, amikor megbolondultunk, és azt mondtuk, hogy elkezdünk karatézni. H. 
Csaba barátom hátba vágott: - Akarsz karatézni? - Akarok! - vágtam rá azonnal. 

Azt nem tudtam, hogy az micsoda, mert akkor még nem tudtuk, mi a karate, de 
ha ő akarta, akkor én is akartam. Mivel jó szaglása volt, nem akartam kimaradni 
belőle. Gondoltam, biztos jó lesz majd valamire. Utána, amikor az első edzésen 
ötszáz békaügetést kellett csinálni, rádöbbentem, hogy mit akarok én. De a 
többiek jobban bírták, úgyhogy tovább kellett karatézni - ezért tartott a dolog 
több mint 12 évig, a Jancsinak meg még ma is. 

Ott találkoztunk mi ketten, pár hónappal később, amikor Jancsi megjelent egy 
nap lila szájjal, gombafrizurával, és nyomott egy angolspárgát, amit én a közel 
két és fél hónapnyi tudásommal nem tudtam. Aztán tizenkét éven keresztül sem 
sikerült, de ez a momentum egy életre megalapozta a barátságunkat. Már ebben 
a pillanatban eldőlt a Japán utunk sorsa. Elkezdtük szervezni agyban, aztán 
eltűnt, előjött, majd megint eltűnt és előjött, úgyhogy eszelősöknek tartottak 
minket a többiek, de mindegy... 

Tegyük hozzá, hogy rendkívül nagy mértékben hibás egy Leonard Schrader 
nevű amerikai író és a Rakéta regényújság szerkesztősége, akik 1981 és 1982 
között voltak olyan pofátlanok, hogy kb. öt-hat részen keresztül idegelték a 
Japánt és a karatét kedvelő ifjúságot, amikor leadták folytatásokban a Jakuzák 
című regényt. Ez pecsételte meg a mi sorsunkat. Egyrészt a romantika és az 



ismeretlen iránti vonzalom, valamint a keletimádat miatt, másrészt Leonard 
Schrader annyira részletesen írta le a tokiói alvilág működését, a helyszíneket, 
hogy egy tökéletes térképet rajzolt. Nem volt kétséges egy percig sem előttünk, 
hogy ő járt ott. Ezt azután a valóságban tökéletesen tudtuk hasznosítani, hiszen 
mi az ő leírásai alapján közlekedtünk később. Meggyőződésünk, hogy ezek a 
helyszínek a mai napig nem is változtak meg. 

Jegyezzük meg, nekünk senki nem hitte el, hogy elmegyünk Japánba. 
Mögöttünk nem volt KISZ, MSZMP, semmilyen sportszervezet, sem város, 
senki. Két magánember voltunk, akik elhatározták, hogy nekivágnak. Két idióta 
gyerek vidékről, akik úgy döntöttek, hogy majd ők... 

- Igen. Annak ellenére, hogy szorgalmasan mondtuk mindenkinek, mi sem 
hittünk a dologban, természetesen. Ettől függetlenül mindenki szorgalmasan 
bólogatott, persze, majd utazni fogunk, mert az olyan egyszerű! 

- Élő ember nem hitte el, hogy Japánba fogunk... 

- Élő ember, nem. 

- Mi sem hittük, hogy Japánba... 

- Hát még magunk se hittük el, csak bíztunk benne, hogy egyszer eljön az idő. 

- Nagyon jól hangzott. Olyan jó volt ezt hazudozni. Menni fogunk Japánba, 
meg képzeljétek el, megyünk Japánba! De erről szövegelni egy éven keresztül, 
ez borzalmas. 

- Nem beszélve arról, hogy a hihetetlen disszi... mennyi volt Szentesen? A 
harminchatezres lakosú Szentesen? 

- Harminchat, abból disszidált mit tudom én... 

- Igen, most harminckétezer körül van... 

- Most már megint harmincöt, de akkor rengetegen disszidáltak, nagyon nagy 
divat volt... 

- Hozzá kell tenni, hogy akinek azt mondtuk, Japánba fogunk utazni, az 
kedélyesen hátba veregetett: - Aha, persze, NSZK-ba! És meg voltak győződve 
arról, hogy az NSZK-ba fogunk disszidálni, és azért mondjuk... 

- Japánba élő ember nem disszidál. 

- Mi is csak azért mondtuk a Japánt, hogy majd ott keressenek bennünket, ha 
eltűntünk, és hogy az életben nem fognak az NSZK-ban megtalálni. 

- Valószínűleg mi voltunk az egyedüli elálló fülű, bamba arcú gyerekek, akik 
egyáltalán nem akartak disszidálni. A fejünkben meg sem fordult. 



- A nagyon sok külföldi utunk után sem, amikor már a Fekete-tengert is sikerült 
elérnünk, ugye. Annál messzebb nem tudtunk jutni, a magyar tenger és a Fekete¬ 
tenger volt az a két... 

- Végpont. 

- A két végpont, amit láttunk, de ennél távolabbra nem is mertünk gondolni. 
Nem beszélve arról, hogy nem js lehetett, a paraméterek meg voltak szabva. 
Maximum mehettünk volna Drezdába vasutat építeni; építőtáborba, de azt meg 
nem akartuk. 

- Mikor már nagyon belelovaltuk magunkat, és az ügy érdekében valóban 
tettünk lépéseket, el kellett gondolkodni, hogy tényleg, milyen felszerelés és 
cuccok, meg ilyenféle dolgok kellenek. Én például a Farkas Jóskától, Kincától 
kértem, vettem... 

- Vetted?! 

- Meg a hátizsákját, amit aztán ki is fizettem, asszem... kölcsönkértem... 

- Nekem meggyőződésem, hogy a kölcsönkérés gyanús, szerintem elloptad... 

- Nem, nem, szerintem megvettem, elcseréltem. 

- Nem, a megvétel az túlzás, kölcsön... 

- Abban az időben én nagyon rendes gyerek voltam, úgyhogy... 

- Igen? Kölcsönkérted, a megvételről szó sem lehetett. Egyrészt nem is volt 
pénzed. Maximum azt ígérted, hogy majd megveszed, és a mai napig tart a vételi 
szándék. 

- De magasabb övfokozatú voltam, mint a Jóska, úgyhogy lehet, kötelessége 
volt odaadni a hátizsákot. 

- Hozzáteszem, egy olyan fémvázas hátizsák volt, hogy nem büszkeség, 
szégyen volt vele bárhova is elindulni. Mindenesetre emlékezetes helyekre 
jutottunk el vele. 

- Mindenféle nacionalizmust félretéve, a magyar címer is rá volt varrva, illetve 
a magyar zászló... 

- Meg a biztonság kedvéért beleírta a tetejére, hogy Horváth János. Ez a 
hátizsák Horváth Jánosé. 

- Igen, igen, és a kanku szimbólum is rá volt varrva. 

- Szerintem azért írtad rá, hogy utána igazolni tudjad, ez a tied. 

- Biztosan az enyém. 

- Le is húgyoztad szerintem, mint a kan kutya. 



- Azt nem tudom. 

- Hogy szaga legyen. 

- Szép piros volt, a tied viszont szép kék. 

- Kék volt. Az enyém, az az enyém volt, én vásároltam a Dohány utcai... 

- Most enyhe félmosoly jelent meg az orcámon, és mélyeket bólogatok, hogy 
persze, persze... 

- A Dohány utcai Sportbizományiban, mert akkor egyedül ott lehetett ilyen 
dolgokat vásárolni. Sportbolt se nagyon létezett. Ahol volt sportbolt, ott 
mackónadrágot lehetett kapni. 

- És ha nagy ritkán feljutottam Budapestre, akkor azonnal a Dohány utcai... 

- Igen, ott volt minden, még cseh hegymászókötél is. De azt mi nem vittünk 
magunkkal, hálózsákot se. Nekem volt hálózsákom, csak tudod, vatelinból 
készült, és olyan nagy volt, mint a fémvázas hátizsák. 

- Nekem is volt hálózsákom, román, ami szerintem emberhajjal volt kitömve. 
Borzalmasan szúrós, valami rettenetes román piacon vásárolt hálózsák volt. 
Abban az időben azt lehetett kapni. 

- Megkérdeztük, szerintetek kell Japánba hálózsák? Erre ránk néztek. Aztán 
mondták, minek vinnétek, negyvenkét fok van napközben. Ja, meleg van, akkor 
jó, nem viszünk, és már le is tettünk róla. 

- Igen, ez valóban így volt... 

- Ezzel szemben viszont vittük az orvosi műszerboltban vásárolt, hártyavékony 
ezüsttel bevont fóliát, aminek hasznát vettem. 

- Ennek még később nagyon nagy jelentősége lesz. 

- Fontos megemlíteni, akkor egyedül a megyében Szegeden volt orvosi 
műszerész szaküzlet, ahol mindenféle kis érdekességet lehetett vásárolni. Például 
ott vettem Petri-csészéket, mindig azokban tenyésztettem a lisztkukacokat. 

- Igen, de hogy a szegedi orvosi műszerészboltban miért lehetett kenyérpirítót 
is venni, nem tudom, de azt is lehetett kapni. Meg kávéfőzőt is. Ilyen túlélő¬ 
fölszereléseket is lehetett kapni, de az egyrészt félrevezetett bennünket, mert a 
rajzon rajta volt... ez egy tízszer tíz centire összehajtható, hártyavékony fólia 
volt, amit ha kihajtott az ember, kábé tizedmilliméter vastag, de nagyon vékony 
volt, az biztos. Ha széthajtotta az ember, soha többet nem tudta összehajtani 
akkorára, egyrészt, másrészt meg olyan három négyzetméter nagyságúra lehetett 
széthajtani, és a boritóján rajta volt, hogy a jég hátán egy meztelenül fekvő férfit 
ezzel tekertek be. 



- Valószínűleg egy hullát tároltak. Ajég hátán egy odafagyott hullát... 

- Akiről közben lehúzták a ruhát... biztos nem volt nála pénz, amikor meghalt, 
és leszedték róla a ruhát, azért volt meztelen. Beletekerték gyorsan ebbe a 
fóliába, de ezt akkor még nem tudtuk. Ezek alkották a felszerelés nagy részét, 
valamint az én rettentő méretű márványfarmerem, amiről azt hittem, hogy 
divatos, de amikor megvettem, már divatjamúlt volt és nagyon csúnya. 

- Szélálló dzsekink is volt. 

- Széldzseki, tényleg. 

- Rendszeresen abban edzettünk. 

- Otthon abban edzettünk. Meggyőződésünk volt, hogy Japánban is abban 
edzenek a karatésok. Azt nem tudtuk, hogy ott nincs erre szükség. Meg mi volt 
még? Törölköző, én vittem törölközőt... 

- Senki ne higgye el, hogy Badar törölközőt vitt magával! Ez így jól hangzik, 
egy mai könyvben, hogy Badarnál törölköző volt... 

- És volt egy garnitúra melegítőm is. 

- Inkább ezt úgy mondanám, hogy Japánban, meg a hajón, meg különböző 
helyeken, a rjokánokban, meg különböző szálláshelyeken sok törölköző volt. 
Később már Badárnak is volt törölközője. Ez így működött. 

- Tiltakozom, de... úgy emlékszem, hogy odafelé egyet vittem legalább. 

- Na most azt el lehet képzelni, hogyha mégis vitt, akkor másfél nap után az 
önállóan jött haza. Egymaga úszta át a tengert. 

- Ki kellett, hogy töltse valami a hátizsákom alját. Edzőcipőt is vásároltam, 
Yasaki edzőcipőt ötszáz forintért. Erről senki nem tudta, hogy mit jelent, 
egyébként is román volt. 

- Kint vásároltam egy Tigert... 

- Tigert vettél kint, igen, én arra nagyon sajnáltam a pénzt, mondtam is, mi a 
fenének vásároljak Tiger cipőt? 

- Utána viszont éveken keresztül azt sajnálta, hogy nekem miért van Tiger 
cipőm, neki meg miért nincs. 

- Mert kiderült, hogy annyira jó márka a Tiger, hogy körülbelül még olyan öt 
éven keresztül használtad... 

- Nagyon sokáig. 

- Nagyon sokáig, tehát a legtartósabb edzőcipő. Itt elmondanám a kedves 
olvasónak, hogy a legeslegtartósabb edzőcipő, amelyik Horváth János 



irgalmatlan méretű lábszagát is el bírja viselni, öt éven keresztül... 

- Csámpás vagyok a bal lábamra. 

- És még csámpás. Tehát amerre nagyobb az egyik füle, arra csámpít, és még 
ezt is kopások nélkül, öt-hat éven keresztül bírta a cipő, pedig rettentő 
igénybevételnek volt kitéve, mert még abban is aludt. 

Ez is reklám, nem? Most ilyenkor nem kéne valami szponri pénzt... 

-De. 

- ...nyomni a Tiger cégnek? 

- Tehát hogy fizessünk a Tigernek. 

- Hogy használhattam a cipőmet. 

- ...hogy használhattuk a nevüket. 

-Jó. 

- Ennyi. És akkor majd meglátjuk. Ezek fontos kellékek voltak. Ezen kívül más 
holmink, felszerelésünk nem volt. Illetve volt egy vázlatfüzetem, amibe 
beleírtam, nekem mim volt, és ebbe véletlenül belecsempésztem a Jancsi cuccait 
is. Ezt később a saját oldalamra billentettem. Neki semmije se maradt, mire 
hazajöttünk, nekem viszont két hátizsákra való anyagom volt. 

- Előzményekről volt szó. Gyakorlatilag az útnak két igazán fontos része volt. 
Ha akarjuk, akkor három részre tudjuk osztani, az odautazás, ami önmagában 
véve egy ezer százalékos kaland, és a visszautazás... 

- Ami ezerszáz százalékos kaland volt. 

- ...ami még ezt is megüberelte, a kettő közötti japán kis történetünk, ami már 
csak hab a tortán. Meg a mi megváltásunk volt ebben az útban, a jól 
megérdemelt jutalom. A dolog azzal kezdődött, hogy valahogy ki kellett tenni a 
lábunkat Magyarországról, ami nem volt könnyű, és be kellett tenni a lábunkat 
az akkori Szovjetunióba, amiről nem gondoltuk, hogy ennyire nem könnyű. 

- Végül is tudni kell, hogy egy klasszikus BudapestMoszkva-Habarovszk- 
Nahodka-Jokohama útvonalon mentünk Japánba. 

- Ezt nem mi találtuk ki, hanem... 

- Abban az időben ez így jött... Az akkori szocialista blokkból menőknek szinte 
egyedüli lehetősége volt. 

- Volt még egy: Frankfurton keresztül is lehetett menni. Egyrészt tizenötször 
ennyi pénzért, másrészt meg végig repülővel, amihez ki kellett menni 
Frankfurtba. Az pedig már magában véve sem volt egyszerű játék... 



- Nem kaptunk volna nyugati útlevelet. 

- Nyugati útlevél nem sikerült. Nekünk akkor piros útlevelünk volt, ami 
manapság teljesen természetellenes, mert már világútlevél van, meg minden 
egyéb, de akkor nekünk ez jutott, úgyhogy ezzel kellett megelégednünk. Meg 
kellett hozzá szerezni a japán vízumot, amit egy fokkal könnyebb megszerezni, 
mint mondjuk egy amerikai vízumot. 

- Legalábbis akkor könnyebb volt, most se tudjuk, hogy ez hogy van. 

- Akkor ezért nekünk meg kellett küzdeni. Tervezett programot kellett 
bemutatni a japán követségen, el kellett magyaráznunk, hogy miért szeretnénk 
odamenni, be kellett bizonyítani, hogy nem akarunk ott dolgozni, és kedélyesen 
elbeszélgettünk a japán nagykövettel. Majd a legszebb zene volt számunkra, 
hogy pfff, stempli, és odaírták, hogy Port of Yokohama, ezt nagyon szerettük, és 
kész. Ami az útban igazán kihívás volt, az nem a japán vízum, hanem a szovjet 
területen lévő repülőjegy, illetve a vonatjegy megszerzése. Amit megturbóztam 
azzal, hogy mivel a vasútnál dolgoztam, kitaláltam, szeretnék a vasúton 
keresztül egy olcsóbb jegyet szerezni, ami, utólag kiderült, ötezer forinttal lett 
olcsóbb, mint ha simán vásárolja meg az ember. Ötezer forint akkor egy havi 
fizetésnek felelt meg, tehát azért... 

- Majdnem, egy félhavi fizetés. 

- ...nem volt az olyan kevés. 

- Tegyük hozzá, hogy cakompakk huszonötezer forintból utaztunk el Szentestől 
Jokohamáig, és Jokohamától vissza Szentesig, miközben tizenkettőezer forintot 
kerestem akkor egy hónapban. 

- Igen, gyakorlatilag, és volt félretett pénzünk. 

- Hát, minimális - úgymond ifjúsági - takarékbetét volt, melybe több évtizednyi 
megfeszített munkával sikerült tízezer forintot félretenni. 

- Én megpróbálkoztam még egy biztosítási csalással, a biztonság kedvéért, ami 
nem jött be. Kétezer forinttal megváltottam az életemet tizenöt évre, tizenöt éves 
futamidőre, és nem olvastam el a kis piros apró betűs pontocskát, hogy ugyanis 
azt ígérték, ötvenezer forintot azonnal kivehetek készpénzben a tizenöt év 
kontójára, de az apró betűben az volt, hogy két év múlva. 

- Ott tartottunk, hogy egyáltalán nem volt könnyű megszervezni. Maga az út 
abban a pillanatban, amikor a történet indult, nagyon egyszerűnek tűnt. 
Bementem a Vörösmarty téri IBUSZ irodába, és odaböktem a fickónak, hogy mi 
nagyon szívesen kimennénk Japánba, de nem gondoltam komolyan. Erre ő 
odahajított elém egy paksamétát, hogy parancsoljon uram, mikor akar indulni, és 



már rendeljük is a jegyet. Hú, mondom, ha ez ilyen gyorsan megy, akkor nagy 
bajba kerültem. Mondom, nem tudom még a pontos időpontot, ezt még tegyük 
talonba, de mondja el, hogy hogyan lehet kijutni. És akkor elmondta azt az 
útvonalat, hogy Budapest-Moszkva-Habarovszk-Mahodka-Jokohama, ez az 
útvonal, ilyen egyszerű, öt nap, repülővel, vonattal és hajóval, ami a valóságban 
természetesen nem így működik, mert az öt nap sem öt, hanem hét, és... 

- Nem is egyszerű. 

- ...nem is egyszerű és nem is ilyen kedélyes, ahogy így elmondja az ember, de 
ezt még nem tudtuk. És mikor megtudtam, hogy ez az egész ez így huszonötezer 
forintba kerül caklipakli, akkor nagyon-nagyon boldog lettem, hogy csak 
huszonötezer forintba, és nem száznegyvenezer forint, mint a másik útvonal, a 
nagyon egyszerű, ám nagyon szép kitérővel rendelkező Frankfurt-Tokió, Tokió- 
Frankfurt-Budapest, azonnal döntöttem, hogy akkor ez kell nekünk. Nem 
kérdeztem meg a barátomat, hanem azonnal mondtam, mi akkor ezt 
megrendeljük. És egy fix időpont nélküli megrendelést tettem, hogy kezdjék el, 
indítsák be ezt az egészet. Ezzel bebiztosítottuk magunknak azt is, hogy innentől 
kezdve nincs visszaút, mi most már tényleg fogunk menni Japánba, nem 
gondoljuk meg, ezt megrendeltük, ki kell előbb-utóbb valószínűleg fizetni, csak 
az időpontot kell kitalálnunk. Az úticélt tudtuk, a pontos időpont egyelőre 
határozatlan. Kis tortúrán átmentünk ugyan, egy kicsit bekavartam azzal, hogy 
mivel a vasútnál dolgoztam, próbálkoztam az orosz területekre ingyenjegyet 
szerezni magamnak, ami nem sikerült. Csak félig, de nagyon megkavarta az 
utunkat, ugyanis... 

- Mivel te olcsóbb jegyet szerettél volna, sokkal jobb körülmények között, 
emiatt másodosztályon utaztál, én pedig első osztályon. 

- Az oroszok hosszú gondolkodás után úgy döntöttek, nem adják meg nekem, 
nem érdemiem meg az első osztályt, még akkor sem, ha fizetőképes volnék. 
Mert ha egyszer már spórolni akarok, akkor spóroljak, de rettentően. Tehát én 
jakut prémvadászok közé kerültem... 

- És a mai napig nem értjük, hogy kerültem én az első osztályra. 

- Mikor nem is érdemelted volna meg. 

- Volt átjárás, mert azért meglátogattuk egymást. 

- Igen, meglátogattuk egymást. A büfén kellett keresztülmenni, ami egy teljes 
vagont vett igénybe, éppen csak nem a vonat tetején hasaltam keresztbe, de 
majdnem. De ennél sokkal izgalmasabb dolog történt! Eljött végre a várva várt 
pillanat, hogy indulhattunk, és a téboly kerülgetett bennünket, mert még nem 
volt meg a helyünk. Az oroszok még nem küldték el a vonatjegyet, de akkor mi 



már teljesen hajthatatlanok és őrültek voltunk, azt mondtuk, hogy most már 
minket nem érdekel, indulunk. Akármi történik, akkor is elindulunk, innen nem 
fog visszatartani bennünket egy szaros vonatjegy, merthogy nincs. Hogy ez 
mivel járhat, nem gondoltunk bele. Ez egy tizenhétezer kilométeres út, aki már 
ennél messzebb utazik, az csak közelebb utazhat. Nem gondoltunk arra sem, 
hogy tőlünk öt-hatezer kilométeres távolságban fog kezdődni a vonatát, ott nem 
fognak az emberek érteni a mi nyelvünkön, és nem fogják tudni, mit 
szeretnénk... 

- Hogy mi nem értünk az ő nyelvükön. 

- Mi például abszolút nem értettünk az ő nyelvükön. 

- Sok éves orosztanulás után sem tudtunk egy árva orosz szót. 

- Valószínűleg nem tudtunk volna megküzdeni azokkal a Kalasnyikovokkal 
sem, amik az utunkat állták. Ezeket nem tudtuk itthon, mi döntöttünk, konokul, 
hogy minket nem érdekel, utazunk. És eufórikus hangulatban fölültünk tizenegy 
órakor a vonatra Szentesen... 

- Ami Budapestre vitt fel bennünket a repülőinduláshoz... 

- A család érzékenyen elbúcsúztatott. 

- Sirattak bennünket piszkosul, hogy utoljára látnak. Egy fémvázas hátizsákkal 
valaki fölül úgy, hogy elindul Japánba, ez szerintem manapság már nem így 
járja, de akkor sem volt természetes dolog. Ültünk egymással szemben, és azt 
mondtuk magunknak, hogy figyelj, bazmeg, nem hisszük el. Nem hisszük el. 

- Tulajdonképpen, ha belegondolunk, volt vonatjegyünk Szentestől Budapestig, 
volt repülőjegyünk Szentestől Moszkváig, Moszkvától Habarovszkig, volt 
hajójegyünk Nahodkától... 

- ...Jokohamáig. 

- Viszont nem volt a közte levő ötezer kilométerre vonatjegyünk. Illetve akkor 
még nem érkezett meg. 

- Abszolút mértékben nyitottá vált számunkra. Korábban teszteltük egymást 
egy kis csehszlovákiai úttal meg egy kis bulgáriai túlélőkalanddal, de nem 
gondoltuk, hogy mi várhat ránk ezen a gyenge kis szibériai utazáson. De hát 
istenem, végre ott ültünk, a vonat éppen indult, amikor apám szaladt ki a 
vasútállomásra... 

- Mint egy klasszikus cseh filmen. 

- Mint a klasszikus cseh filmekben, és sugárzott az arca az örömtől. 
Megállította a vonatot fél kézzel, mert körözött neki, és az ablakon keresztül 




átnyújtotta az orosz vonatjegyünket, ami akkor érkezett meg. Akkor hozta a 
postás. Ha tíz perccel később érkezik a postás, akkor nekünk nincs 
vonatjegyünk, és valószínűleg most halottak vagyunk. De nem így történt, mert 
mi kalandos emberek vagyunk, és így terveztük el. Úgyhogy lett vonatjegyünk 
is. Innentől kezdve, hogy elindultunk szép hazánkból, és gyakorlatilag a súlyát 
még kicsit sem éreztük át, mekkora útra vállalkozunk, azt is lehet mondani, hogy 
egyszerűen hihetetlen. Nem lehet, csak átélni, nagyon nehéz elmondani. Még 
nehezebb leírni. 

- Kimentünk Ferihegy 1 -re, akkor Ferihegy 1 volt még csak. Ott várakoztunk, 
és néztük az utasokat, a leendő utasokat, amikor megjelent egy család egy 
álmatag képű, szintén viszonylag rövidre, azaz majdnem teljesen kopaszra gépelt 
fejű fiatalemberrel. 

- Elsőre szimpatikusnak tűnt. 

- Elsőre szimpatikusnak, később ezen változtattunk. 

- Van olyan szimpátia, hogy az ember így rögtön ráérez. 

- Szia! Te véletlenül nem Japánba mégy? Sziasztok! De, véletlenül Japánba 
megyek. És ő volt Petrányi Zsolt, akkor még művészettörténet szakos, ma már 
neves művészettörténész, aki akkor lett a barátunk. Már másodjára utazott 
Japánba. 

- Volt képi világa. 

- És igen jól beszélte az orosz nyelvet. 

- Legalábbis jobban, mint mi. 

- Nálunk sokkal jobban beszélte, és gyakorlatilag együtt mentünk, együtt 
jöttünk. Az más kérdés, hogy egészen más irányba közlekedtünk. 

- Más utakon jártunk. 

- Ő a buddhizmust kutatta, mi meg a kalandozások korát éltük, de mindettől 
függetlenül ez nagyon fontos és nagyon jó találkozás volt... 

- Meghatározó találkozás volt nekünk. 

- Ugyanis azt, hogy az utat megtegyük, és az oroszországi szovjet kalandokat 
átéljük, nagy mértékben elősegítette, hogy nem lőttek le bennünket, pedig nem 
álltunk ettől túl messze. És ő sem, mivel mi belevittük őt a bűnbe. 

- De ne menjünk a dolgok elejébe, hiszen ez még csak Budapest-Moszkva. 
Elindultunk. Sokak által érthetetlen, hogy az ember huszonnégy éves korában ül 
repülőre először, nekem akkor sikerült. A komám meg is kérdezte induláskor, 
mikor éppen terhelési tesztet végeztek a repülőn, hogy félsz? Mondtam, hogy 



nem. Majd fogsz! Ezek után a TU-154-es olyan lazán szállt föl, ahogy azt el sem 
lehet képzelni. Gyönyörűen, simán, zökkenőmentesen föltépte magát a levegőbe, 
és mintegy két és fél óra után már le is szálltunk Moszkvában. 

- Seremetyevo 1 -en. Gyakorlatilag zökkenőmentesen indultunk és 
zökkenőmentesen érkeztünk. Az út első egyharmad része tökéletesen sikerült. 

- Itt kezdődtek a... 

- És itt kezdődtek rögtön a bajok. Még be sem léptünk az országba, már 
problémát okoztak. 

- Merthogy én szerettem volna belépni az országba, tegyük hozzá ugye, én 
indulás előtt néhány nappal... 

- Én azt mondanám, néhány órával. Szerintem néhány órával. 

- Egy-két nappal talán. 

- Igen? 

- Szegeden, egy régi kedves ismerősünknél leborotváltat-tam a fejem. 

- Tar kopaszra. 

- Az akkor néhány milliméteres hajamat... 

- Úgy kell elképzelni Horváth Jancsi barátunkat, hogy korábban a Beatles tagja 
volt, tehát egy irgalmatlan gombafrizurával rendelkezett. 

- A kor szokásainak megfelelően. 

- Én félhosszú hajjal rendelkeztem, ő rettentő gombafrizurával, amit tar 
kopaszra sikerült leborotváltatni az indulás előtt. Abszolút nem is gondoltam 
bele, de ő se, hogy mi lesz, amikor odaérkezünk a Seremetyevóra, ahol 
megtörténik az országba való beléptetés, ami már önmagában véve sem könnyű. 
A Szovjetunióban vagyunk, nem a mai világban, a stemplizések korszakát éljük, 
rettentő zabszemhegyezések és egyebek. Átnézik a teljes cuccot, átvilágítják, ha 
az nem biztos, utána belenyúlnak az emberbe alul és fölül is. És utána beengedik 
az országba, stempli, puff, belépsz. Én be is léptem egy sötét üvegablak előtt, 
ahol még az arcát sem láttam az illetőnek... 

- Petrányi is belépett. 

- Petrányi is belépett, majd... 

- Majd jöttem én. 

- Várjatok már, van egy kis gond, a fickó nem akar beengedni felkiáltással. Mi 
visszanéztünk, mi az, hogy nem akar beengedni? Nem tudom, valami baj van, 
nem adja vissza az útlevelet, De mi az, hogy nem adja vissza az útlevelet? Nem 



tudom, de nem akar beengedni. Ott volt egy karos cucc, amilyen régen a 
metrólejáróban volt. Tehát addig, amíg a fickó nem engedi ki a kart, addig nem 
tud áthatolni. És ott állt két kar között, egy fekete lefüggönyözött üvegablak 
előtt, ahonnan nem látta, hogy ki az a fiatal katona, aki nem akarja őt beléptetni, 
és biztos, hogy nem engedi be az országba. Ez teljesen világos volt. Majd egy 
idő után gondolkoztunk, gondolkoztunk... 

- Kommunikációs szakadék tátongott közöttünk, ő mondott valamit. 

- Azt sem tudtuk megérteni, hogy miért nem... 

- Néztem ki a fejemből... 

- Rezzenéstelen arccal. Nem engedte be, és akkor én vállaltam a kockázatot, 
hogy bár már bent voltam az országban, mégis kimentem, vissza a haveromhoz. 
Mondom, megnézem, miért nem engedik. És akkor láttam az útlevelében, hogy 
ó, bazmeg, az útlevelében egy rettentő gombafrizurával rendelkező Beatles-tag 
néz vissza, ő meg tarkopasz. Tört orosz nyelven megpróbáltam neki 
elmagyarázni, hogy figyelj, figyelj, ne a haját nézd, ne a haját nézd! A szemét. A 
szemét nézd. Mert az a mérvadó. Látod az állát? Látod a szemét? A szeme, az. 
És a sötét üvegablaknak magyaráztam, hogy ne a fejét, ne az arcát nézd, ne a 
haját, mert nincs hajszín, nincs arc. Hanem a szemét, a szeme állása... 

- És tegyük hozzá, hogy én közben vadul magyaráztam, hogy a fülemet is... 

- És a fülét is. 

- Gondot okozott az, hogy az útlevélben lévő fotón, mivel hosszú 
gombafrizurám volt... 

- Ott nem látszik a fül. 

- Nem látszott egyáltalán a fülem, de én vadul bizonygattam, hogy ott is eláll a 
bal fülem egy egész picikét, egy nagyon picikét a bal fülem, de... 

- Válasz természetesen nem érkezett az ablak túloldaláról, nem is gondoltuk. 
Mi azt vártuk, hogy dzssss, stempli, kiadja, és kész, és megelégszik a szemmel. 
Ehelyett a barátom mondja, hogy hagyd, nem érdemes vele beszélgetni, hagyd! 
Mondom, olyan nincs! Már akkor habzott a szám, mi az, hogy nem? Nem 
hagyjuk, ezt nem hagyjuk, nem hagyhatjuk annyiban! De hagyd, hagyd 
annyiban, nézz inkább le! Lenéztem, és elsápadtam én is. Közöltem, hogy én 
már, komám, benn vagyok az országban, és úgy döntöttem, hogy visszalépek a 
Petrányi mellé. Ugyanis a lefüggönyözött sötét fekete ablak aljánál, köldök 
magasságban egy lyuk volt, amiből egy AK csöve meredt a barátom 
köldöktájékára. Abszolút paraszimpatikus izgalmi állapotba került a kis határőr 
katona, és szó nélkül, de közölte, hogy kuss van. 



- És én ott álltam, se be, se ki. 

- Se be, se ki. Ágyékába vadul bele volt fúrva egy AK csöve... A fekete ablak 
mögött pedig valószínűleg a 11. ukrán front. 

- De itt jött Petrányi, aki ékes orosz beszéddel bizonygatta, hogy bizony, én 
vagyok én. 

- A nevem ugyanaz, az aláírásom ugyanaz... 

- Minden teljesen ugyanaz, csak a hajam színe változott meg. 

- Merthogy távoli vidékre utazunk, és ezért meg ezért meg ezért, de egyébként 
is olyan hajam van, mint az orosz kiskatonáknak. 

- Én szerintem a Petrányi azt is hozzátette, hogy tetves volt, és azért kellett 
levágni. 

- De ez nem bizonyított tény. Még azt is el tudom képzelni, hogy egészségügyi 
okok miatt, és lehet, még azt is hozzá tette, hogy nem régen volt katona. Tehát 
valami mentséget kitalált, ami miatt megenyhült a határőr, és a puskacső az 
izgalmi állapotból visszacsusszant az eredeti állapotába. Hallatszott a 
dzzzzzsssss szó, illetve zörej, kicsusszant a kis piroska, aminek rettentően 
megörültünk. így hárman utazhattunk tovább. Az egész transzportot és bagázst 
elvitték az Inturiszt Hotelbe, Moszkva kellős közepébe, a Gorkij utcába, és innen 
kezdődik a további kaland. 



Kettő 



- Moszkva, Inturiszt Hotel. 

- Gyönyörű. Önmagában véve fantasztikus, csodálatos szálloda. Életünk vágya 
volt, hogy ide kerüljünk, gyönyörű bútorlapokból vannak fantasztikus székek, 
szekrények. Igazán csodálatos. Az ágyat nem tudtuk igazán kihasználni, 
merthogy nem feküdtünk le... 

- Lefekvésről szó nem volt, igaz? 

- Nem. Abszolút nem. Közölték, hogy ez a szállásunk, és ezt nem hagyhatjuk 
el. Ilyen egyszerűen és világosan érté-sünkre adták, amit oroszul mondtak, amit 
viszont mi meg nem akartunk megérteni. Úgy gondoltuk, hogy valószínűleg ezt 
nem is nekünk mondták. Nem azért mentünk Moszkvába, hogy egy szállodát 
nézegessünk belülről, hanem azért mentünk, hogy megnézzük Moszkvát. 

- Irány a Moszkva tér helyett a Vörös tér! 

- Negyed óra nem telhetett el, mire a londinerek felértek a cuccunkkal. Addigra 
mi már nem is voltunk az Inturiszt Hotelben. Már a Gorkij utcán sétáltunk, a 
csodálatos, dalainkból nagyon jól ismert kétszer nyolc sávos ulica Gorkaván. 

- Na most a Gorkij utcán sétálni az körülbelül annyit jelent, mintha mondjuk, 
épp a Margit hídnál üldögélnénk, aztán onnan elgyalogolnánk a Dózsa György 
úthoz. 

- A Margit hídtól egyenesen, de hosszában elgyaloglunk mondjuk, majdnem 
Leányfaluig. Annyi nincs azért, de irgalmatlan hosszú. 

- Ahogy a repülővel jöttünk le, Moszkvát látva az volt az érzésem, hogy ahol a 
háborúban lehajítottak egy bombát, ott már nem kellett dzsungelt irtani, és ott fel 
is építettek egy lakótelepet. És közölték, ez az otthonod. 

- Egy kis lakótelep, egy kis tó, egy kis út közte. 

- Egy másik bombatölcsér, egy másik lakótelep. 

- Tajga. 

- És körülötte tajga, meg dácsa, meg egyebek. 

- A történelmi Moszkva az megvan, a városbelső, a városfalak... 




- Az, amit százszor megnéztünk a nagy októberi szovjet felvonuláson... 

- ...az úgy megvan. 

- Még a Brezsnyev nézett szét. 

- Utána ilyen Seremetyevo meg Domogyedovo, a két nemzetközi repülőtér... 

- Ne menjünk a dolgok elejébe. 

- A távolság körülbelül nyolcvan kilométer. 

- Nyolcvan kilométer. Most néztem egy moszkvai térképet, ott a Domogyedovo 
nincs is rajta a moszkvai térképen, hanem csak egy nyíl van, hogy arra van 
Domogyedovo, de még az is Moszkva, csak nyolcvanöt kilométerre van a 
Seremetyevótól. De mi akkor ezt nem tudtuk, azért mondtam, hogy ne menjünk 
a dolgok elébe. 

- Viszont megérkeztünk a Vörös térre. 

- Vörös tér. Csodálatos volt. 

- Nagyon fontos volt. Hárman megérkeztünk a Vörös térre. 

- A komámnak a második komoly lépése volt. Az első fontos lépés az volt, 
hogy letarolta a gombafrizuráját, tarkopaszon érkezett Moszkvába, és hogy a 186 
centijével kivívta magának... 

- Nyolc. 

- 188 centijével, plusz cipő, kivívta magának azt a vonzalmat, hogy az amúgy 
sem kicsi oroszok nézegessék őt. Plusz csíkos póló, rövidnadrág, amire csillagok 
voltak koptatva. Tehát nem akármi. Ötágú csillagok koptatva a rövidnadrágra, 
ebből kinézett a két pipaszár láb... 

- Narancssárga baseballsapka-utánzat, mert akkor még nem volt ilyen... 

- Kappa feliratú sapkácska. 

- Baseballsapka-szerű. 

- Na most ezzel a felszereléssel egy laza, könnyed mozdulattal, a mintegy... 
1500-1800 méter hosszan kígyózó sorban, ami a Lenin-mauzóleum előtt állt... 

- Azt mi nem tudtuk, hogy az a Lenin-mauzóleum. 

- De gyanús volt. 

- Azt hittük, hogy osztanak valami jó kaját vagy ilyesmit. 

- Alinak a sorban, mi is álljunk be, nagyon tetszik, de ha már itt vagyunk, ne a 
sor végére álljunk, ők ráérnek, mi meg nem. Beálltunk a sor legelejére. Petrányi 
próbált magyarázni, hogy ide nem kellene beállni, de mondjuk, hogy Petrányi, te 



ne aggódjál... 

- A szentesi gyerek laza... 

- Valahogy közben kiderült, talán a november 7-i élményeinkből, hogy mintha 
ez a Lenin-mauzóleum volna. 

- Nekem még akkor sem tűnt fel, amikor Lenint láttam. 

- Aztán kiderült, hogy tényleg a Lenin-mauzóleum. Nem is történt volna semmi 
gond, ha nincs mögöttünk az a tíz-tizenkétezres tömeg. Némelyek három-négy 
napja itt állnak. Effektíve valaki megérkezik Nyizsnij Novgorodból... 

- Van, aki egyszerűen ott született. 

- ...beáll, hogy akkor menjen nézni a Lenint, és napokig ott áll, mire bejut. Na 
most, megérkezik oda három magyar, azonnal beáll a sor legelejére, hogy mi 
aztán most be is megyünk, gyorsan, ha már itt vagyunk... Na, mellettünk, a 
bejáratnál álldogáló irgalmatlan tányérsapkások, akik szintén AK-val voltak 
fölfegyverkezve... 

- Katonáknak hívják őket. 

- ...és a rengeteg egyéb katonatiszt mind úgy döntött, hogy nem. Akkor 
határozottan egy laza, könnyed lincshangulat alakult ki a mauzóleum 
bejáratánál, a lincseléstől tulajdonképpen asszem, a Petrányi mentett meg 
bennünket... 

- A Petrányi, megint a Petrányi mentett meg bennünket. Mondta, jobb lesz, ha 
elmegyünk. Mi meg mondtuk, nem is érdekel bennünket annyira ez a Lenin, 
úgyhogy sértődjünk meg. így megsértődtünk és elmentünk. 

- Elmentünk a Gumba. Ami gyönyörű épület, fantasztikus gyönyörű épület... 

- Csodálatos. 

- Volt bent egy Szokol rádió... 

- Nem úgy volt. Úgy volt... 

- MK 27-es... 

- Nagyon sok rókaprémet láttunk... 

- Ilyeneket, igen. 

- Volt egy rókaprém-bolt, és azon kívül nagyon sok üres kirakat. Tehát ez volt a 
Gum. Akkor már állt a Skála Magyarországon, és ahhoz hasonlítottuk az igazi 
áruházat. Ilyenekben nem is mertünk volna gondolkodni, hogy Westend, meg 
ilyesmi, mert akkor mi még ezt nem is láttuk, életünkben sem gondoltuk, hogy 
ilyesmi létezik. De az, hogy a Gum nem úgy néz ki, mint a Skála, nem 



gondoltuk volna álmunkban sem. És azt, ahogy a Gum kinéz, azt meg végképp 
nem gondoltuk volna. 

- A döbbenet az, hogy a Gum, maga az épület valóban gyönyörűen néz ki. 

- Egy szép, idős épület... 

- ...a stukkók... 

- ...a vasalásaival, meg mindennel... 

- ...minden, amit akarsz, bent... 

- Az egyik kirakatban árválkodott egyetlen bolgár konzerv, a másik kirakatban 
öt, sörösüvegnek álcázott barackbefőtt vagy barack... mi volt az, baracklé, 
valami ilyesmi, és egy négyzetméter túró. 

- Egy púd túró. 

- A Jancsi akart egy púd túrót venni. Egy púd túró az mennyi? 

-16,7 kilogramm, azt hiszem. 

- Ez a korai előtanulmányaimból származik. „Bemegyek a 

városba Orvos Orvosovics Orvosovhoz." „Akkor hozzon két púd túrót, ha 
visszajön." „De nem jövök vissza." „Nem jön vissza?” „Ez? Ez nem..." „Akkor 
ne hozzon túrót." 

- Mondta a megboldogult Szemes Mari annak idején... 

- Orosz klasszikusokon nevelkedtünk. 

- Orosz klasszikusok, Csehov, Ványadt bácsi, ifjak vagyunk, ugye? 

- És a púd mint mértékegység borzalmasan tetszett. Én mindent púdban 
szerettem volna vásárolni, ami egyáltalán létezett, hát mondom. Az később 
derült ki számomra, hogy egy púd az tizenhat kiló, tehát sok. 

- Azt viszont teljes valóságában láttuk, hogy a vajat hogy mérik: Pravda, egy 
Pravda, egy lapát ppsssss, nesze bazmeg, vigyed! Ugyanis vaj volt. Semmi más 
nem volt, de vajat lehetett kapni. Ha valaki tudott szerezni kenyeret, akkor vajas 
kenyeret is ehetett, de kenyeret nem lehetett kapni. 

- Megpróbáltunk kenyeret venni, nem sikerült. 

- Azt nem sikerült. Mindent lehetett kapni, valószínűleg Kalasnyikovot is 
kaptunk volna, bajonett nélkül, mert azt nem adják oda, de kenyeret nem lehetett 
kapni... 

- Kenyeret, azt nem, azt nem... 

- ...viszont mindenki úgy volt vele, hogy most van vaj, tehát vajat kell venni. És 




akkor egy Pravda vajat vittek haza, kenyér nélkül, hogy majd ha lesz, akkor 
esznek vajas kenyeret is. 

- Tehát megnéztük a Gumót is, meg megnéztük a Moszkva folyót, megnéztünk 
ott mindent. 

- A Vörös teret körbekerültük... 

- Körbej árkáltuk. 

- Lefotóztuk egymást a Vörös tér előtt, majd kedélyesen hátba vágtuk egymást, 
és elindultunk vissza, valamiért a Gorkij utca a túloldalán. Egy idő után 
rájöttünk, hogy a túloldalon vagyunk, az lnturiszt Hotel meg a másik oldalon 
van. És megpróbáltunk... 

- Menjünk át. 

- ...kedélyesen átszaladni. Nem értünk még át, amikor három rendőr elébünk 
ugrott, és letartóztattak bennünket... 

- Először, de nem utoljára. 

- Ekkor még kedélyesen történt. Az egyik orosz viszonylag vidámnak tűnt, meg 
mi is vidámak voltunk még akkor, és kérdezte, honnan jöttünk. Mondtuk, hogy 
Magyarországról. Azt ő rögtön gondolta. Mi a főváros? Budapest. Ezt ő rögtön 
gondolta. És ott mi a főutca? Gondoltuk magunkban, hogy bazmeg, úgyse tudod, 
mi a Kossuth utca. Kossuth utca. Ezt ő rögtön gondolta. És ott hogy mennek át 
az emberek a főutcán? Na, ekkor ugrott be Petrányi közénk, hogy ó, megvan, 
megvan, hogy miért tartóztattak le bennünket. És szenvedő arccal közölte, hogy 
„hát igen, ott is, nálunk is így alul, az aluljárókon keresztül." „Ugye? Idejövünk 
Magyarországról? Idejövünk Magyarországról, és mutatjuk a szovjet 
testvéreknek a rossz példát? Hogy csak úgy átszaladunk a kétszer nyolc sávos 
sugárúton? Mit képzelünk mi?" 

- Ahelyett, hogy... 

- „Arra is két kilométerre van egy zebra, és arra is két kilométerre van egy 
zebra, és mi csak így átszaladgálunk, amikor meg is kerülhetnénk ezt az 
egészet?" 

- Totálisan komolyan gondolták. 

- Az ulica Gorkava egyik végén, meg az ulica Gorkava másik végén. 

- Igen. Majd közölte kedélyesen, hogy egyébként le vagyunk tartóztatva, üljünk 
be az autóba. 

- Azonnal adjuk át az útleveleinket. 

- Átadtuk az útleveleinket. Azt nem kellett volna... 



- És elvittek bennünket, kedélyesen megadóztattak, majd egy bosszú autózás 
után visszavittek a nem messze levő lnturiszt Hotelhez. Közölték, hogy mi innen 
nem is mehettünk volna ki. Mert gyakorlatilag nem vagyunk foglyok, de nem 
mehetünk sehova, nekünk az a rezidenciánk. Utólag tudtuk meg, hogy a KGB- 
nek volt komplett lehallgató kézikészüléke a szobákban. Mindenki KGB-s volt, 
aki az lnturisztban dolgozott. 

- Tudni kell, hogy az inturisztos kísérő lányka (meg nem mondom, hogy hívták, 
nevezzük Irinának, nem jut eszembe a neve), aki egészen Mahodkáig kísérte a 
külföldi turistacsoportot - ami nemcsak belőlünk állt, hanem volt cseh, francia, 
német, indiai, aki mind-mind a Szovjetunión keresztül Japánba ment - az 
lnturiszt embere volt, ez azt jelentette zárójelben, hogy KGB-s. 

- Mása. Mása? 

- Mindegy. Mása, Kátya. 

- Ma már másé a kása. 

- Szerintem mind az odaúton, mind a visszaúton abban az évben az egy főre 
jutó letartóztatások számában kimagasló eredményeket értünk el... 

- Mi vezettünk. 

- ...folyamatosan letartóztattak. Embert ennyiszer Moszkvában nem tartóztattak 
le, mint bennünket, és szegény inturisztos Mása itt kezdett volna először, ha lett 
volna Seduxenje, Seduxent szedni. Hogyha orvosságos barátok kezelték volna, 
akkor eret kellett volna vágni rajta, mert mi eltűntünk... 

- Ha nem lett volna visszeres a melle, és le lett volna bámulva, akkor 
belesápadt volna, de így nem kellett belesápadni. 

- ...kész volt. Mert ugye, belegondolt, hogy Szibériában ott is fog maradni, mert 
a KGB azonnal burokba rakja, mert elvesztette a magyarokat. 

- Másának amúgy is savótekintete volt. 

- Ez még többször is előfordult, mert minden létező helyen megszöktünk, és 
minden létező helyen eltűntünk. 

- Folyamatosan, a másodperc tört része alatt tudtunk eltűnni, de úgy, hogy senki 
nem tudta, hogy hova megyünk, ugyanis mentünk, mint a kis óvodások, „Jé, ott 
van valami!", már le is fordultunk a csapattól, és mire kettőt számoltak, már nem 
is voltunk abban az utcában. 

- Amikor az lnturiszt Hotelből elindultunk Domogyedovóba... 

- Akkor is külön utakon jártunk. 

- ...azt se tudtuk, hogy a többiek hol vannak. 



- Elkezdték emlegetni, és egyszer csak ott voltak a Domogyedovóban. Mi 
azonnal eltűntünk, és próbáltunk taxit fogni. 

- Azt még hozzá kell tenni, hogy az lnturiszt Hotel fölépítését tekintve egy 
KGB-központ volt, az összes alkalmazott, aki az lnturiszt Hotelben volt, az mind 
KGB-s volt. Mind megfigyelő, mind kémelháritó, és mind megpróbált szerezni 
magának különböző értékű pontokat azzal... 

- ...hogy információkat szerzett másoktól. 

- Most el kell képzelni kettőnket, illetve hármunkat... 

- Mint fantasztikus informátorokat. 

- ...mint informátorokat, miközben a KGB nyomoz bennünket, hogy milyen 
infót viszünk mi Magyarországról Japánba, egyáltalán, mit tudunk... 

- És mifyen kémek vagyunk, hogyha a másodperc törtrésze alatt a teljes KGB-t 
meg tudtuk kergetni. Én a vasút belső életéről tudtam volna nekik beszámolni, 
hogy Orsós László hogyan akasztotta fel magát a diófára, mert késve hozta be a 
vonatot, de ez nem történt meg... 

- Ezen kívül még maximum a karate edzésekről, vagy pedig az uszodában a 
medence savazásáról tudtam volna néhány adalékot nekik... 

- És hogy szerdánként a hatvan centis vízbe hogy kell fejest ugrani, amikor 
eresztik le a medencét. 

- Nagyjából erről tudtunk volna beszélni, de lényeg a lényeg, hogy itt az idő, el 
kell indulni Domogyedovóba. Fogjunk taxit! Ma most a taxifogásnak különböző 
módozatai vannak Moszkvában, ha valaki jártas a balett világában... 

- Ne még! Várjál! Még megelőzi egy nagyon fontos dolog. Tizenhét rubelunk 
volt, illetve nekem. Tehát kettőnknek volt tizenhét rubele, illetve nekem, mert 
hogy neki nem volt... 

- Nekem egy fillér rubelem se volt. 

- Elvből. Azt mondta, hogy orosz pénz nem érhet a kezéhez, efvből nem is 
váltott rubelt. Tizenhét rubel rettentő sok pénznek számít, ha öt kopekért adtak 
egy púd túrót. 

- Viszont a taxisok rá vannak állva a nyugati turistákra. (Mi akkor nyugatinak 
számítottunk, mert nyugatról jöttünk.) Tizenhét rubelből kellett gazdálkodni. 
Ezért tettem hozzá az előbb, ha valaki balettnézős műveltséggel rendelkezik, 
akkor képzelje el A hattyú halála című jelentet, melyet az én jó komám adott elő 
a taxisnak, amikor megtudta, hogy milyen árat kér a taxis az lnturiszt Hotel és a 
Domegyodovo repülőtér közötti útvonalért. A taxis bemondott egy összeget, a 



komám megrogyott, szívéhez kapott, térdre esett, sírva fakadt, homokot szórt a 
fejére, döngette a homlokát az autóban... 

- Eret vágott magán. 

- ...eret vágott magán. Petrányi halkan nevetett és kacarászott, én pedig 
folyamatosan kérdeztem, hogy mi van, mi van, mert egy rohadt szót nem 
értettem az egészből. 

- Majd hátraszóltam, hogy a rohadt szemétláda, egy karton Marlborót kér az 
útért. 

Mit akarsz, mit képzelsz, te, egy karton Marlborót? Mikor ide megyünk csak, a 
Seremetyevótól a Domogyedovóra?! Nem tudtuk, hogy hol van... 

- Egyik repülőtérről a másikra? 

- Hát egyikről a másikra átmenni? Azt hittük, hogy az olyan, mint a Keletiből a 
Nyugatiba átmenni Pesten, semmiség az egész, egy villamosjegy... Egy karton 
Marlboro? Egy karton Marlboróért vissza kéne menni Essenbe. Hogy képzeli? 
Éppen csak nem vertük meg. 

- Hozzáteszem, hogy ez a taxis lelőve, utána mind a ketten, főleg a Petrányi, 
megmakacsolták magukat, és nem akartak beszélni a taxissal. Beszéljek én a 
taxissal. Én. Én. Nagyjából annyit tudtam, hosszú évek orosz tanulása után, hogy 
szkolko. Ez eszembe jutott, hogy szkolko. 

- De előtte vadul azt mondta, hogy kolik. 

- Odamentem a taxisokhoz, és mindenkitől kérdeztem, hogy szkolko. Néztek ki 
a fejükből, hogy oké, hogy szkolko, szkolko, de mi szkolko. 

- Azt hitték, hogy az valami város, hogy oda akar menni, Szkolkoba, mert ők 
sem ismerik Moszkvát. 

- Elmagyaráztam kézzel-lábbal, hogy Domogyedovo, és szkolko. Ezt a kettőt 
variáltam, hogy szkolko Domogyedovo, Domogyedovo szkolko és hasonlók. 
Valahogy sikerült az egyik taxissal megegyezni, nem tudom, hány rubelbe, öt 
mbelbe? 

- Mindenesetre halálosan meg volt fenyegetve, hogy Marlborót nem kérhet. 
Minden mást kérhet, de Marlborót nem. 

- Azért rémlik öt rubel, mert amikor diadalmas arccal visszajöttem, hogy öt 
mbel, akkor ismét a hattyú halála, „Öt rubel? Öt rubel? Normális ez?", és akkor 
Petrányival nekiálltak... 

- Mikor összesen van tizenhét rubel? 

- Nekem estek Petrányival, hogy mertem én öt rubelért izélni. Hát hogy 



mertem, örültem, hogy... egy karton Marlboro, az mit tudom én, sok. 

- Az három rubel lett volna. 

- Sokkal olcsóbb lett volna, mint utólag kiderült, de a lényeg az, hogy öt 
mbelért elindultunk Domogyedovóba. Beültünk a taxiba, egy Volga volt! 

- Volga, egy Volga taxi volt, egy olyan Volga taxi, aminek annyira nem volt 
alja, hogy amikor ültünk benne, szerintem levitáltunk, mert nem volt alja. Belül 
láttuk a teljes alsó hajtóművet és a kerekeket. Belül. Tehát semmi, ott nem volt 
semmi, a talpunk alatt fütyült a szél, szó szerint, és így indultunk el, hogy lógott 
a lábunk a levegőben. Mondom, valahogy kibírjuk ezt a pár száz métert, de úgy 
egy óra múlva kezdtem izgulni, hogy mentünk, mentünk, mígnem, komám, 
minket elraboltak. Úgy éreztem, hogy már olyan régóta megyünk, hogy most 
már mikor lesz az, hogy lefordulunk egy bozótba, és tff-tff, és az öt kopeket így 
a mellünkre dobják, és letépik rólunk a farmernadrágot. 

- Petrányi az állította, hogy Domogyedovo messze van, egyszer már utazott... 

- ...nem itt van, de valahogy ő sem volt teljesen képben, hogy a nem itt van az 
mennyire nem itt van. Nem emlékezett, vagy mások voltak az arányai. 

- Állítólag vonattal ment és aludt. Valami ilyesmit mondott. 

- Igen, igen. A lényeg az, hogy nagyon sokat mentünk, egy óránál biztos 
többet... 

- Sokkal többet, szerintem nem is sietett a taxis. Fix volt a pénz, nem kellett 
izgulni. Az út végére emlékszem, egy rettentő, egy vagy két kilométer hosszú, 
tök egyenes út volt, amelynek a leges-legvégén egy óriási repülőtér, főfal, fehér 
színű, és egy Domogyedovo felirat, majdnem ötszáz méter széles... 

- A mai napig így van egyébként. 

- És a háta mögött semmi. De akkor ezt még nem tudtuk. Föl van húzva egy fal, 
és nincs a háta mögött semmi. 

- Hát valami kis épület. 

- Valamilyen épület-kezdemény. 

- Kifutó-szerűségek... 

- Kifutó, arról szó sincs. Nincs olyan gyenge minőségű beton, mint ott. 

- Van beton, csak a fű erősen felveri. 

- A fű sokkal erősebb. 

- Viszont tartanak birkákat, hogy legeljék. Az egész fűfal azért volt, hogy ne 
lássuk azt a rettentő forgalmat, ami mögötte van. Ha belegondolunk, a 



Domogyedovo egyenlő a hátor-szággal. Ott a háború óta nem történt semmi. 

- Azt tudni kell, hogy Domogyedovo egy belső repülőtér, magyarul azt jelenti, 
hogy Moszkva és mondjuk Jakutföld vagy lrkutszk... 

- Kamcsatka. 

- Vagy Kamcsatka között mindenki itt repül jobbra-balra. 

- Ott a repülők, mint máshol a buszok, így sssss ssss váoo váooo... így megy 
mindenki. 

- Nem turisták utaznak meg üzletemberek, hanem munkásruhás jóemberek, 
katonák... 

- A kézipoggyászban nem ritka a kecske. 

- Turbános, humuszos, prémsapkás, mindenféle ember. 

- Meg a nyolc gyerek. Fegyverekkel fölszerelve. Ami létezik a földön. 

- Tamil, abház, az összes szovjet tagköztársaság... 

- Leszerelő katonák, kézipoggyászként két és fél méter hosszú bőröndökkel. 

- Mindenki, mindenki. És ezek ott fél órát, egy órát, két órát, egy napot, két 
napot... 

- Egy hetet. 

- Egy hetet vannak ott Domogyedovóban, és várják a jó sorukat vagy az 
indulásukat. Na most megérkeztünk Domogyedovóba. 

- Önmagában az épület gyönyörű. Egy hófehér épület, Domogyedovo felirattal, 
ablakokkal, úgy néz ki, mint egy hatalmas repülőtér, mint Hollywoodban egy 
fölhúzott utcaszakasz, a háta mögött nincsen semmi, csak a puszta. Amikor 
kiszálltunk a taxiból, megláttuk a gyönyörű, négymotoros propelleres gépet, ami 
kiállítási darabként ki van téve a repülőtér előtt... 

- Egyébként ilyenek repülnek is. 

- Egyébként ilyenek repülnek, mögötte is. Odamentünk, és a háta mögött 
megpróbáltunk szétnézni. Menjünk az épületbe. Bementünk az épületbe, komám 
ki volt éhezve igazán, s meglátott rögtön egy tejkimérést. Hát az gyönyörű! A 
förte-lemmel egyenlő. Reggel hatkor kiöntik kis poharakba - mert ott mindenki 
egyenlően iszik -, kiöntik kis poharakba a tejet, reggel hatkor... 

- Az még akkor friss. 

- Az akkor még friss. Délben már nem lehet... 

- Nyár volt, július. 



- Délben már nem lehet kiönteni a pohárból, annyira beleköt, viszont feketéink 
a légytől. 

- És ez fent van a pulton, lehet venni néhány kopekért. 

- Pár kopek, gyakorlatilag semmi pénz annak, aki bátor. A helyiek nagyon 
bátrak, azok immunisak, lesöprik a legyeket a tetejéről, fölhörpintik, és nagyon 
boldogok. 

- Utána visszarakják... Öntenek bele másikat, nem ám elmosás... 

- Elmosásról szó nincs, víz nincs a környéken. 

- Semmi. Visszarakják, teleöntik... beleöntik! Ilyenkor, dél körül már csak így: 
glutty. 

- Belecuppan a tej esi. Az a kis lucskos tej. 

- És akkor úgy megy. 

- A környéken nem találtunk WC-t, akkor már jól tette, hogy nem ivott abból a 
tejből. Viszont én megláttam egy italautomatát, rettentő hosszú sor állt előtte, na 
mondom, itt is Lenin-mauzóleum van? Mert először csak a sort láttam. Aztán 
odamentem, és láttam, hogy ó, nem-nem, ez italautomata. Hazai környezetből 
indulva gondoltam, hogy pár kopekért iszunk valami jó kis kólát, és akkor 
rögtön elfelejtjük a tejet. Óvatosságból előrecsusszantam, és megnéztem, hogy 
mi az. Le is fotóztam: hát két csöcs van, meg egy bugyogó. Azt jelenti, hogy egy 
üvegpohárban lehet inni egy kopek bedobása után zöld trutyit vagy sárga trutyit, 
majd ha megitta, akkor kétszer elöblíti a bugyogóban. Ugyanaz a víz forog 
körbe, nem pazarolnak, majd hátraadja a sorban a mögötte lévőnek az 
üvegpoharat, aki előrelép egyet, egy kopek bedobása után választ a zöld 
trutyiból vagy a sárga trutyiból, elöblíti, ha akarja, és hátraadja. Ugyanaz a pohár 
jár közkézen a százötven méteres sorban. 

- Három pohár van, azok így forognak körbe-körbe. 

- Három pohár van? 

- Három pohár. Az se rossz. Mosás nélkül, borzalmas. 

- Szinte teljesen mindegy. Én letettem erről. 

- Szerintem lebeszéltünk róla. Nem kéne ezt erőltetni. 

- Letettem róla, nem volt kedvem zöld trutyit hányni egész úton, még az elején 
vagyunk az útnak, gondoltam magamban, mi lesz később? 

- Bent hihetetlen sebességgel jönnek-mennek a gépek, és a földön nem 
ütköznek össze. Valószínűleg a levegőben összeütköznek, de erről senki nem 
beszél. Mostanság már nyitottság van, már tudjuk, halljuk, hogy egy lezuhant. 



Hát lezuhant, kit érdekel? Voltak rajta hatvanan... Hihetetlen sebességgel jönnek- 
mennek a gépek, és kérdezzük, melyik a mienk. Az Inturiszt iroda azt mondja, 
látjuk két kilométerre ott a barakkot a repülőtér másik sarkán? Mit, ezt a 
bádogkalyibát? Igen, látjuk. Na, az ott az Inturiszt Hotel. Vagy Inturiszt iroda. 
Az? Nem ott, amellett kell elnézni, elértettük? Nem, az. Az az Inturiszt iroda. 
Az? És hol a busz, ami odavisz? Busz? Minek ide busz? Oda kell menni... 

- Gyalog? 

- És így keresztülvágtunk a repülőtéren két kilométert. 

- Közöttünk jöttek-mentek a gépek. 

- Ott állunk, hátizsákokkal fölfegyverkezve... 

- Hátizsákok, minden, amit el lehetett képzelni... 

- ...és az induló, előkészítés alatt álló, megérkező gépek között elkezdtünk 
sétálgatni, kerülgettük őket. Hopp, épp most pakolnak be, hopp, ez itten 
közeledik, hopp, ez távolodik, és egyszer csak odaértünk az Inturiszt irodába, 
ahol legnagyobb meglepetésünkre több ismerős arc volt, közöttük az inturisztos 
hölgy, Mása, aki a szemünk láttára viszonylag egy kicsit jobb színben kezdett 
lenni, mert addig borzalmas színben... 

- Nem veszített el bennünket, pedig már a veszteséglistára tett minket. 

- Látta, ismételten látta saját borzalmas sorsát... 

- És azonnal értesítette a KGB-t, hogy megvan a három kém. 

- Megvagyunk, megjöttünk, onnantól kezdve minden remek volt, a becsekkolás 
után meg is tekinthettük azt az lL-67-es... 

- 67-es volt vagy 62-es? 

- 67-es vagy 62-es, nem tudom, nagy gép volt. Lényeg az, mielőtt elindultunk, 
előtte néhány héttel Lengyelországban volt egy irgalmatlan repülőbaleset, egy 
ilyen IL típusú, meg nem mondom már, hányas, utána kell nézni, hogy hányas 
gép zuhant le. Kétszáznyolcvan ember meghalt. Ilyennel repültünk Moszkvából 
Habarovszkba. Ez volt akkor a legnagyobb szovjet gyártmányú gép, 
gyakorlatilag akkora, mint a Boeing 747-esek, nagyon nagy gép... 

- Ez az egyetlen olyan gép, amely leszállás nélkül meg tud tenni tízezer 
kilométert. 

- Átrepül az egész Szovjetunión. 

- Átrepül leszállás nélkül, hogy ne lássunk semmit belőle... 

- Nem álltunk meg... 



- ...csak azért. Hogy nehogy... mert lrkutszkban még leszállhatott volna 
tankolni, úgy volt megtervezve az út. Ha muszáj, akkor lrkutszkban leszáll, 
egyébként akkor se, ha muszáj. 

- Mi nagyon szerettünk volna lrkutszkban leszállni... 

- Szerettünk volna lrkutszkban leszállni... 

- ...nem szálltunk le lrkutszkban. Mert Marco Polo is megállt lrkutszkban... 

- ..és Sztrogoff Mihály is megállt... 

- Sztrogoff Mihály lrkutszkban volt... Meg akartuk nézni lrkutszkban, sőt, meg 
akartuk koszorúzni azt a fát, ahova Sztrogoff Mihályt odakötözték, mikor 
megvakították, de ezt nem engedték meg ezek a mocskos disznók, az lL-62-es 
leszállás nélkül tette meg a tízezer kilométert. 

- Először föl kellett volna ahhoz szállni, és átmennünk ezen a csörgő-zörgőn... 

- Az a lényeg, én megállapítottam, hogy ott a ruszkiknál nem úgy működik az a 
csörgő, hogy valaki valamilyen fémtárgyat visz át, hanem ránézéses alapon. 
Pszichológiailag választják ki, szerintem ott hátul, a lábtaposóval megnyom 
valaki egy gombot, csörög egyet, és már viszik is motozni. Mert motozni, azt 
nagyon szeretnek. 

- Túl pici, túl alacsony, csörgessük, ccccsssssss. 

- Túl pici, túl sunyi tekintete van neki, csörgessük. Bbbrrrr, én mindig 
csörögtem... 

- Én nem csörögtem. 

- Ő nem csörgött. Magas is volt, lehet, hogy esetleg tud verekedni is, nem, ő 
nem csörgött. Én csörögtem, mert engem meg lehetett találni. Sőt, én igényeltem 
is. 

- Én pedig idegeskedtem: jaj, jaj, komám, rendben van minden? Már megint 
nem találtak semmit? Nincs nálam semmi. Biztos, nincs nálad semmi? Biztos, 
nincs nálam semmi. Hú, te, Zsolt, mondtam a Petrányinak, Badárt megint 
motozzák. Á, Badár az bírja. És utána mindig diadalittasan kijött a különböző 
helyzetekből, elégedett fejjel, hogy na, megmotozták, áttapogatták, semmit nem 
találtak nála, ismét győzedelmeskedett a kommunizmuson. Körülbelül ez volt. 

- És így akkor még teljes békében mentünk be az IL hatvanakárhányasba. Az 
összes gondunk az volt, hogy elhatároztuk, mindenféleképpen az átjáróhoz 
kérjük a jegyet. Aki régen járt moziba, az tudja, az átjáró a második és harmadik 
osztály közötti sor szék volt, a kilences, nyolcadik sorig volt első osztály. 
Szentesen úgy volt, hogy volt a cigánypáholy, az volt az első három sor. Utána 



kezdődött a második osztály, az volt a nyolcadik sorig, és utána volt egy 
kétméteres átjáró. Azért mondtuk a repülőn is, hogy az átjáróba kérjük a jegyet, 
mert aki oda kért jegyet, ki tudta nyújtani a lábát. 

- A menők mindig az átjáróban ültek. 

- A menők azok oda kértek. Az királyabb volt, mint az első osztály. 
Hozzáteszem, hogy Szentesen a moziban a cigánypáholyban nyolc forint volt 
egy jegy, és tizenkettő a második osztályra, nem volt sok különbség. De aki a 
kilencedik sorba tudott jegyet szerezni, az volt a király Szentesen. 

- Még ami nagyon jó volt, a tűzoltó páholy, ott leghátul, nagyon jó volt. 

- Aki késett, az a tűzoltópáholyban tudott leülni... 

- Mert a tűzoltó, ahogy elkezdődött a mozi, már ment is piálni. 

- A jegyszedő néni, ha kedves volt a szívének az ember, odaengedte a dobogós 
tűzoltópáholyba. Viszont a repülőgépen a szárnynál kell elhelyezkedni, ott 
nagyobb volt a hely, és még az én lábam is elfért. 

- Ott a barátom is ki tudta nyújtani a lábát, és az nagyon fontos volt. A lényeg, 
hogy amikor befele megy az ember, végre sikerül átjutni a csörgő-zörgőn, akkor 
már hasíthattál be a gépbe, egy ilyen csövön, hangáron keresztül kellett 
bekotorni. Ott már mindenki rohant, mint az őrült, hogy minél hamarabb be 
tudjon férni... 

- De mi sokkal gyorsabbak voltunk, mint bárki más, úgyhogy pazarul az első... 

- Oda az átjáróba. A gépajtónál, mire a stewardess a tengelye körül hetet- 
nyolcat pörgött, és miután sikerült neki megállni, addigra már réges-rég ültem 
bent a szárnynál... 

- És már minden kézipoggyász fel volt helyezve, amíg a többiek a kecskéjüket 
cibálták föl a gépbe, meg a... WC-re például nem lehetett elmenni, mert úgy 
telirakták kézipoggyásszal, akkora bőröndökkel, hogy olyat szem nem látott. 
Meg is határoztuk magunknak, hogy na komám, nem mentünk el WC-re kinn se, 
most meg tízezer kilométeren keresztül nem megyünk WCre, úgyhogy inkább 
megisszuk, de nem lesz ebből semmi. 

- A szárny mellett való ülésnek kettő hátránya van, mint ez később kiderült. 

- Látod a szárnyat, ami normál gép esetében viszonylag nem okoz problémát, 
korai orosz gép esetében látod, hogy a szárnyat végig övező szegecsek közül 
némelyik ki van mozgósodva, és fönt, tízezer méter magasságban kinézel, a 
szárny alapvibrálásán kívül látod, hogy a kis csavarok... 

- így jönnek ki belőle. 



- ...föl-le járkálgatnak a gép szárnyán. 

- A másik problémát az okozta, hogy... 

- Az a repülő úgy viselkedik, mint egy hattyú fölszállásnál, úgy libegteti a 
szárnyát, de piszkosul. És még szalad is. 

- Egyszer, kitekintvén oldalra, az ablaknál, észrevettem, hogy könnyed 
vízcseppek jönnek be az üvegen keresztül. Mondom is a komámnak, hogy 
nézzen már oda. Az ablaknál a tömítés az eresztett. 

- Tömítés, no. 

- Hát volt valamicske, csak eresztett. Hol csöpögött, hol folyt. A kinti pára 
lefagyott, az jött be. Nem volt annyira biztató. 

- Hozzá kell tenni, hogy hány ezer méteren? 

- Tíz kilométeren. 

- Ez tíz kilométer magasságban. 

- Mutattam Petrányinak is, ott üldögéltem, a víz pedig: csöpp, csöpp, néha 
pedig: plötty, plötty, folyt be. Hát a fejem, az nagyjából katasztrófa volt, 
javasoltam a Badárnak meg a Zsoltnak, hogy cseréljünk helyet, mert nem 
szeretnék az ablaknál ülni. Addig mindenki az ablaknál akart ülni. Onnantól 
kezdve egyikük sem akart. Mondták, hogy ó, nekem olyan kényelmes, jó, elfér a 
lábam, maradjak az ablaknál. 

- Egyébként is azért akartunk középen ülni, mert amikor mentünk, egy 
gyönyörű jelenséget fedeztünk föl. A repülő egyik oldalán éjszaka volt, a másik 
oldalán meg nappal. És egyszerre volt fönt a Nap is, meg a Hold is. Teljes 
mértékben. Ha jobbra néztünk, akkor a Holdat láttuk, ha balra néztünk, akkor a 
Napot, és ezt lehetett is fényképezgetni, jobbra-balra. Egyébként tízezer méteren 
egy darab felhő nincs, minden alattunk van, kristálytiszta az égbolt, úgyhogy 
gyönyörű. 

- Fölöttünk meg a csillagos ég... 

- Lenne, ha nem lett volna világos. 

- Nekem semmi gondom nem volt, minthogy a napvédő kis plexi ablakocskát 
lehúzván próbáltam... 

- Ezt se lássuk. 

- Inkább azt se lássam, és ne is lássam, hogy folyik be a víz. El kell képzelni, ha 
az ablak kimegy, a plexi ablakocska mit védett volna. Semmit. 

- Hozzá kell tenni, hogy a tízezer kilométert úgy tette meg a repülő, hogy 




egyetlen egyszer nem hoztak ételt. Rövidebb távolságon, Burgaszig kétszer 
hoznak csirkesültet, de itt egyetlen egyszer sem hoztak. Egyszer hoztak üdítőt, 
amit én kedélyesen elfogadtam. Annyira sós volt, olyan sós levet hoztak... 

- Borzalmas. 

- ..hogy azt hittem, hogy... nem is azt hittem, le is köptelek, azt hiszem. Vagy 
valakit leköptem. 

- Erre így már nem emlékszem konkrétan. 

- Ahogy bejött a számba, már ment is kifelé. Bazmeg ez a sós izé! - ezzel a 
felkiáltással, és kész. 

- Odafelé amúgy viszonylag kevés afférral úsztuk meg a dolgot. A komám csak 
egyszer állt neki fotózni a Holdat, ami egyébként gyönyörű volt a gép szárnya 
fölött, majd jött a stewardess elsápadva, hogy ezt azonnal elrakni, mert hiszen 
hogyan működhet, hogy mi fotózzuk a Szovjetuniót tíz kilométer magasságban. 
Komám mutogatta, hogy ezzel a Zenit típusú... 

- Az ő gépük volt. 

- ...fényképezőgéppel viszonylag nem tudjuk lefotózni ott az alattunk levő, 
nagyon nagy messzeségben levő Bakut, az olajmezőket. 

- Gyönyörűen égtek ott lent az olajmezők. 

- Baku és környéke, fölöttünk, meg amarra fönn a nagy északi szibériai rész, 
nem lehet lefotózni, hanem csak a Holdat szeretnénk. A következő módon 
működött a dolog: a komám rajtam áthajolva fotózott, a Petrányi vadul 
vitatkozott a behajoló, komámra ráhajoló stewardessel, aki kapkodott a gép után. 
Én, mivel hosszú a kezem, a stewardess fejét, a homlokát tartottam, Sanyi rajtam 
keresztül fotózott. így próbáltuk a fényképezést végrehajtani. 

- Aztán cseréltünk. 

- Nagyjából sikerült is, Petrányi fotózott, én nem vitatkoztam, viszont tartottam 
a stewardess fejét, aki két kézzel kiabált és... 

- És mondta, hogy na, csak szálljunk le. Majd akkor megkapjuk. 

- Hát igen. 

- Aztán ebből nem lett semmi, mert a leszállás is hozott izgalmakat. 
Egyetlenegy dolog volt, ami az úton nagyon szépen kivehető volt, és igazán 
gyönyörűen látszott, az a Volga. Tíz kilométer magasságban is kamyi vastagságú 
volt, néztük, hogy jaj, de szép kis folyócska! Aztán így nézegettük, hogy hú 
bazmeg, tíz kilométernyi magasságban ez ilyen kamyi vastagságú folyócska, 
akkor milyen széles lehet ott. Aztán tudtunk viszonyítani, mert amikor 



leszálltunk, megláttuk az Amurt. De ne menjünk a dolgok elébe. 

Később jött a Volga után az Ob, az lrtisz, a Jenyiszej és az összes többi, tíz 
kilométeres magasságban mind-mind... 

- Mindet gyönyörűen lehetett látni... 

- Rettenetes volt. De csodálatos élmény volt. 

- Már megérte a moszkvai hősiesség, mert tényleg nagyon szép látvány volt. 

- És akkor megérkezik az ember Habarovszkba. Habarovszkról tudni kell, hogy 
az akkori Zsidó SZSZK-nak volt a fővárosa. Mandzsúria határán volt, a kínai 
határtól pár kilométerre. A nagy, szovjet vezetés úgy gondolta, hogy aki a 
második világháborúban nem halt meg, meg még előtte is megmaradt, X 
százezernyi, néhány milliónyi zsidó, hol érezheti magát jól a Szovjetunióban, 
valószínűleg itt, az Amur partján, közvetlenül Kína mellett. Úgyhogy az összes 
létező zsidót áttelepítették a Zsidó SZSZK-ba, melynek fővárosa Habarovszk. 
Úgyhogy Habarovszkban zsidók éltek, katonák és különböző őslakosok. 

- Vágott szeműek. 

- Ezek alkották a népesség jelentős részét, mondom, pár kilométerre a kínai 
határtól. Úgy bent, Mandzsúria csücskén. Megérkezünk Habarovszkba. 
Csodálatos élmény... 

- A megérkezés önmagában véve is nagyon gyönyörű volt, ugyanis amikor 
elindultunk tízezer kilométerről vadul lefelé, az IL-lel, kedélyesen közölték, amit 
már kezdtünk érezni, hogy valószínűleg valami baj van, mert jégfelhőkön 
mentünk keresztül. Irgalmatlan recsegést-ropogást művelt a repülő, valami 
borzasztót, és közölték, hogy kösse be magát mindenki, ugyanis... 

- Kisebb légörvényekbe kerültünk. 

- ...kisebb légörvényekbe kerültünk, és a pilótanő is most vezet repülőt életében 
először. 

- És ezt... kész is voltunk azonnal, ezt még mi is megértettünk, mert kissé 
pánikhangulat uralkodott a repülőn. Senki nem mert szólni, az indiai azonnal 
betakarózott és bebugyolálta magát... 

- Mindenki elbúcsúzott a másiktól. 

- Mindenki puszilgatta a másikat, szia, szevasz, jól van, most láttuk egymást 
utoljára, majd írjunk egymásnak odafönt, és becsücsültünk a székünkbe. Na 
most a gép ezerrel ment lefelé. A tízezerről a másodpercek tört része alatt 
ráááááóóóó, bevágta magát a mélybe, és megláttuk a fantasztikus repülőteret, 
ami döngölt agyag. Ott már semmi nincs, nem volt beton, se fű, döngölt agyag 



volt. Meg is próbálkozott a leszállással, az elsőt meggondolta, újra fölszedte a 
gépet, fölemelte, nem ment le. A másodiknál irgalmatlan módon odavágta, de 
olyat, olyat szólt a repülő, hogy azt hittük, kettétört. A harmadiknál letette, azt 
lehet mondani, viszonylag épen, úgy, hogy még a kerekek sem törtek ki. 
Kifutópálya van bőven, ott aztán tudott szaladni annyit, hogy... 

- Itt jönnek a klasszikusok, csók, ölelkezés.... 

- Taps. 

- Taps, hangos sikolyok, öröm, ujjongás és egyéb. 

- Gyönyörű volt, hogy földet értünk, és túléltük. 

- Szép lassan begurultunk a nem annyira óriási, de meglévő repülőtérre... 

- Repülőtéri épület elé, ahol egy színarany Lenin-szobor... 

- Öt méter magas színarany Lenin-szobor, mely jobb kezét előre mutatván, 
mutatóujját kinyújtván... 

- Közli, hogy arra még nem jártunk. 

- És közölték, hogy ez nem aranyozott, hanem színarany. Azon a vidéken arany 
van bőven... 

- Mindenkinek aranyból van a foga... 

- Elvinni nem lehetett, kezdeni semmit sem lehetett vele. Úgyhogy minden 
aranyból volt. Meg is érkeztünk Habarovszkba, egyből eltereltek bennünket a 
helyi Inturiszt Hotelba. De még mielőtt eltereltek bennünket, a repülőtérnél volt 
egy kis időnk és szétnéztünk. És itt jött a kedvencünk. A repülőtér mellett volt 
egy piac. Egyik oldalt el kell képzelni egy piacot, a piacon árusok, 
gyönyörűbbnél gyönyörűbb prémeket, gereznákat árultak az őslakosok, 
gyümölcsök, zöldségek, minden. Semmit nem mertünk venni, mert semmit nem 
mertünk enni. Szebbnél szebb gyümölcsök és minden, mi szem szájnak ingere 
volt, de nem mertünk venni, mert ha ebből eszünk... 

- Hát bárcsak ettünk volna, lehet, jobban járunk. 

- Lehet, de nem mertünk. 

- Nekem utána azért ütötte ki a vonaton a számat a szalámi, amit vittem, mert 
megrohadt. Annyira meleg volt, hogy megrohadt út közben a Pick szalámi, de ne 
menjünk a dolgok elébe. 

- A piac másik oldalán pedig volt egy alumínium hangár. 

- Vas volt az. 

- Vagy vas. 



- Rozsdás vas. 

- Rozsdás vas? 

- Szerintem rozsdás vas. Egy fém hangár. 

- Fém hangár, ahová a külföldiek, a mi vezetésünkkel, bemerészkedtek. 
Mindenki, aki abban az időben, meg azóta látta a Csillagok háborúja című 
filmet, tisztában van vele, milyen az, amikora fiatal Luké Skywalker 
bemerészkedik az űrkocs-mába. Körülbelülez a látvány volt, ami elébünk tárult. 
Az ajtót kicsaptuk... 

- Ajtót? Nem is volt ajtó! 

- Volt valamilyen vas... 

- Füst jött ki rajta. 

- Valamit ki kellett nyitni, mert valami borzalom fém izé volt. 

- Ugyanis akkor derült ki számunkra, addig nem is volt érthető, amíg nem 
léptünk be, hogy ezen a fém kalyibán nem volt ablak. Egyetlen egy dolog volt 
rajta, egy ajtó. Egy ajtónyílás volt vágva, belül fém pultok voltak, fémlábú, fém 
pultok, hogy ne tudják elvinni. Azon semmi nem volt. 

- Várjál, az már akkor volt, amikor már láttál. Benyitottunk valamilyen 
nyílászárón, irgalmatlan füst... 

- Gőz, pára, minden... 

- Sötétség. 

- ...csapódott az arcunkba, semmit nem láttunk, beléptünk, a bent lévő hangok, 
zene, beszéd egy pillanatra elhalkult... 

- És az összes létező szempár ránk... Ha arcokat látott az ember, brutálisakat, 
akkor ott lehetett látni mindent. 

- Én már voltam Szentesen a Dankó Pista lakótelepen... 

- ...amikor bemegy az ember a kocsmába, az se egy szép látvány, de ez 
mindennel felér. 

- Villámgyorsan, mind a Petrányi, mind a Badár, mind az összes létező ember, 
aki ott volt, engem valahogy előretolt. Úgyhogy én álltam ott legelöl, nagyjából 
körülbelül olyan fejjel, mint Móra Ferike, amikor rosszul rajzolta le az S betűt, 
és az anyukája megszidta, körülbelül olyan arccal álltam ott. Ránk meredt az a 
rengeteg szempár, egy-két másodpercig, vagy talán a másodpercek tört részéig, 
nem tudom, és utána mindenki vissza. És... 

- És kezdődött a kavalkád. 



- Nem kötöttek belénk magyarul, nem úgy, mint később a folyóparton, amikor 
mindenáron meg akarták vásárolni a farmernadrágomat, és erről nem akartak 
letenni az istennek se. 

- De ez már lenn az Amur partján volt. 

- Ez már az Amur partján volt, amire mi lementünk a vízpartra, és kedélyesen 
megjegyeztem, milyen szép kis tengeröböl, már ott vagyunk? 

- Erre mondta Jancsi, nem, nem vagyunk ott, ez nem a tenger. Ez nem a tenger? 
Hatalmas, nem is láttam a túloldalt. Azt mondja, igen, ez az Amur. 

- Megálltunk az Amur partján, belegázoltunk a vízbe bokáig, térdig, föl-alá 
masíroztunk, és énekeltük az amuri partizánok dalát. Három magyar ott föl-alá 
masírozik, tudniillik megszöktünk az lnturiszt Hotelból. 

- Természetesen. 

- Megszöktünk, lementünk a városba. A természettudo-mányi múzeum volt az 
Amur partján, meg is néztük a bálna-csontvázat. A bálnacsontváznál kezdtünk el 
masírozni a vízbe, fogadásokat kötöttünk, hogy ki tudja átkacsázni az Amurt, 
kővel, lapos kövekkel. Ez valahogy nem sikerült, tekintve, hogy az 

Amur öt kilométer széles volt nagyjából, irgalmatlan széles. És akkor ott jöttek 
a helyiek, akik vásárolni akartak... 

- Úgyhogy mire x órával később... 

- Mását már purgálták. 

- Szegény inturisztos lány akkor már teljesen kész volt. Semmit sem tudott, hol 
van, merre van. 

- Ováció fogadott bennünket, amikor megérkeztünk. És ekkor kezdődött el 
csodálatos vonatkalandunk. 



Három 



- Lett vonatjegyünk. Azt az élményt! Itt döbbentünk rá, hogy micsoda kincs az, 
ha van vonatjegye az embernek. Amit Magyarországon nem gondoltunk volna 
induláskor - „Leszarom, hogy nincs vonatjegy, majd veszünk." Nagy 
valószínűséggel, ha föl is tudtunk volna kapaszkodni, páros lábbal rúgtak volna 
le bennünket vonatjegy nélkül... 

- Hiába volt akkor helyfoglalásunk, jegyünk nem volt az indulás előtt, de 
később az is lett. 

- Én, mint vasutas szakember, azonnal megállapítottam, hogy széles nyomtávú, 
középütközős szerelvénnyel van dolgunk, és hogy ez a széles nyomtávú, 
középütközős szerelvény nem sokban tér el az amerikai szerelvényektől. Azok is 
középütközősek, széles nyomtávúak. Ezt úgy kell elképzelni, hogy a 
középütközősnél nem kettő ütköző csapódik egymásnak, amikor találkozik 
egymással a két vagon, hanem összekapaszkodnak, és így megy az egész 
szerelvény, mint két egymással szembefordított tenyér. 

- Komám azt állapította meg, hogy a vonat középütközős. Én pedig azt 
állapítottam meg, hogy miután föltereltek bennünket a szigorúan leválasztott 
részbe, oda helyi nem tehette be a lábát, és mi sem tehettük be a lábunkat a 
helyiek vagonjába. Egy laza, kedélyes mozdulattal komámtól és Petrányitól 
elválasztottak, és én azt állapítottam meg, hogy őket elterelték az egyik irányba, 
engem pedig a másik irányba. Először halk 

sóhajtásokkal, majd később hangos kiáltásokkal figyelmeztettük egymást, hogy 
itten bajok lesznek. Egy idő után nyugodt voltam, mert a bajok annyiban 
tetéződtek, hogy Badárékat berakták gyakorlatilag egy marhavagon közepébe... 

- Egy alsóbb osztályba. 

- ...engem pedig behelyeztek egy első osztályú fülkébe, aholis egy német 
sráccal utaztunk ketten, két, szinte franciaágy méretű hálókocsiágyban, 
fantasztikus fülkében... 

- Zene szólt. 

- ...zene, az egyedüli probléma az volt, hogy az indulás első percétől az utolsó 
percéig... 



- ...csak orosz. 


- ...mozgalmi zenék és propagandaszövegek szóltak volna a hangszóróból, ha 
mi az első öt percben nem amortizáljuk. Próbáltuk kikapcsolni, nem lehetett. 
Próbáltuk szétszerelni, nem lehetett szétszerelni. Próbáltuk a vezetéket kihúzni, 
nem lehetett kihúzni a vezetéket, úgyhogy lesz, ami lesz alapon, elkezdtük ütni 
valamivel, nem is tudom, mivel. A lényeg az, hogy szét-vertük. Úgy, hogy 
nenagyon látszódjon, de annyira azért ütöt-tük, hogy abbahagyja. Kitaláltuk a 
technikáját. Később körbejártuk az összes ismerőst, a franciákat, megkerestük a 
Badárt, és mindenkinek bemutattuk ezt a rendkívül jó technikát, hogyan lehet 
szétverni a hangszórót, hogy három napig ne azt hallgasd, hogy milyen orosz 
propagandaszöveg jön. És elindult a vonat. Elindult a vonat, hihetetlen, 
fantasztikus volt! Mennyit is utaztunk, két napot? 

- Két napot. Végigmegy a kínai határon. 

- Két napot az Usszuri mentén. Az Usszuri a határfolyó... 

- Jobboldalt az Usszuri, baloldalt pedig a tajga. 

- Irgalmatlan Szibéria. 

- Azt néztük, hogy Derszu Uzala melyik bokorból ugrik ki időnként. 

- Hosszú-hosszú kilométereket mész órákon keresztül úgy, hogy semmivel nem 
találkozol. Ott rádöbbensz arra, hogy mekkora a világ, és hogy milyen picike 
vagy benne, mert úgy teszel meg száz kilométereket, hogy nem találkozol élő 
emberrel, de még élő állattal sem. 

- Időnként, öt-hatóránként megálltunk egy-egy... ma azt mondanám, hogy ilyen 
kis mesefaluban, mert... mint a mesében a házak... 

- Fakalyibák. 

- Zöldre, kékre festett gyönyörű, cirádás orosz faházak, a vasútállomás... 
vasútállomás!, a fabódé, ami ott van és az onnan leágazó út, meg a vasúti peron 
az mind-mind rönkökből van, pallókból, mert ugye fagyott a talaj, nyáron 
mocsár van. Minden fából van, mögöttük egy kis település, néhány három-négy- 
öt-hat-nyolctíz-húsz ház, meg katonák, mögöttük az Usszuri. Abban az időben 
éppen határvillongás volt, ugye, mert minden normális országban úgy van, hogy 
van egy folyó, és középen a sodrásvonal a határ. Ehelyett a Szovjetunió úgy 
gondolta, hogy náluk a teljes folyó a határ, és az Usszuri végig az övék, a 
kínaiaké csak a másik oldal. A kínaiak nem úgy gondolták, ezért mind a két 
oldalon, sok száz kilométeren keresztül, ágyúk, tankok, páncéltörők és egyéb 
haditechnikák voltak felsorakozva, és vadul néztek farkasszemet az oroszok meg 
a kínaiak. 



- Volt közöttük egy olyan másfél-két kilométeres határsáv, amit végig kiirtottak, 
a fák jobbról-balról, meg folyó, meg dzsumbi, de ott, a határ, az a három- vagy 
négyezer kilométer, végig le van tarolva két kilométer szélességben, ugyanis az a 
határvonal. 

- A látvány gyönyörű volt, a kínai oldalon, az orosz oldalon tajga. Középen az 
Usszuri, utána Kína, és sok részen sivata-gos, meg félsivatagos sztyeppéi terület 
volt. És mentek a teherautókaravánok, rengeteg. Mentek a tevekaravánok. 
Kétpúpú tevékkel, nyolc, tíz, tizenöt, húsz teve. Ment előttük egy teherautó, 
mögöttük is egy, láttuk, hogy a kínai oldalon is mozo-gnak az emberek. 
Hihetetlen, fantasztikus volt. Nagyon szép volt. Közben a vonaton ment az élet. 

- A francia lányka folyamatosan naplót írt, nem tudtuk, hogy mit, de 
rezzenéstelen arccal ült a sarokban, és ott írta a naplóját, a némettel kedélyesen 
beszélgetett a barátom... 

- Időnként elmentem a szamovárhoz teát inni. Az első szamováros élményem 
fantasztikus volt, a vonatban mindenhol volt szamovár. Úgy nézett ki, mintha 
1870-ben rakták volna be és azóta ott álltak volna. Gyönyörű, fantasztikus! 
Hogy hogyan kerültek oda, azt nem lehet tudni. Az üvegpoharak ezüst aljzatban 
vannak behelyezve, elképzelhetetlen szépek, és bugyog a szamovárban az 
irgalmatlan forró víz. Egy gyorsan mozgó vonaton nem annyira egyszerű 
abszolválni azt a kis feladatot, hogy eresszük ki egy kedélyes kis karmozdulattal 
az ezüst bögrébe a vizet, majd készítsünk teát. Én megkíséreltem, de az első 
hihetetlen volt, tudniillik... viszonylag jelen voltam többször fizika órán, de az 
ezüst hővezető képességével nem nagyon voltam tisztában. Megmarkoltam a 
bögrét, bele a forró vizet, majd iszonytatos üvöltözések közepette próbáltam 
földhöz vágni. De nem mertem földhöz vágni, mert ha én azt a drága poharat 
eldobom, engem itt meglincselnek. Kész, vége, úgyhogy a naplót író francia 
lány, a német és nem tudom, ki között szaladgáltam üvöltözve, kezemben a 
szamováros bögrével, hogy valaki vegye el, aztán talán egyszer bejutottam 
üvöltve az étkezőkocsiba, és akkor ott leraktam az asztalra, és fél óráig fújkáltam 
a tenyeremet, így volt az első ismerkedésünk a szamovárral. Ha eldobom, 
valószínűleg fejezet lehettem volna a francia lányka naplójában. 

Jó kis étkezőkocsink is volt, és remek kajákat... 

- Ne mondj ilyet! Nem. Nem. 

- Nem? 

- Nem ettünk jó kajákat. Nagyon ki voltunk már éhezve, amikor odaérkeztünk a 
végállomásra. Mert ugyanis... Lehet, hogy neked volt, de nekem a 
másodosztályról nem volt jegyem az étkezőkocsiba. 



- Tényleg. 

- Én nem mehettem az étkezőkocsiba. Nagyon ki voltam éhezve... Arra 
emlékszem, hogy kibontottam a ... ugye nagyon eldugtam, a csomagom legaljára 
dugtam el a Pick szalámit, úgyhogy tudtam, lesz még az útnak olyan pillanata, 
amikor kedélyesen „Ha-ha-ha-ha, ez az én Pick szalámim, nekem még van!" 
felkiáltással majd előveszem. 

- Ezt jól megjártad. 

- Nagyon megszívtam, ugyanis nekem még volt Pick szalámim, csak a negyven 
fokban megrohadt. És ezt én még akkor nem érzékeltem, csak azt, hogy egy 
kicsit csöpög, és vadul elkezdtem kajálni, amitől háromujjnyi vastag lett... 

- Látogatóban voltunk a másodosztályon a német sráccal, a másodosztályúak 
azok ott bekuporodva üldögéltek a priccseiken, mi is elvoltunk, beszélgettünk, 
míg egyszer jöttek a stewardok és szóltak, hogy az első osztályú utasokat kérjük, 
fáradjanak ebédre az étkezőkocsiba. Mi integettünk a barátainknak, kedélyesen 
megveregettük a vállukat, épp a konzervekkel küszködtek, és elmentünk az 
étkezőkocsiba, ahol is üdítő, tea, ebédke. Megkajáltunk, majd visszalátogattunk, 
ahol még mindig a konzerwel küszködtek. Elővette a dugi szalámit, és két 
pofára burkolta be. Majd amikor meglátta, hogy jövünk, akkor még dugott be a 
burájába négy-öt font szalámit, hátha adni kell belőle. Természetesen nem 
kértünk, mert hát be voltunk lakva. Kedd délután burkolja be a szalámit a 
képébe, szerda reggel pedig... Azon szentesi olvasóknak, akik látták már Badárt 
régebben herpeszes szájjal, nem kell elmondani, hogy nézett ki, az pedig, aki ezt 
nem tudja, képzeljen el valami rettenetes horrorfilmet, és azt szorozza be 
hárommal. Badár iszonyatos látványt nyújtott, kicsapta a szalámi. Onnantól 
kezdve se evés, se ivás. Ha ivott, akkor a begyulladt sebek fölfakadtak, és 
üvöltözött folyamatosan. És nagyon sokáig... 

- És a forró teát nem tudtam meginni, mert égette a számat, minden bajom volt. 
Teát nem tudtam inni, vizet nem tudtam a számba venni, mert nem is volt, üdítőt 
nem vehettem, mert másodosztályon nem járt, kaját nem kaptam, mert az sem 
járt a másodosztályúaknak, az én kajám pedig meg volt rohadva. Azon 
imádkoztam, hogy legyen vége ennek a rohadt vasútnak, és érjünk már oda. Hát, 
végre odaérkeztünk a végekhez. 

- Valahogy viszonylag jó állapotban keveredtem le a vonatról. 

- Igen, abszolút. 

- Kipihenten. Mert az ő priccsük az nagyjából hetvenöt centi széles volt... 

- De mi csak ülhettünk. Ők meg feküdhettek. 




- A mi priccsünk egy méter széles volt, mondom, majdnem franciaágy 
szélességű volt... 

- Nekünk egy kajüt tíz személyes volt, ülőhelyekkel, és az összes kézipoggyász, 
ami létezik a földön, mind ugyanabban a kajütben volt. 

- Ja,ja hozzáteszem, bocsánat, hozzáteszem, még induláskor iszonyatos 
üvöltözések voltak, mert váltig próbálta megmagyarázni... 

- Hogy vasutas vagyok. 

- ...nemhogy vasutas, hanem hogy az én első osztályú jegyem az 
tulajdonképpen az ő jegye. De hát hiába, mert nem tudom, hogy csinálták, de 
rajta volt a nevem, hogy Horváth János. Első osztályú, rajta volt, az ő neve a 
másodosztályún, hogy Badár Sándor, és folyamatosan próbálta dugdosni 
mindenkinek az orra alá, hogy őneki ide kell jönni. De mondták, hogy nem, 
maga csak másodosztályú, nézze meg, ennek az úrnak - az én voltam - a jegye, 
mit tudom én, zöld színű, nem is egyforma színűek... 

- Nem is egyforma színű volt, igen. 

- Az övé pedig sárga. Az első osztályú utasoknak zöld színű jegye van, a 
második osztályúaknak sárga. Petrányinak is sárga jegye volt. Egyébként 
Petrányi is első osztályra kérte a jegyét, külön... mindenkinek első osztályra volt 
kérve ajegye, csak... hogy én hogy kerültem... 

- Ők úgy döntöttek. És ezen is egy hónapig gondolkodtak, hogy egyáltalán 
megadják-e. 

- A mai napig nem tudom, hogy kerültem első osztályra. Bár a hajón kerültem 
volna első osztályra, sokkal jobb lett volna! 

- Szívesen cseréltünk volna, de akkor még ott nem is tartottunk. 

- Ott még nagyon-nagyon nem tartottunk. 

- A lényeg, hogy meg kellett alkudni ezzel a másodosz-tállyal... Egy katona 
utazott velünk. Szegény kiskatona azt mondta, hogy három év után most utazik 
először haza szabadságra, és mind a tíz körme feketére volt verve. Mondta, hogy 
megrongálták egy kicsit puskatussal, nem nagyon verték meg, csak egy kicsit. A 
testi fenyítés a hadseregben nem probléma. Náluk ez teljes mértékben működik, 
és elmesélte, ha valaki nagyon rossz fát tesz a tűzre, akkor le is lövik simán. A 
verés még nem probléma, mert legalább három év után látja a családját. Ez nagy 
élmény volt neki, és nekünk is, ahogy belegondoltunk, hogy hű bazmeg, ez nem 
semmi! 

Menetközben az ablakon, amit nem lehetett lehúzni, kitekintettünk, és láttuk, 
hogy komplett szerelvények vannak kiborulva a vágány mellett. Kérdeztük, 



hogy ez micsoda? Tájfun volt? Vagy valami nagy vihar? Vagy micsoda? Hát 
nem, rablók voltak, de nem számit, azok olt vannak, velük senki nem 
foglalkozik... 

- Ami nagyon fontos, és a későbbi hajóutunkat meghatározta, akkor föl sem 
fogtuk, hogy közel Nahodkához volt egy dízelmozdony a sínek mellett, ami mint 
egy gyurma, hossztengelyben meg volt csavarva. És arra mondták, hogy tájfun. 
De az akkor így nem esett le nekünk, hogy egy dízelmozdony miért van 
hossztengelyben így megcsavarodva. Tájfun, jó. Tudomásul vettük, hogy tájfun, 
le is zártuk magunkban, hiszen akkor már készülődtünk arra, hogy hamarosan 
megérkezünk Nahodkába, ami köztudomásúan Vlagyivosztok polgári kikötője. 

- Vlagyivosztok annyira katonai terület, hogy még csak oda se lehet 
kukkantani. Emberi szem még nem látta... 

- Magas betonfallal van... 

- ...rettentően körül van véve.... 

- ...be lehet látni, mert láttunk egy képet róla... 

- De nagyon zöldre festett hajók vannak, gyakorlatilag nem lehet belőle kivenni 
semmit, élő ember nem látta, csak beavatott. 

- Atomtenger-telepet nem láttunk. 

- ...és a vonat valahogy úgy fordul, hogy már fenékkel érkezik be az állomásra, 
és nem lehet leszállni az oldalán, hanem csak a végén. Végigmész a 
szerelvényen, a legutolsó ajtónál kell kiszállni, egy ilyen, fatákolmány, két fal 
között kell végigmenni az épületbe, ahol már rögtön kezdődik a szenyázás. 
Négyezer kilométert leutaztál, ahogy leszálltál Habarovszkban, gyakorlatilag 
folyamatosan szem előtt voltál, mert az inturisztos Mása mint KGB-s felügyelő 
figyelt téged, meg az összes addigi kémek. Akikkel találkoztunk, mind kém volt, 
mégis ott újrakezdődött a szenyázás. Újra átnézték az összes cuccunkat, újra 
vittek engem motozni, újra betették a gépünket, olyan halál-fej volt kitéve a 
radar gépre, amit el nem lehet képzelni, és mondtuk, nem szívesen tennénk be a 
cuccunkat, mert van benne film is. No film, no film. A no film azt jelenti, hogy 
nem viszünk be filmet magunkkal, ők meg nyugodtan bólogattak, hogy 
nyugodtan be lehet tenni. Hát betettük, és megröntge-nezték úgy, hogy örök 
életre elveszítette a film az érzékeny-ségét. Ajándékba vittem paprikát, nagyon 
szép díszes kalocsai paprikát Japánba, hogy majd ott odaadom valakinek, és 
akkor örök emlék, de ahogy meglátták, azonnal azt gondolták, hogy kábítószer, 
és engem már vittek is motozni. A szokásos. 

- A szokásos tortúra. 



- Csak most még kutyát is bevetettek. 

- Kicsit irigyeltük, mert eddig kutyával még nem volt, csak lazán motozták az 
oroszok, de most nem elég, hogy a Távol-Keleten vagyunk, még kutyával is 
motozzák. 

- Nem lőtték golyóval át a hátamat. Túléltem, az a lényeg. De visszaengedtek, a 
fakalyibán keresztül újra tovább lehetett menni a maradék cuccunkkal, és végre 
beszállhattunk a hajóba. 

- Nagyon gyorsan és rezzenéstelen arccal kellett bemenni a hajóba, de mi ennek 
már nagyon örültünk. Én például már kifejezetten ki voltam éhezve, és 
valamennyire még a herpeszes szám is kezdett visszakovácsolódni. A Félix 
Dzserzsinszkij nevű százhetvenöt méter hosszú hajóra tettük le a voksunkat... 

- Akkor nem tudtuk, hogy ki az a Félix Dzserzsinszkij. A KGB megalapítója és 
első embere volt nagyon sokáig, ez volt a hajó neve, amely a nahodkai öblön 
keresztül ment Jokoha-mába. 

- Gyönyörű volt az egész, háromfajta kaját szolgáltak fel a hajón... 

- Inkább arról beszéljünk, hogy megérkezünk a hajóra, és foglaljuk le ugye a 
szállást... 

- Még Budapesten megkérdezték tőlem, amikor a jegyet váltottam, hogy 
hányad osztályra szeretnék jegyet váltani. Kérdeztem, hogy miért, hány osztály 
van? Mondták, hogy nyolc. Gyorsan elkezdtem számolni magamban, kis képi 
zavar állt be nálam, ugyanis én azt hittem, hogy a nyolc osztály úgy helyezkedik 
el, hogy fölső szint, alatta a második, alatta a harmadik, alatta a negyedik, 
ötödik, hatodik, és a nyolcadik osztályban vannak leláncolva a néger rabszolgák, 
akik az evezőket húzzák. 

- Abban az időben néztük Kunta Kintét a tévében, teljesen meghatározta a 
hajóútról való képünket... 

- Ebben éltem, és közöltem, hogy akkor inkább a hetedik. Mert gondoltam, 
hogy az nem fog annyi pénzbe kerülni. Első osztályra úgyse lett volna jegyünk, 
akkor legyen inkább a hetedik. 

- Harmadikra sem... 

- Harmadikra sem, és szerintem a hatodikra sem lett volna. A hetedik osztályra 
váltottam a jegyet. Amikor odaérkeztünk, közölték velünk, hogy foglaljuk el a 
helyünket. Kiderült, nem úgy történik, ahogy gondoltuk. A hajó képzeletbeli 
tengelye, illetve középpontja, az első osztály, ami gyakorlatilag a hajókéményt 
meg a hajómotort öleli körül. Onnantól szépen kifelé, előre és hátra jönnek az 
osztályok. A nyolcadik osztály a hajónak a legorra és a legtatja, legvége, a 



hetedik osztály kicsivel előrébb van. A mi ablakunkban a horgony, a vasmacska 
dorombolt... 

- Viszont az előttünk levő kabinban, a nyolcadik osztályon a csehek, ők 
gyakorlatilag a horgonylánckamrában laktak. Az sokkal rosszabb volt. 

- Ott nem volt világítás sem. 

- Egy majdnem száznyolcvan méter hosszú hajónak a fele az... 

- Kilencven méter. 

- Kilencven méter, ez azt jelenti, hogy mi a hajó tengelyétől nagyjából 
nyolcvannégy méterre helyezkedtünk el. Aki már volt vízen, bármilyen 
viszonylag nyugodt vízen is, tudja, hogy bizonyos mértékű... 

- ...himbi-limbit... 

- ...kilengést eredményez. Nagyobb mértékű himbi-limbinél nagyon nagy a 
kilengés, tájfunban pedig egész nagy amplitúdókon mozoghat. A tájfun-időszak 
legközepén voltunk. Innentől kezdődtek az érdekességek. Ahogy a komám előbb 
említette, a hajóra megérkezve, felpakolva, még a kikötőben, már gyakorlott 
tengeri medvéknek éreztük magunkat, mert tök jól bírtuk az egészet. 

- Elfeledkeztünk arról, hogy a Nahodkai-öböl nagy. Nem olyan, mint a Tihanyi¬ 
öböl, hogy kijövünk. Már egy órája úton vagy, nyílt tengeren érzed magad, de az 
még mindig a Nahodkai-öböl. 

- Libegtünk az öbölben, isteni volt, fölmentünk a hajó fedélzetére, gyönyörű 
volt az egész, néztük, fényképeztük a tájat, a tengert... 

- Hullámok, sirályok... 

- Kisebb hullámok voltak, nagyon jó volt. Néztünk vissza a szárazföldre, hogy 
alleluja, Isten veled, Oroszország! 

- És meg is állapítottuk, hogy az, hogy Petőfi megírta, hogy a magyar lóra 
termett, az egy dolog, de a magyar tengerre is termett, mert nagyon bírtuk. Meg 
sem rezdültünk. Hihetetlen! Hihetetlen... 

- Egy idő után, mikor már kifényképezgettük magunkat, komám meg a barátja, 
Petrányi kolléga lementek. 

- A hajón volt egy állandó alapremegés és egy erősen terjengő gázolajszag, 
amely ma is még gyakran kísért egy balatoni kompozáskor vagy egy 
buszállomáson való vára-kozáskor, amikor egyet-egyet pöffentenek a 
dízelmotorok, az úgy időnként meg-megdobja az emlékeket... 

- Megrezzen az ember. 



- ...a gyomromat, mert Félix Dzserzsinszkij nevű kedves barátunkra emlékeztet. 

- Ezt a hajót le kell írni, ez egy száznyolcvan méter hosszú hajó volt, ami 
alapjában véve nem kicsi hajó, nem is a legnagyobbak közé tartozik, nekünk 
mindenesetre a balatoni kompok után szépen nézett ki. Pedig egy ilyen 
száznyolcvan méter hosszú hajó nem a csúcsok csúcsa. Volt étterem a hajón, a 
fedélzetén medence, volt... 

- A medencére még visszatérünk. 

- Jelentősége lesz később. Különböző mentőcsónakocskák, kis lélekvesztők 
voltak a hajó két oldalán... 

- Gyakorlatilag leoldhatatlan állapotban, azonnal megvizsgáltuk... 

- Teljesen leoldhatatlan állapotban, csak arról szólt, hogy ott legyen. 

- Olyan csavarokkal volt rögzítve ,az összes mentőcsónak, hogy szerintem élő 
ember le nem csavarozta volna soha. 

- Vészhelyzet esetén egyébként is teljesen mindegy, mindenkit lelőttek volna, 
nehogy véletlenül valaki elmondja, hogy honnan indultunk - ez szinte biztos. És 
egyébként is az oroszok mondták volna meg, hogy mikor van vészhelyzet: ez 
egy orosz hajó, nincs vészhelyzet és kész. Ezen kívül meglehetősen széles hajó 
is volt, nem volt egy rettenetes sebességű, de akkor, amikor indultunk, még úgy 
éreztük, hogy a vonatnál mindenesetre jobb. Elfoglaltuk a szállásunkat, ahova 
lefelé kellett menni a hajóban, szűk kis járatokon, kis ösvénykéken. Lefelé is, és 
előre is... 

- Izgalmasnak és romantikusnak tűnt az elején, és tetszett. Enyhe hullámzás... 

- Mindenesetre nagyon pozitív volt, hogy azonnal étkezni invitáltak bennünket. 
Még gyakorlatilag ki sem pakoltunk, amikor már vartyogva megszólalt a rádió, 
hogy „Csotto matté kudaszaj", és kedves uraim és hölgyeim oroszul, amit nem 
tudok sajnos idézni se, legyünk szívesek, jelenjünk meg a hajó éttermében egy 
kis étkezésre. Jómagam nagyon ki voltam éhezve, a barátom, aki az első 
osztályon utazott, és jutott neki esetleg a szuppéból, ő nem annyira, de azért 
meglehetősen. Mindannyian ki voltunk annyira éhezve, hogy a háromféle kaja, 
az oroszos, a japános és... 

- Az international. 

- Az international, az amerikai, a bifsztektől kezdve az étlapon szerepelt 
minden, és az asztalon is, oroszos hússaláta, kukoricaleves, kis halak a tányéron, 
nyers kishalak japánosan, szépen a négy égtáj felé elhelyezkedve a farkukkal 
meg az orrukkal, rizs, szószok, minden egyéb és bifsztek és nem tudom 
micsoda... 



- Nem megvetendő volt a felszolgáló személyzet. Orosz létükre viszonylag, sőt, 
nagyon kulturált kinézetű fiatal hölgyek-ből állt. A jobb időkben, azaz már 
visszafele megállapítottuk, amikor már fürödni is lehetett ugye, és a személyzet 
is strandolt fent, hogy egészen csinos fiatal lányok. Úgyhogy nagyon 
szimpatikus volt. Maga az étterem jól nézett ki, úgyhogy... 

- Jól felszerelt étterem volt. 

- Jó, rendes magyar szokás szerint mindent végigettünk, amit lehetett. 

- Szólt a zene. Mi mindent megettünk. Nem vacakoltunk. 

- így jött sorba, hogy japán, orosz, international. Mindent, rettenetes 
mennyiséget beettünk, de közben elindult a hajó. 

- A barátom az étkezést azzal kezdte, hogy a vonatozás után, az anyukájának a 
felszólítására két szem Daedalont bekapott. Mondta neki az anyukája, ha 
véletlenül mégis csak elkezd himbálózni az a hajó, akkor a rend kedvéért két 
szem Daedalon. Itthon is úgy volt, mikor osztálykirándulásra elment, két szem 
Daedalont belediktált, hogy amikor rájön... 

- Biztos, ami biztos. 

- Én magam úgy döntöttem, hogy én nem étkezem ezt a fajtát, nem űrhajósnak 
képeztem magam, és a Petrányi barátom sem élt ezzel a lehetőséggel, de a Jancsi 
komám a biztonság kedvéért fölfalta a két szem Daedalont, és utána fölfaltunk 
mindent, ami létezett az étlapon meg az asztalon, sőt, még nagyon finom 
desszert is volt, nem is tudom... 

- Hú, arra nem emlékszem. 

- Több fajta fagyi vagy nem tudom, mi. 

- Ami viszont nagyon fontos, és az étkezéssel és a hajó elindulásával is 
egybefügg, és összefügg, júliust írtunk, tájfun időszak. 

- Abszolúte. 

- Ahogy elindult a hajó, szóltak nekünk, van egy kisebb tájfunka. Éreztük, hogy 
hullámzik föl-alá, de... hát ez a tájfun? Ez a vihar? Bírjuk nagyon. 

- Szelecske fújt. 

- Elfeledkeztünk arról, hogy még a Nahodkai-öbölben voltunk, és bár a 
Nahodkai-öböl nagyon nagy, így szárazföldi patkány szemmel nézve, de mégis 
csak öböl. 

- Nem is éreztük, nem is éreztük... 

- Nagyjából az étkezés végére kezdtünk kintebb érni a Nahodkai-öbölből... 



- De még nem volt veszélyes. 

- Még semmi, semmi. 

- ..sirályok, tengeri madarak. 

- ...integettünk a sirályoknak. 

- Szürke ködben elcsúszott a távoli Szibéria, és szemünk előtt már... 

- Igazi zöldes fényű volt a tenger. 

- Bár ez a kék és zöld erős szín, lelki szemeinkkel már vártuk, hogy feltűnjön... 

- ...fáradt orosz színek voltak... 

- ...majd Japán, és minden más szín és tele gyomor, egyszóval jól éreztük 
magunkat akkor. 

- Meglehetősen jól éreztük magunkat. Alkoholt sajnos nem fogyasztottunk, 
mert akkor még jobban éreztük volna jo-ho-hó, még egy üveg rum, de az 
hiányzott. Fölmentünk egy kicsit fotózkodni a fedélzetre, abból vettük észre, 
hogy valami változás történik, hogy kicsit jobban kezdett fújni a szél. Akkor 
nekünk nem tűnt föl, de mindenesetre később, amikor a fotókat megnéztük 
itthon, azt hittem, hogy mosolygok a képen, de gyakorlatilag a számat a szél 
cincálta szanaszét. Csak az egy elferdült torz arcvonás volt, ami a mosolyt 
idézte, erről egyébként abszolút megőrzött fotó van, dokumentálva lett ez a 
félmosoly. 

- Csak hát ez az alföldi, szentesi gyerekek első komoly, igazán komoly tengeri, 
óceáni, mit tengeri, csendes-óceáni utazása, illetve itt még csak a Japán-tengerre 
értünk ki. A Csendesóceánra majd később, de addig még nagyon sok minden 
lefolyt bizonyos helyeken. Ez volt az első komoly tengeri utazásunk, és ez azért 
mindenképp feldobott minket... 

- Az út izgalmai is közrejátszottak abban, hogy a komám meg a barátja idő előtt 
lementek a fedélzetről. Meg az óriási méretű kajálás is. Enyhe, melankolikus 
fáradtságuk támadt, ami miatt ők leköltöztek a fedélzetről a kajütbe, én kitartó 
ember vagyok, még bírtam egy kicsit azt a szelet. Hangsúlyozom, a szél az egyre 
inkább kezdett erősödni, és egyre inkább azt néztem - hogy mivel a hajónak a 
farában voltam akkor éppen - néha csak a tengert látom, meg magam előtt a 
százkilencven méteres hajót. Néha meg csak az eget, és magam mögött az 
irgalmatlan méretű tengert, de ez akkor nem tűnt föl, mert nem éreztem igazán 
ezt a dolgot, hanem egy idő után kezdtem én is fázni, és lementem a barátaim 
után. Mondom, mégiscsak a kajütben foglalok majd helyet, állítólag a rádió 
vartyogta is, hogy nem árt, hogyha leköltözik mindenki, és bezárkózik a szobá 

- jába, mert kicsit viharosabbra fordult az ég, mint ahogy számítottunk rá. Most, 



amikor ezt a beszélgetést írjuk, zajlott nem régen a japán Forma 1 -es futam, 
ahol tájfun miatt a teljes futamot, illetve a próbaköröket, edzési köröket 
felfüggesztették, és nem is indították el, majdnem dugába dőlt az egész. A tájfun 
miatt a futamot sem indították. Nekünk ott választási lehetőségünk nem volt, 
hogy a hajó visszaforduljon-e. A hajó rendületlenül akart menni előre, csak hát 
közte volt egy tenger meg egy kis szél. S amikor lementem, akkor láttam, hogy 
mindenfelé zacsik vannak szanaszét a földön meg a falakon... nem tudtam, hogy 
mire valók, benyitottam a szobába, és hát a barátom meg a komám azok fáradtan 
ültek az ágyon, és fogdosták a fejüket, meg a halántékukat, és mondom, hogy mi 
van veletek? Rosszul vagyunk. Mondom, mitől? Hát a kajától. Mondom, ó, 
azért, mert ti nem bírjátok ezt. Engem vasgyomornak hívnak. És odavágtam a 
hasamra, hogy lássák, hogy vasgyomor vagyok, igen, csak elfelejtettem, hogy 
ebben a pillanatban negyven métert lifteztünk lefelé a hajó orrával, mint az állat, 
és azzal, hogy megütöttem a gyomromat, a benne lévő összes kaja azonnal 
felszínre kívánkozott. Szörnyű méretű hányás tört ki belőlem, az Etnának nem 
volt olyan óriási kitörése, mint nekem. A kajüt háromszög alakú kis kabinocska 
volt, és a szögletes sarkában helyezkedett el az ötven centiméteres ajtajú, 
egyharmad négyzetméter nagyságú kis lyukacska, amit ha föltépett az ember, 
akkor vagy vécére ült, vagy tusolt. Ezt el kellett dönteni előtte, ugyanaz volt a 
két helyiség. Ha az ember lehajtotta az ülőkét, akkor tudott egyet tusolni, ha 
fölhajtotta, akkor tudott egyet vécézni. 

Vagy ha nagyon perverz volt, akkor mind a kettőt, de ez nem történhetett meg, 
mert abban a pillanatban, ahogy megpró-báltam föltépni az ajtót, a komám 
beelőzött, mint a villamoson, és mindenáron hányni szeretett volna ő is, de a 
Petrányi is elkezdte a hányást, borzasztó méretű, kánonban történő hányás 
kezdődött. 

- Itt átvenném egy kicsit a szót. Nagyjából ez úgy történt, hogy ahogy 
Petrányival lementünk a kajütbe, gyakorlatilag nagyon rosszul lettünk. Hol 
feküdtünk, hol ültünk, bal oldalunk, jobb oldalunk, hanyatt, kézen állva, 
mindenhogy irgalmatlan rosszul voltunk, de próbáltuk magunkat tartani. 
Egészen addig ment is a rosszullét viszonylagos koordinálása, amíg kománk 
meg nem érkezett, és gúnyos mosollyal az arcán, mint előbb említette volt, 
elkezdett bennünket, hát jó pestiesen szólva, fikázni. Hogy milyen gyengék is 
vagyunk. Mi még itt is tartottuk magunkat, próbáltuk valamilyen szinten a 
dolgokat kontrollálni, egész addig, amíg az ominózus hasra csapás vasgyomor 
címen el nem indította Badárból a hányást. Ez olyan folyamatokat indukált 
bennünk, hogy gyakorlatilag elindult az özönvíz. Kinyíltak a zsilipek... 

- Szörnyű volt. 



- Hogy a Badár után a Petrányi hányt-e hamarabb vagy én, ezt igazándiból már 
nem tudom megállapítani, ,azt tudom, hogy folyamatosan hánytunk és hánytunk 
és hánytunk... 

- Az állag volt itt a lényeg, az, hogy az ebéd minden pillanata kijött belőlünk... 

- Valahogy letántorogtam az ágyról... 

- A disznóól ezerszer tisztább, az biztos... 

- ...próbáltam bejutni a fürdőszobába, de az ágy előtt négykézláb megálltam, 
és... és okádtam és okádtam és okádtam. Akkor viszont a Badár fent ült az ágya 
tetején és röhögött lefelé, akkor talán már kihányta magát és röhögött... 

- Nem tudom, arra emlékszem, az utolsó kép van meg... 

- ...a Petrányinak zöld volt a feje... 

- Ez úgy volt, hogy a komám négykézláb mászott, mint egy varacskos disznó a 
kajüt alján, és próbálta megközelíteni a fölnyithatatlan, föltörhetetlen vécéajtót. 
De nem ért el odáig, hanem a szoba közepén egy rettentő méretű kukoricakását 
hányt ki, egy ilyen óriási méretű kukoricakása-kúpot, és a végén elkezdett 
öklendezni, hogy kh, kh, kh, és a két szem Daedalon kipottyant a száján, ez volt 
a csúcs... 

- Nemcsak kukorica volt, hanem müzli, ami akkor nekünk teljesen újdonság 
volt, életemben a hajón ettem először... 

- Borzadály volt, nekem a kishalak csobogtak a számon. 

- Utálom, müzlit azóta sem eszem, szóval... 

- Nekem a kishalak egyben csobogtak ki a számon, valami borzalom volt. 

- És én a kukorica és a müzli után hánytam ki a... 

- Két szem Daedalont. 

- A két szem Daedalont. 

- Két szem érintetlen, szűz Daedalont. 

- Ettől a Petrányi annyira zöld lett, hogy leírhatatlan az a mélyzöld szín, amit 
felvett az arca, utána valószínűleg ő is hányt egy rettenetes nagyot. Nekem a 
következő emlékem az, hogy valahogy bejutottam a WC és a fürdőszoba 
kombinációjába, és itt a következő történt: miután már úgy éreztem, hogy 
kihánytam mindent, megindult a gyomormozgásom, és irgalmatlan hasmenési 
ingerem támadt. 

Valahogy betántorogtam a vécébe, valahogy ráültem az ülőkére, miközben bal 
és jobb kezemmel a különböző fogantyúkba kapaszkodtam, hiszen a hajó igen 





nagy amplitúdókkal járkált föl-le... 

- A hajó folyamatosan liftezett le meg föl, borzasztó volt. 

- ...és mint az áradat, az előbb fölül, most pedig alul jött belőlem minden, 
egészen addig, amíg kint Badár és Petrányi versenyt nem kezdtek hányni. Attól 
kezdtek el hányni, hogy hallották, hogyan fosok. Mivel hallottam, hogy 
borzalmasan hánynak, és ráadásul fostam, még rosszabbul lettem... 

- És elkezdtél hányni. 

- ...és elkezdtem hányni. Gyakorlatilag összevissza hánytam magam, alul 
fostam, és közben irgalmatlan sugárban hánytam jobbra-balra mindent. A 
szegény hányás le sem tudott érni, mert mire leért volna, a fölfele jövő hajó 
azonnal felküldte, úgyhogy magamat, a fürdőszobát, a vécét, mindent össze¬ 
vissza hánytam... 

- Szörnyű volt. Az leírhatatlan, ami ott történt. 

- ...és még ez után jöttek a legborzalmasabb dolgok. Mikor már mindent 
kihánytunk, már a halálunkon voltunk, már a szaromban, a hányásomban, 
mindenben fetrengtem, akkor beállt a halál előtti csend, egészen addig, míg meg 
nem hallottuk az előttünk lévő kabinban a cseheket, akik még borzalmasabb 
helyzetben voltak... 

- A csehek azok nagyon... 

- A horgonylánckamránál laktak. 

- Ha az embert büszkeség tudja eltölteni, az csak az lehet, hogy tudtuk, hogy 
milyen méretű katasztrófán estünk keresztül, és akkor kezdődött a csehek 
kálváriája... 

- Akik még sokkal rosszabbul voltak. 

- Hatványozott hányásba kezdtek a csehek, valami borzasztó ordításos 
öklendezésbe. 

- Ez nagyon jó is volt, mert rettenetes kínunkban nem tudtunk mást csinálni 
nagy nyomorúságunkban, csak röhögtünk rajtuk... 

- Csak röhögtünk. 

- Egészen addig, míg a cseheknek az irgalmatlan hörgése és okádása nem 
indított el újra... 

- Egy következő hullámot. 

- Csak azt nem tudom, hogy mi akkor mit hánytunk. 

- Egyszerűen nem tudom. Leírhatatlan, borzasztó. Hányás több hullámban... 



- Az egész hajó hányt egyébként. 

- És hozzá kell tenni, hogy szerintünk a hajó a hosszanti tengelye körül is 
biztosan átforgott legalább kétszer. Abszolút vidámparki élmény, mint amikor az 
ember holland vidámparkban jár, ahol a hajóhinta át is fordul, meg még himbi- 
limbi is, mert én szeretem a veszélyt, de inkább lőjenek, minthogy ez a hányás 
még egyszer előjöjjön az életben. És amikor már mindent kihánytunk, és tényleg 
ez a sír utáni néma csend honolt a szobában, körülbelül három-négy perce már, 
vartyogva megszólalt a rádió hangszórója, hogy legyünk szívesek, „Csotto matté 
kudaszaj" és oroszul ugyanez, legyünk szívesek elfoglalni a helyünket az 
étteremben, mert következik a vacsora. 

- Kész, újabb hányáshullám. 

- A vacsora szóra abban a percben ismét okádtunk... 

- így közöltük, hogy menjen enni, akinek két anyja van, de mi nem megyünk. 

- Vacsorázni nem mentünk, hanem valahogy megpróbáltuk túlélni az éjszakát. 

- Borzasztó volt, mert a bűzök keveredtek a mocsokkal, a szörnyűséggel. 

- Az ágy összehányva... 

- Azt nem tudtuk, hogy a cuccaink hol vannak. Akkor már mindegy volt, hogy 
mi a hajó orrában vagyunk, teljesen mindegy volt a hollét, hogy gyakorlatilag mi 
kik vagyunk, és hol vagyunk. Hozzáteszem, hogy ez az egy naposra tervezett 
gyenge kis hajóút két és fél napra sikerült így, és mi már akkor elhatároztuk, 
hogy még egy éjszakát nem töltünk el, még egy napot sem töltünk el itt. 

- A hajnali nap első sugaránál kicsit megtörve, de viszonylag délcegen úgy 
döntöttünk, hogy kabinból ki, ide soha többé... 

- Nejloncuccokat vettünk föl magunkra, a csomagunkban létező minden száraz 
és viszonylagosan vízhatlannak nyíl-vánított ruhát, hogy kibírjuk a fedélzeten a 
tomboló vihart, a párát, az esőt és egyebeket, azt mind magunkra vettük, és 
fölmentünk a cuccainkkal együtt, és gyors szemlélődés után a pingpongasztal 
alatt foglaltunk helyet... 

- Napozófedélzet, a negyedrészt lefedett szabadidő részlegben pingpongasztal 
és nyugágyak kombinációja. 

- Ebből készítettünk magunknak, mint Robinson kis kunyhócskát. 

- De ezt később több, rutinunkat megirigyelő utas is... 

- Követte. 

- Odakéredzkedett mellénk. És onnantól kezdve így múlattuk az időt, hogy... 




- Egyszerűen fölszabadultunk attól, hogy fölmentünk, és bár tombolt a vihar a 
fejünk fölött, a víz folyt alattunk meg fölöttünk, ködbe veszett minden, és 
értékeltük, hogy gyakorlatilag lassan most már a Csendes-óceán tombol tovább a 
Japán-tenger helyett. Ugyanis átcsúsztunk egy kis szoroson, és kimentünk, egy 
óriási nagyot kerülve kimentünk a Csendes-óceánra, ahol gyakorlatilag az 
abszolút természet erejét tudtuk értékelni, azt, hogy hihetetlen, milyen pici kis 
pontok vagyunk mi a világban, és hogy az elemek, ha egyszer istenigazában 
elkezdenek tombolni, az milyen borzasztó lehet. Ezt éltük át ott, viszont nagyon 
fölszabadultunk attól, hogy fönt a fedélzeten a kajütnél mindenesetre sokkal, 
sokkal frissebb volt a levegő, nem volt büdös, gondolom, attól, hogy mert ott 
lenn már irgalmatlanul kihánytuk magunkat, valamitől odafönt nem kellett 
hánynunk egyáltalán. 

- És elhatároztuk, hogy mi abba a kabinba nem megyünk viszsza. Abba az 
irgalmatlan hányásba... 

- Soha többet nem megyünk vissza. Nem, abba a büdösbe, abba a borzalomba... 

- Valamiért mégis le kellett mennünk, hiszen nem minden cuccunk volt fenn, 
csak a kézipoggyászunk, a nagyrészét lent hagytuk, és a legnagyobb 
megdöbbenésünkre a kabin tökéletes tiszta és fertőtlenített állapotban volt. 

- Abszolút. Kitakarítottak. A lányka, aki azért a szekcióért volt felelős, nagyon 
mosolygott ránk. 

- Kitakarították. A lányka. A mai napig áldjuk a keze munkáját és a keze 
nyomát, hogy abban az iszonyatos gusztustalanságban hajlandó volt dolgozni... 

- Valószínűleg nem először tette már meg és valószínűleg nem is utoljára. Ami 
szép emlék megmaradt bennünk, az a Félix Dzserzsinszkij végeláthatatlan 
monoton reszketése, ahogy vitte magát előre a nyílt óceánon, és végezte a saját 
periodikus rezgését... 

- An-an-an-an-an-an-an... 

- ...az leírhatatlan. 

- ...és mozgott és rezgett és rezgett és mozgott, ez persze még indukált külön 
rezgéseket az ember gyomrában, úgyhogy... 

- Kérdezgettük a személyzetet, a fiatal lánykákat, hogyan lehet ezt túlélni 
egyáltalán hosszú távon, és ők miért nem hánytak, mosolyogva közölték, hogy 
enni kell. Na erre az evés szóra azonnal összerándult a gyomrunk, mi továbbra is 
tartottuk magunkat... Nahodkában azt bántuk, hogy a vonaton totálisan 
kiéheztünk, de egyszerűen azt... itt úgy éreztük, hogy soha többet nem lesz 
szükségünk evésre az életben. Mi nem, mi átmegyünk inkább prána-evőbe, vagy 



bármibe, ami nem a fizikai evéssel áll kontaktusban. 

- Bár később azért ettünk. 

- Igen? Nem emlékszem rá. 

- Ettünk, ettünk. Talán miután... 

- Én ezt kétlem. 

- ...miután nagyon felbátorodtunk a napozófedélzeten, és egyre inkább ismét 
erősnek és gyakorlott tengeri medvének éreztük magunkat... 

- Egyszer egy artistamutatványt akartunk megnézni, meg egy diszkóra 
invitáltak bennünket, de a diszkó oroszos diszkó volt, abban nem vettünk részt, 
az artistamutatványra meg nem voltunk úgy öltözve. 

- Azt kihagytuk. 

- Lehet, hogy rávettük magunkat valami nyalira, de nem tartom valószínűnek. 
Azt tudom, ahogy egy kicsit elkezdett a vihar leülni, akkor már nem tudom 
megmondani, hogy az odaúton vagy a visszaúton volt, amikor kackiásan 
levetettem a... 

- Az a visszaúton volt. 

- Akkor ezt most nem mondom el. 

- Már-már a Japán partoknál jártunk, már jól bent voltunk Honsun közepén, 
amikor is leült a vihar, megjelentek az oszladozó felhőfoszlányok mögött a nap 
sugarai, és akkor egészen emberi módon éreztük magunkat. Delfinek tűntek fel a 
hajót kísérve... 

- És kezdtünk szárazföldet látni. Az valami leírhatatlan volt. 

- A lidércnyomás már-már véget is ért. 



- Hogy Magellán mire gondolhatott néha, amikor meglátott egy-egy 
földdarabot, fogalmam nincs, de mi nagyon, nagyon boldogok voltunk, hogy két 
és fél nap után földet láttunk. 

- Magellánnak nem kellett a Félix Dzserzsinszkijen utazni és... 

- Sokkal könnyebb dolga volt. 

- ...a dízelolaj-szagban és rezgésben okádni, mint az állat... 

- Határozottan sokkal könnyebb dolga volt. 

- Azt mondják, hogy egy kis hajó jobban rázkódik, mint a nagy, de nagy 
hajónak nem szabad az orrában tartózkodni. 

- Ez az összes levonható konzekvencia ebből az utazásból. De az a leírhatatlan 
boldogság, ami bennünket áthatott akkor, amikor beközelítettünk a Jokohamai- 
öbölbe, és a... 

- Óriási kikötő, óriási hajók kint a Jokohamai-öböl előtt nagyon messzire még, 
gyakorlatilag még azt nem is érzékeli az ember szinte, hogy az már a Jokohamai- 
öböl lesz, vagy közeledik a kikötő, s akkor horgonyzó tankereket láttunk, amik 
döbbenetesek voltak... 

- Ami hajónk... 

- ...hiszen a tankerek elképzelhetetlenül nagyok... 

- ...kutyafasza a mi hajónk ahhoz képest. 

- És akkor megéreztük, hogy milyen iszonyatosan picikék vagyunk egyáltalán. 

- Amikor a tankeren autóval közlekedtek az elejétől a végébe, hogy valamit 
átvigyenek, akkor rádöbbentünk, hogy az a nagy hajó, amire gondoltunk, az nem 
az, amelyikkel utazunk, szóval... hihetetlen volt. 

- És közelítettünk valóban a Jokohamai-öbölbe, beléptünk, kikötöttünk, 
feltűntek a japán partok, és akkor kerültünk abba az eufórikus állapotba, amiről 
már a könyv elején... 

- Az leírhatatlan. A levegőnek a szaga más, illata van a levegőnek, nem szaga. 
Illata van. Akkor megszűnt a sós tengeri fuvallat, fölváltotta egy édes fuvallat, 



nem beszélve arról, hogy számunkra vadidegen emberek rohantak elő a hajó 
fogadására, akik köszöntik a hajót, és tapsolnak neki, szóval ez félelmetes és 
csodálatos... 

- Tegyük hozzá, hogy a sós és az édes keveredés nagyon fontos, mivel 
gyakorlatilag az időnk nagy részét fent töltöttük a viharos tengeren, illetve a 
fedélzeten, amikor vihar volt, igen sok sós vízpára csapódott ránk, gyakorlatilag 
egy vékony sóréteg bontotta a bőrünket... 

- Abszolút. 

- Ki voltunk száradva, az erős tengeri szél után az erős, de nagyon ismeretlen, 
nagyon furcsa és számunkra rettenetesen... úgymond japán szag, a szó jó 
értelmében, hihetetlen élmény volt. Az a legemlékezetesebb pillanat, amikor 
egyszerűen a hajóról egymást kézenfogva, páros lábbal ugrottunk le japán földre, 
hogy végre megérkeztünk ebbe a csodába, ahova nagyon vágytunk. És hogy egy 
viszontagságos út után végre ott vagyunk. Gyakorlatilag még föl se ocsúdtunk, 
már indulni kellett az új kaland felé az ismeretlenbe. Mert ha az ember elmegy 
Európába vagy Amerikába, mégiscsak szegről-végről hazai dolgokkal találkozik, 
és ismert feliratokat olvas, de legalábbis fel tudja fedezni, vagy ha nem, 
fonetikusan legalább ismeri a világot, valahogyan tud tájékozódni. 

Itt nem, itt minden japánul van felírva, kandzsival, katakanával, minden idegen, 
és fehér ember egy deka nincs a környéken sem. 

- Egy későbbi utam során, amikor már jó pár évvel később, szintén egy másik 
kontinensen, az óceán túlvégén, nagyon távoli helyen voltam, akkor is ugyanez 
az érzésem volt. Akkor döbbensz rá, milyen messze vagy és mennyire más, 
mikor televízió közelébe jutsz és nézed az időjárás-jelentést. Nem azt látod, 
hogy hány fok van az Ibériai-félszigeten, vagy hány fok van és esik az eső 
Skandináviában, hanem azt látod, milyen idő jön Szibéria felől, vagy a Csendes¬ 
óceán déli részéről, vagy éppen Hokkaidón hogyan esik a hó, vagy Honsu déli 
részén hogyan terem éppen a déligyümölcs. Ez döbbenetes érzés. 

- Ebben az időszakban, amikor az utunk zajlik, internetről még szó nincs. A 
világból az információk nem úgy áramlanak, hogy egy óra alatt vagy egy nap 
alatt körbeszaladják a világot, és hogyha valaki, valamelyik sztár köhint egyet, 
akkor azt már szenzációként hajhásszák körbe az egész világon, és cikkeznek 
róla, meg azonnal az összes létező bulvár-televízió ezt szellőzteti, hanem bizony 
itt még... 

- ...az információ lassabb, és rengeteg a kém a világban, hogy egyáltalán 
bármi... 

- Ami fontos, bár ezt szerintem már sokszor hangsúlyoztuk, és túlzásnak is 



tűnik, hogy ezt csak esetleg a poénok vagy a geg kedvéért, gondolhatja bárki, aki 
olvassa ezt a könyvet, hogy kiemeljük, de 1987-et írtunk, és bármilyen laza is 
volt a mi rendszerünk, mi azért egy kommunista országból mentünk Japánba, 
ami a gazdasági fejlődés csúcsán volt... 

- És ezt abszolút mértékben éreztük is. 

- Iszonyatos távolság... gyakorlatilag annak a két fiatal magyar gyereknek, ha a 
Holdra került volna, sem lett volna sokkal távolabbi a dolog, maximum annyi, 
hogy nem lett volna annyi ember, akivel beszéltünk, és kevesebb lett volna a 
japán. 

- Belegondolva nem az számít. 

- Tizenegy óra időeltolódás, ezt nem is érzékeltük, ezt nem tudtuk felfogni. 

- Akkor még. Aztán utána ki is borultunk. 

- Akkor. Hanem az, hogy a mi kis hazánk két sületlen fia a világnak egy olyan 
pontjára csöppent, ahol magától értetődőnek számított az, hogy az ország 
technikailag hihetetlen csúcson áll. 

- Nagyon más. 

- így van. 

- Ezért aztán magától értetődik, hogy amikor megérkeztünk Japánba, az volt a 
legcsúcsabb nekem, mikor Jokohamában páros lábbal ugrottunk le a hajóról. 
Azonnal érzi az ember az illatosítót, ami egész Japánt belengi. Nem a füst meg a 
köd, meg a mit tudom én, a szamurájok testszaga, hanem egész Japánt belengi 
egy illatosító. Ugye '87-et írunk, Magyarországon a budiban a húgyszag, és ott 
meg egyszerűen akárhová beléptél, steril illatosító szag volt. Ezen kívül 
mértéktelen hideg volt, ha beléptél bármilyen kicsike üzletbe is, mert a légkondi 
azonnal működött. 

- Nagyon kíváncsi lennék, hogy most milyen illata lehet Japánnak, hogy akkor 
volt-e más, abból a világból kilépve, mármint a '87-es Magyarországból kilépve, 
a nagy szovjet birodalmon keresztül utazván volt-e annyira más, vagy valóban 
más is. 

- Biztos más. 

- Nem is emlékszem az első napra, amikor Jokohamában leszálltunk, nekem az 
a rész kiesett teljesen. Fogalmam sincs, nem emlékszem rá, hogy keveredtünk be 
Tokióba, nem tudom... nem emlékszem Jokohamára. 

- A franciákat, a hajón utazó külföldieket valakik összeterelték, de én sem 
emlékszem. Azt tudom, hogy segítettek bennünket Jokohamában, miután 



megpróbáltunk valamiféle... ne nyögjek a döbbenettől, a csodálattól, az 
elképedéstől, az állkapocs-leeséstől... szóval megpróbáltuk magunkat összerázni, 
akkor, onnantól kezdve, az első felocsúdás előtt, közben, után, nem tudom, 
mikor, segítettek bennünket. Lementünk a Yokohama Stationre, és ott felraktak 
bennünket valami... 

- Valami HÉV-re, vagy nem tudom, mire. 

- HÉV-re, ami nem HÉV, csak... 

- Irány... és ott kaptuk, ott kaptuk annak a rjokánnak a címét, de nem tudom 
már, kitől, hogyan, ahova eljutottunk. Azt sem tudom, majd utána kell nézni, 
hogy melyik negyedbe mentünk, hogy Tokiónak melyik részébe. 

- Nem tudom. Azt tudom, hogy Ikebukoro onnan, ahova tartottunk, nagyon 
messze volt. 

- Gedva messze volt. Nem is a fővonalon voltunk, nem is a Yamanote Line-on 
volt ez... 

- Nem a Yamanotén, azon később verekedtük magunkat át. 

- ...oda el kellett jutni a Yamanote Line-hoz. 

- Azt tudom, hogy majdnem metróval mentünk, de aztán azt mondtuk, hogy 
metróval nem megyünk, mert oda betuszkolják az embereket, meg azt írta a 
szakkönyv, hogy metróval ne. Subway no. Egyszerűen azért nem emlékszem 
erre a Jokoha-mára, mert nem ocsúdtam még föl abból az eufóriából, ami akkor 
ért, amikor végre megérkeztünk. 

- Iszonyatos tiszta volt minden... 

- Minden tiszta volt, isteni volt. 

- ...és rengeteg japán volt,... 

- Igen... teljesen véletlenül... 

- ...japánok Japánban... ez hihetetlen... 

- Mint Londonban, tudod, az angolok... Arra emlékszem viszont, hogy mikor 
mentünk ezen a HÉV-en, vagy nem tudom, micsodán, akkor volt az... a nők 
álltak, a férfiak meg ültek, és basztak átadni a helyüket. Meg is jegyeztük, hogy 
mindenki egyedül utazik, mert senki nem beszélgetett a másikkal, mindenki 
elfordult, meg képregényeket olvasgattak, és mi abszolút azt hittük, hogy 
udvariatlanság, hogy nem adják át a férfiak a helyüket a nőknek, de aztán 
rájöttünk, hogy nem udvariatlanság, csak egy szokás... egy országnyi nagyváros 
és az egész földrész így viselkedett. Az utazásnál nincsenek udvariassági 
szabályok. 



- Ugyanis akkor kellett rájönni, ha már a képregényről is beszéltünk, hogy az a 
manga, és annak mi később ismertük meg a számunkra ismeretlen moziverzióját, 
az animét, ami Japánban egyrészt komoly történelmi hagyományokra vezethető 
vissza, kétrészt pedig az utolsó kukástól egészen a nagyhatalmú jakuza vezérig 
mindenki mangát olvas. 

- Hogy mi volt az a belső erő, ami úgy elvezérelt bennünket Tokióban, hogy 
elsőre odataláltunk a rjokánba, nem tudom. Ez egy ősi típusú szállás, ahova 
szinte csak alvási szándékkal mennek az emberek. Számunkra az ára volt a 
legfontosabb. 

- De tegyük hozzá, hogy ők se voltak hozzászokva, hogy fehérek is 
megszálljanak itt. Annyira viszont mi sem tudtunk különbözni másoktól, hogy a 
házi szabályok ne vonatkoznának ránk is. 

- Ezek egyszerűek voltak. Add le az összes cuccod, tedd le az összes ruhád, 
vedd fel a házhoz tartozó igen egyszerű öltözéket, maradj csendben és a 
legeslegfontosabb: Fürödj meg! 

- Persze a háznál nincsen kád, ehhez el kell menni egy távolabbi, titkos helyre, 
ahol nem mondják meg, hogy a fürdővíz kopasztóié. 

- A keménykötésű szentesi gyerek, „nehogy már a japánok jobban bírják!" 
címmel, lazán belesétál a vízbe. Ehhez persze nagyon jó előképzettség volt a 
szentesi termálfürdőben való sokéves tréning. Belesétál az ember és megpróbál 
mimika nélkül nyugodtan helyet foglalni, ami persze rendkívül nehéz, mert 
borzalmas fizikai fájdalmai vannak, úgy érzi, azonnal meghal, és nagyon reméli, 
hogy senki nem fog a medence közelébe jönni. Hiszen ha valaki belegázol a 
medencébe, a vízben olyan lökéshullámok indulnak el, amely a bőrnek a 
maradék hámrétegét is leégeti. Persze, azonnal még bárom japán belezúdul a 
vízbe, úgyhogy mindenképpen leég az ember. De miután túlélte az első nyolc-tíz 
percet, és megfogadta magának, bogy az életben többet langyos víznél melegebb 
dologba nem dugja be egyetlen testrészét sem, onnantól már egészen könnyen 
elviselhető... 

- Egyébként az, hogy mi már '87-ben tisztában voltunk a jacuzzi lényegével, az 
nagy szó. 

- A Való Világ miatt? 

- A Való Világ miatt. Mert volt, ahol irgalmatlan kopasztó a víz, és ráadásul 
pezseg is. 

- Az Odavarában volt. 

- Hát attól meg is haltunk... 



- Meg lebet szeretni. Letisztulsz, kitágulnak a pórusok, a test kinyomja magából 
az összes szennyeződést. 

- Az o-furo attól király, bogy a családok egy fürdővízben meg tudnak fürödni. 
Egy komplett család simán megfürdik egy egyszer fölmelegített forró vízben, és 
minden délután begyújtják az o-furót... 

- A furukoro, a közfürdő nemcsak fürdőhely, az társasági, társadalmi... 

- Beszélgető hely... 

- Az emberek beszélgetni járnak... 

- Ejtőznek... 

- Egy negyednek, egy kisebb résznek a fúrói eldugott zugok. Az ember 
hazamegy, elintézi a dolgait, fölveszi a jukatát, rossz magyarsággal az egy házi 
kimonó, megköti az obit, majd bebújik a getába, hóna alá veszi a műanyag kis 
fürdős táskát, meg a gyerekkádakhoz hasonló műanyag edényt, abba belerakja a 
szennyest, és akkor... 

- Ellötyög a fúróba. 

- Elsétálgatok egy-két vagy három utcát a fúróba. Akkor még 20. század volt 
erősen, a 20. századból villámgyorsan tudok 18 - 19. századba sétálgatni. 
Abszolút. 

- Teljes mértékben. Szerintem jó így. 

- Van olyan furo, amely csak férfi vagy csak női, s van olyan is, ma már 
ritkább, régebben Japánban általános volt, hogy közös. Ha csak japán 
fotómodellek járnának, akkor nem is lenne semmi gond. A közös fürdőnek az a 
baja, hogy a hetvenöt és kilencvenöt év közötti mamókák is járnak, és főleg ezek 
szeretnek fúrókba járni. Ez az embernek az élethez mindenféle hozzáállását 
jelentős mértékben tudja rontani, de pozitívan kell hozzáállni a dolgokhoz. 
Sajnos olyan fúróban, ahova japán fotómodellek jártak, nem voltunk. 

- Ott nem voltunk, sajnos. De ami még érdekes a fúróval kapcsolatban az, 
amikor megy befelé az ember és fizet. Ott áll egy üvegkalickaban a pénztáros, és 
fatáblácskákat ad. Ez nekünk már első nap érdekes volt. Egyrészt belegondolni 
abba, hogy az összes létező cuccunkat letesszük egy rjokánba, ahova nem biztos, 
hogy vissza fogunk találni, mert mi van, ha eltévedünk, és akkor otthagytuk örök 
életünkre nekik az összes cuccunkat... 

- Mi van, ha ellopják? 

- Ez a fogalom ott nem létezik... 

- Igen, de ezt még az első nap nem tudtuk. Erre elmegyünk a fúróba, jó magyar 



szokás szerint az ember a két kulcs mellé még visz hogyhívj ákot, ácskapcsot 
meg mindent, és azzal is bezárja a fürdőben a cuccának a zárját. Itt meg adnak 
egy fatáblácskát, amivel becsukod az ajtót, és kipöckölöd vele, hogy ne nyíljon 
ki. 

- Egy pöcök, amit, ugye, nem tudtunk elolvasni, innentől kezdve fogalmunk se 
volt, hogy hányas volt a mi pöckünk. 

- Külön tanulmányokat lehetett volna készíteni azokról a fejekről, amiket mi 
vágtunk, hogy én most ide beledugom, és akkor, de hát körülbelül kivenni 
nagyjából ugyanannyi. Ha oda bemegyek, soha többé nem látom az összes 
értékünket? 

- Összes útlevél, pénztárca meg minden... 

- Borzalmas, borzalmas. 

- Ezt így átgondolni, hogy úristen, itt fogjuk letenni a motyónkat, hát kész... 
Amíg fürdünk, addig mindenünket ellopják. És vége az életünknek, ott kell 
meghalnunk a fürdőben. Ezzel szembesültünk első nap... ezek után 
visszamegyünk megtisztulva a rjokánból, ha visszatalálunk, és mondjuk, mi lesz 
a vacsorával? Mondták, vacsora, hát menjünk, vegyünk magunknak kaját! 
Elindultunk kaját venni, és a sarkon élelmiszer, vacsoraosztó automatában 
megvettük a vacsinkat, és ott meg is ettük. Mindenki ott eszik az utcán. Ez 
abszolút olyan rész volt, ami ötvözte a Nyugatot meg a Keletet. Ha kimentéi az 
utca végére, akkor hihetetlen magas és hiper-szuper épületek voltak, de ha 
becsúsztál vissza az utcá-ba, ott teljesen középkori hangulat uralkodott. 
Társasági élet este, ettek az automatából az emberek, dumáltak... 

- A következő módon működik. Feltűnés nélkül odaállsz az automata mellé, és 
figyeled, mások hogyan csinálják. Tudniillik több nyílás van, és nem tudod, 
hogy melyikbe kell a megfelelő jent behelyezni. Még a jennel nincs gond, mert 
ki van írva arab számokkal is, hogy 300, 400, 600, 1000, eddig még megy. A jen 
szót meg fel lehet ismerni. Hogy mit takar az összes többi, azt nem lehet tudni. 
Hova dugom be? Mit kell megnyomni, hányszor, és hogy adja ki? Mindez ékes 
kandzsival van felírva, melyet nem tudtunk elolvasni. Feltűnés nélkül 
megfigyeltük az automata működését, majd lesz, ami lesz technikával a 
különböző gombokat vadul nyomkodni kezdtük, gondolván, hátha kiad valamit. 
Mire megnyomom a gombot, már ki is hullik a megfelelő élelem, utána újabb 
megfigyelés: hogyan nyissam ki, és hogyan fogyasszam el. Hiszen itt 
szembesültünk először, még ha csak csomagolt és félmirelit, meg teljesen 
elkészített módon is, a japán konyha különböző rejtelmeivel. Kinyitom az 
alufóliadobozt, ami akkor nekünk szintén újdonság volt, kirepül, elúszik, makog, 



brekeg, vagy csak cuppog a benne lévő dolog, és ezt melyik technikával, hogy 
kell enni. Nagyjából tisztában voltunk vele, hogy mindegyiket a szájnyílásunkon 
kell behelyezni. Feltűnés nélkül meg kellett nézni, azután vidám mozdulattal 
elfogyasztani. Mindezt frissen megfürödve, getában és akatában. Jukatában. 
Akata, az egy város. Jukata, az a ruha. Végül is Akatában is elfogyaszthattuk 
volna. Rohadt messze volt Tokiótól. Jukatában, Akatában, az egy másik film. 

- Az idősebb olvasók gyerekkori filmélményeikből biztosan emlékeznek a 
Magyar Televízióban a Speibl és Hurvinek című... 

- ...csehszlovák alkotásra. Ha elképzeli az olvasó Speiblt meg Hurvineket, 
japán virágmintás cuccban és fapapucsban álldogálni az utca szélén, bamba 
fejjel, és próbálnak megenni valamit, ezek lehettünk úgy nagyjából mi. 
Természetesen én sokkal jobb képű vagyok, mint Speibl, Badár sokkal csúnyább, 
mint Hurvinek, de nagyjából ez jön le. 

- Visszatérve a rjokánra. Megérkeztünk a rjokánba... 

- Szerintem legalább huszonhatodjára érkezünk meg ebbe a 

rjokánba. 

- ...bekajálva és megtisztulva bementünk. Konstatáltuk, hogy megvan még a 
cuccunk, nem lopták el. Ki látott már ilyen lassú embereket! Akkor ezek után 
betessékeltek bennünket a belső részbe, és mondták, hogy a második rizspapír 
ajtó lesz a mi szállásunk. Beoldalaztunk, mert nyolcszor nyolc méter nem egy 
nagy terület, beoldalaztunk, elhúztuk a rizspapírt, és akkor jött elő a hongkongi 
kung-fu film. Hihetetlen bűnöző fejű, fogat-lan meg félfogú csávók néztek ránk. 
Háromemeletes ágyak, két sor, légkondi no, úgyhogy mindenkinek igencsak ki 
van számol-va a hely. A komám nagyon S-betűbe kellett, hogy feküdjön, mert ott 
aztán ősi japán módszerekkel mérték a négyzetmétert, és közölték, hogy a miénk 
a két legfölső. Az összes szempár ránk nézett, mondtuk, hogy kész. Komám, 
nem érjük meg a reggelt, búcsúzzunk el egymástól, mert most még tudunk, és el 
is búcsúztunk. 

- Kezet fogtunk, megöleltük... 

- ...komám, mondom, most még nem vágták él a torkunkat, de ahogy leoltják a 
villanyt, készen van, bazmeg. Alulról én már... 

- Abban a pillanatban. 

- ...arra készültem, hogy alulról... 

- Én legfelül aludtam. 

- ...kész, mondom, alulról egy szamurájkard, így dzsiú!... így fogja áttörni az 
egész testem, hosszában végigvágja, és készen van. 



- Nem tudom, ki aludt már tizenhat, 48 és 55 év közötti vidéki japán munkással 
egy helyen. Tisztaság ide, fürdés oda, júliusban vagyunk Tokióban egy... 

- ...egy tömegsírban, az igazán kispénzű embereknek... 

- A japán tisztaságot és fürdőket emlegettük, de ahol nincsen légkondicionálás, 
és nagyon sokan vannak egy helyen, mondjuk úgy, hogy éjszaka van 32 fok, 
hetven százalékos relatív páratartalom. Lényeg a lényeg... 

- És nem szégyen a böfögés és a fingás. 

- Mindenki büfög és fingik. Mindenki nagyon büdös. Fingó, büfögő, 
nyöszörgő, horkoló emberek, és két sírásra görbülő szájú, elkámpicsorodott 
magyar gyerek. 

- Speibl és Hurvinek. Az egyik a középső szinten vacog, a másik a legfölsőn. 

- Kis motyókáját, mint József Attilának a mamikája, magához szorítva, dupla 
S-alakban, benn, csattogó foggal a falnak dőlve próbálja átvészelni az éjszakát, 
megfogadva, hogy nem alszik el, mert ha elalszik, bármi lehet. 

- Nem beszélve az érdeklődő tekintetekről. Ugye, tizenegyig égnek a villanyok, 
tizenegykor hivatalos villanyoltás van az egész országban, lefekszik az egész 
ország. 

- Ja, és beszélgetni, mind beszélgetni akart. 

- Kérdezték, honnan jöttünk, és mondtuk, hogy Júrópából", Európából. És azon 
belül honnan. Mondjuk, teljesen mindegy, hogy mit mondunk, de azért nem azt, 
hogy Szentes, mert azt úgyse tudták volna, hogy hol van. így azt mondtuk, hogy 
Budapest, és ugyanúgy nem tudták, hogy hol van, de annyira nem is érdekelte 
őket. Kérdezték, hova megyünk, és mondtuk, hogy a Hombu-dódzsóba, 
Maszutacu Ójamához. És ők, ha-ha-ha... körülbelül, és mutogatták a... 

- A harminckét embernek volt összesen tizenhat foga, mind a tizenhat villogott. 
Mint az állat, verték egymás hátát, hogy hát bazmeg. Fogdosták az izmainkat, és 
mondták, hogy nem érjük meg a reggelt, ha odamegyünk, és... Akkor 
megnyugodtunk, hogy jól van, köszönjük szépen. 

- Mi karatésok vagyunk, mutatták, hogy ilyen picike karatésok. Akkor mit 
tudtuk még, semmit nem tudtunk semmiről, nekünk minden japán úgy tűnt 
akkor, az ismeretlen, a Kelet és a karate imádata, és egyáltalán, a Japán-mánia 
miatt még nem tudtuk, hogy ezer japánból mondjuk egy karatés vagy valamilyen 
budót művelő ember. Az összes többinek fogalma nincs az egészről. Ugye, mire 
gondol az ember, mindenki bősz szamuráj, és mindenki a busidó élet elve szerint 
él. Ez így persze barokkos, de az első éjszaka ez nekünk még annyira nem jött le, 
hogy... Aztán később már mosolyogva tekintettünk vissza eme kis epizódra, 



lazán lerázva, de ez azért igen kemény volt mindenképpen. És jött a másnap 
reggel. Keressük meg a hombut, és keressük meg Ikebukuro városrészt, és 
induljunk el. Nahát, az még külön izgalmas volt. 



Ot 



- Egyrészt azért volt nagyon érdekes, mert ebből a városrészből ki kellett 
keveredni. Ja, itt következett be az, hogy kimentünk egy főbb utcára, egy sokkal 
forgalmasabb nagy utcába. Még mielőtt lkebukuróba elindultunk volna... Mielőtt 
megtaláltuk volna a Hombu-dódzsót, megbeszéltük a komám-mal, szerét ejtjük a 
szertartásnak, hogy leduratjuk a hajunkat. Ő már, ugye, kopaszon érkezett az 
országba, de én nem mertem kopaszon elindulni otthonról. Gondoltam, mi van, 
ha mégsem Japánban kötünk ki, hanem visszaküldenek a határtól vagy valami. 
Még egy utolsó hajszálnyi esélyt adtam annak, hogy esetleg nem érkezünk oda. 
És akkor... 

- El kellene képzelni a Badárnak a fej szerkezetét, amely bizonyos mennyiségű 
szőrzettel is, hát, hagy kívánnivalót maga után, nemhogy fej szőrzet nélkül. 

- Elmentünk a fodrászhoz, ahol öt dollárért a fodrász nagyon óvatosan és 
halkan kérdezte... Szerintem buzi volt, legalábbis akkor úgy gondoltam, mert 
férfi volt, én meg nem szoktam hozzá, hogy férfiak a fodrászok... Egyedül Csák 
bácsi. Akkor én még nagyon picike voltam, amikor Csák bácsi fodrász volt. 
Férfi fodrász, és istenien tudta olyan bilifrizurára alakítani a fejemet, amilyenre 
kell. Még nagyon kicsi óvodáskoromban volt utoljára férfi fodrászom, utána 
csak nők buzerálták a hajamat, és... 

- És itt a szentesi Felsőpart városrészen élő idősebb olvasók könnyeiket 
törölgetve fognak visszaemlékezni arra... 

- ...hogy ki volt a Csák bácsi. 

- Csák bácsi. És milyen, milyen szép, barnára festett fatáblái voltak a 
borbélyüzlet ajtaján, amit be lehetett hajtani. 

- Ami nagyon érdekes volt, hogy Csák bácsi is ugyanolyan bőrszíjon fente a 
borotváját, mint amilyen bőrszíjon fente ez a csávó a szamuráj kardját. Egy 
suhintással lenyisszantotta... 

- Ez is példa a globalizációra. Hiszen a japán, valószínűleg meleg borbély és 
Csák bácsi ugyanolyan bőrszíjon fent. így kell azonosulni. 

- Ha visszamegyünk magához a fodrászhoz, nála egy óra alatt szénné égették a 
fejemet. Egy irgalmatlan forró, 300 fokos kendővel borogatták be az egész 



fejemet a hajvágásért. Úgy néztem ki, mint egy moszados... A borbély után 
mentünk fotóz-kodni, mert kellett a hombuba, a belépőhöz egy-egy fotó. Ez 
alapján engedtek bennünket a hombuba. Másképp ők sem ismertek bennünket. 

- Kimentünk, elmentünk a fodrászhoz, ledúrattuk a hajunkat, rájöttünk, hogy 
nemcsak automatából lehet kajálni, hanem van utcai kajálda, gyakorlatilag 
olyasmi, mint nálunk a kis büfék. Bepottyansz az utcáról egy háromszor két 
méteres kis helyiségbe, és a kirakatban eszel. Abban különbözik a nálunk lévő 
büféktől, hogy rettentően friss kajákat adnak, ott készítik el, de egy másodperc 
alatt... 

- Figyelem, Japánba utazók! Ráment csak eldugott, lehetőleg kínai, még 
egyszer mondom, kínaiak kezében lévő kifőzdében egyetek, mert az a legjobb! 

- Az a legjobb, és ott isteni. És rájöttünk, hogy érdemes, mert egyrészt a ramen 
legolcsóbb, a tamago és gohán után, a rizs és tojás után, megfizethető volt 
számunkra is. Tésztából állt és rákocskákból vagy husikából, istenien finom. 

- És nagyon finom, kiválóan lehet szörcsögni. 

- Lehet szörcsögni, és méteres tésztából áll, és olyan a tészta minősége, hogy 
ahogy beledugják a forró vízbe, már meg is főtt. 

- Ezt már árulják itt is, ezeket a Smack instant cuccokat... üvegtésztát... Na, az a 
ramen, illetve annak torz változata. 

- De az ott isteni volt, isteni és borzasztó sok. A mi számunkra az volt a 
legfontosabb, hogy pillanatok alatt együnk, rettentően sokat... 

- És olcsón. 

- ...mert azt kellett beosztani. 

- Ráadásul mi azon viszonylag kevés gaidzsin, azaz külföldi közé tartozunk, 
akit abszolút nem zavart, ha az élelem még a kézben és a szájban él, mozog, 
úszik, úszna a szerencsétlen, kúszna, tátogna, vagy bármit csinálna ... 

- Csak ne harapjon, az a lényeg. 

- Ha nem harap vissza, semmi gond. Szerencsénkre a nyers hallal, a nyers 
ingyom-bingyommal és a nyers össze-vissza tengeri herkentyűkkel semmi 
problémánk nem volt. A legtöbb külföldi hülyét kap a japán koszttól, nekünk, 
mind a kettőnknek bejött, nagyon szerettük a hagyományos japán kosztot. Már 
hét éve él kint Tóth Gábor barátunk, Jokoha-mában, ő például a mai napig vegás, 
nem is eszi a japán kosz-tot normálisan, de nem szereti amúgy sem. 

- Nálunk meg az alap az volt, hogy a nyers kivéreztetett marhahús és a szép 
sugáralakban, tányérra kirakott kis szakanák, kis halak, meg nagy halak, meg 



polipdarabkák mind jöhettek. Gyakorlatilag mindegy volt, ha élelmiszer, akkor a 
mi szemünk ting! rávetült, és már azt néztük, mikor mondják azt, hogy rá lehet 
ugrani, és már ettünk is. 

- Tegyük hozzá, mit tudom én, a Jean Reno még a francia filmes iskolának a 
címét sem ismerte, amikor mi két pofára ettük a vaszabit, úgyhogy a bal fülemen 
a Haydn operaáriák jöttek, a jobb fülemen pedig japán popzene. 

- Két vaszabi mar, mint a mustár. 

- Amikor ettük a tányért... Jancsi és a vaszabi... odaszólt: „Vigyázz!" „Miért?" 
„Ne kóstold meg! Ha megeszed, meghalsz!" 

- Úgy sikerült a vaszabit magamhoz vennem, hogy egy laza kis rizsgolyó 
közepébe volt belegyúrva. Kívülről csak rizs-golyónak látszott. Ráadásul elég 
cuccos, mondjuk, egy túlhor-monizalt pingponglabda és egy lefogyott 
teniszlabda közötti méretű golyó volt, ami a szájba behelyezve érdekes tud lenni. 
Természetesen a japánokat lenézvén, egy laza mozdulattal bedobtam a burámba 
egy rizsgolyót, aholis kettéharaptam. Na, most ennél a kettéharapásnál tovább 
többé nem jutottam sehova... 

- De már nem tudod kiköpni, és nem tudod lenyelni. 

- Tudniillik ahhoz, hogy kettéharapd... a jó japánosan megfőtt rizs, az szétugrik. 
Mind a baloldali pofazacskómba, mind a jobboldali pofazacskómba egy-egy fél 
rizsgolyó helyezkedett, középen, a lefele haladó járatban pedig a vaszabi 
integetett, hogy itt vagyok, itt vagyok. A köpéshez kellett volna a pofazacskómat 
használni, hogy valamiféle levegő jöjjön, de azt kitöltötte a rizsgolyó, az 
orromon viszonylag csak a takony folyt ki, nem nagyon tudtam mit csinálni, 
lefele pedig nem ment. Nem ment, úgyhogy igen, próbáltam... Miközben az 
egész étterem azt nézte, hogy mit csinálok, valamiféle kulturált jelleget is kellett 
ölteni, ezért a szemem két zugát felfelé mosolyogva, a rizsgolyóval a pofámban 
próbáltam a komámmal közölni - suttogva, nehogy valami kihallatszódjon -, 
hogy ebből, ha élni akar, ne egyen. 

- És az volt a csúcsa az egésznek, amikor meghívtak minket, és nem lehetett 
visszautasítani, meg kellett enni mindent... 

- Egy érdekes szituáció volt. Stoppolás közben volt. Felvett bennünket egy 
idős... 

- Egy bácsi. 

- ...bácsi, és elvitt bennünket egy tempura vendéglőbe, ahová ad egy, szintén 
nem jár semmiféle turista, gaidzsin, valahol benn Közép-Honsuban voltunk, 
fogalmam sincs, nem is emlékszem, hogy hol volt ez, oda fehér ember szó 




szerint nem járt, ad kettő, nagyon drága hely volt. Nemhogy megfizetni nem 
fizettünk volna meg semmit, hanem bejutni sem jutottunk volna be ilyen helyre. 
Nagyon hagyományos hely volt. Olyan kellemesen fogadtak, ő mondta, ezt a két 
fiatal gaidzsint hozta, valamiért szimpatikusak voltunk neki, és megvendégelt. 
Japánban egyébként, nem tudom, ma így van-e, de régen gyakran előfordult, 
hogy stopposokat felvesznek, és meg is vendégelik, meghívják. Nem illett 
visszautasítani, nagyon örültünk. Gyönyörű hely volt, mondom, 
megfizethetetlen, na, ehhez megfelelő viselkedési kultúrát is kellett mutatnunk. 
Akkor már úgy bennünk volt nagyon sok minden, hiszen ez már a hombu után 
volt, már kaptunk feketét, fehéret, kéket, sárgát, zöldet, nevettünk, sírtunk... 
akkor már tisztában voltunk sok mindennel, hogy hogyan is illik, és hogyan is 
kell viselkedni. A rizsbe ágyazott vaszabira nem voltam még sem fizikálisán, 
sem mentálisan felkészítve. Mondom, a komámnak ezt próbáltam előadni, 
hogyan is kellene ezt túlélnie. Ő óvatosabban, nem is emlékszem, hogy... te hogy 
csináltad? Nem is emlékszem, én valószínűleg fél nap múlva is ezzel 
küszködtem. 

- A szemem kifolyt nekem is, mert nem tudtam, hogy az vaszabi vagy nem 
vaszabi... 

- Hozzáteszem, ez a vaszabi ez jóval későbbi utánolvasás, akkor nagyjából azt 
tudtam, hogy hát az összes isten Ómi-kamival együtt meg mindenki, aki 
lepötyögtette a japán szige-teket, hogy azok melyik égtájakra mehettek volna 
inkább a kedves édesanyukájukkal együtt, akik kitalálták ezeket a szarokat. 
Nagyjából akkor így voltunk, akkor az, hogy vaszabitól haldoklóm vagy egész 
mástól, tök mindegy volt. 

- Borzalom volt. Ezek kis ajándékocskák, az egyik rizsgolyóban nagyon édes 
cucc van benne, a másikban.... igen, a Bobóboltban kapsz ilyen dolgokat, ez a 
hányásra ingerlő, mindegy, az a lényeg, hogy rögtön egy édeske golyó után ez 
jött. Én azt hittem, hogy torma... 

- Rögtön meghalt az ember, nekem is azonnal kifolyt a szemem, de hát az... 

- Előtte már meghívott bennünket egy újságíró egyszer a hatvanadik emeletre, 
ahol meg kiszámítottuk, hogy nemhogy a hatvanadik emeletet, azt a környéket 
nem tudtuk volna megkö-zelíteni, ahova elvitt bennünket. Egyrészt azért, mert 
ha nekünk kellett volna odavezetni, belehaltunk volna. Ugye, baloldali 
közlekedés van Japánban. Amikor padkásán bekanyarodtunk volna kis ívben 
balra, azonnal becsuktak volna bennünket, dobáltuk magunkra a keresztet. Meg 
voltunk róla győződve, hogy mindenki szembejön. 

- Fönt az étteremben... az étterem forgott körbe? 



- Az forgott körbe. A hatvanegyedik emeleten volt. 

- Fehér zongoránál fehér frakkos néger... 

- Európai. 

- Nem, néger. 

- Tehát néger csávó zongorázott... 

- Afro-amerikai most már, akkor még csak néger volt. 

- És középen, egy kör alakú látványkemencénél dolgozott a két szakács. A 
látványkemence az nemcsak valamiféle túlzás, hanem ott készítették a kaját. És 
fatányérra origin japán dolgokat csináltak. Dzzss, földarabolták, ott ütötték szét a 
szemünk láttára a kagylót. Frankón földarabolták, tettek mindenkinek három 
szeletkét a tányérjára, meg még kis húst, algát mellé, ezt-azt. 

- Ami nagyon fontos: amikor ez a bizonyos hatvanadik emeleti dolog történt, 
külön írásos pecsétes engedéllyel az újságíró vitt el bennünket, hiszen akkor mi 
ucsidesik voltunk. 

- Nem lett volna szabad... 

- Hozzá kell tennem, hogy bennünket kiengedtek. Hihetetlen vasfegyelemmel 
éltünk ugye, mint bentlakó karatésok. El kell képzelni: egy idegenlégiós laktanya 
és egy zen kolostor keveréke. Nagyjából az elengedettségünk is úgy nézett ki, 
hogy egyenes derékkal ültünk, kezünk ökölbe szorítva a combunk tövén, és az 
újságíró, aki folyékonyan beszélt magyarul, sokkal többet tudott 
Magyarországról, mint mi. Mindenféle hülyeségeket kérdezett, folyamatosan azt 
mondta, hogy nyugi, tegyétek le a kezeteket, és akkor mindig mondtam, hogy 
oss, na de ne, most beszélgetünk. Akkor kiraktak valamit elébünk, és akkor ősz, 
néztük tovább lehajtott fejjel, hogy mikor lehet hozzányúlni. Egyrészt 
rettenetesen meg voltunk félemlítve, másrészt bennünk volt a helyes 
viselkedés... 

- A tartás meg a fegyelem. 

- ..ahogy a hombuban kell viselkedni. Egyébként rendkívül elengedett, elegáns, 
nagyon puccos környezetben ültünk... 

- ...puccos. A csúcs az, hogy egy deci dzsúsz tizenkettőezer forintba került. 

- Nem mertük meginni. 

- Nem mertük meginni. 

- Hátha ki kell fizetni. 

- Nem tudtuk... nem mondta senki, hogy nem nekünk kell-e kifizetni... Az már 



szörnyű volt... 

- Ezt én nem iszom meg. Ezt nem, banyek, tizenkétezer forintba kerül. Nincs az 
az isten, hogy tizenkétezer forintos narancsdzsúszt megigyak. Mi van, ha ki kell 
fizetni? És akkor volt valami félmondata, hogy ezt ő fizeti, onnantól kezdve 
vidámodtunk meg. 

- Viszont onnan nagyon lazák lettünk. 

- Óriási döbbenet volt, hogy ott fenn, a hatvanadik emeleten, a körbeforgó 
üvegablaknál, amihez közel menni is rossz érzés volt az embernek, 
szembesültünk a várossal, hogy mekkora, hogy miaz, amit Tokiónak neveznek. 
Mondja a Jancsi beszélgetés közben, teljesen szelíden és abszolút 
átgondolatlanul, és hogy fitogtassa, mennyire tisztában van vele, hogy Japánban 
vagyunk, hogy a Tokió-tava, a Tokió-torony, ami gyakorlatilag pontos, hű mása 
az Eiffel-toronynak. Csak hat méterrel magasabb, mert mindenben gigák, 
mindenkit túl akarnak szár-nyalni; tehát az Eiffel-torony pontos mását 
fölépítették, valahol ott, a Ginza környékén. Mondja Jancsi, hogy itt van a 
Tokió-tava, Tokióban. Azt mondja, merre van az, lehet azt látni? 
Természetességgel, mondja az újságíró. 

Persze, persze, ebben az irányban van, körülbelül hatvan kilométerre, de most 
nem lehet látni, mert szmog van. És az még mindig Tokió volt, és a Ginza nem a 
széle Tokiónak. 

- Ikebukuro sem a legszéle. Később aztán voltunk a Tokió tava alatt, láttuk, de 
ez döbbenetes volt. Akkor tényleg szembesültünk, nem volt humor meg nevetés, 
meg semmi nem volt, egyszerűen csak azt mondtuk: Te jóságos atyavilág, hol 
vagyunk mi?!... 

- Utána már nem is gondoltunk bele, hogy mekkora a város, onnantól kezdve 
nem voltak érdekesek a méretek. Nem számított, hogy megyünk egy óriási 
városban, 60-100 kilométer hosszú utcákon... Szóval, megkerültük a témát. 
Nagyon gyorsan kijutottunk. A ramennál kanyarodunk vissza a fővágányba. 
Megtanultunk az utcán, büfében enni. Rájöttünk, hogy ott lehet kajálni, nem 
automatából. Olcsó, a választás is sokkal könnyebb, mert a minimum, ami az 
itteni kínai éttermekben már teljesen megszokott, hogy le van fotózva, és ki van 
téve. Ott a kaja még műanyagból is meg van csinálva. 

- Ez most már teljesen elterjedt a világban. 

- Most már mindenhol. Akkor az teljesen ismeretlen, döbbenetes volt. Főleg, 
mivel az elején nem jöttünk rá, hogy műanyag. Rendkívül élethűek voltak, és 
tökéletesen úgy néztek ki. Nem is értettük, hogy hűtik. Hogy nem romlik meg? . 




- És miért nem száll rá a légy? Mert Moszkvában rászállt a légy, ott nem 
lehetett látni a kaját, mert rajta volt a légy. 

- Csak rá kellene, hogy szálljanak! 

- Egyébként nincsenek legyek. Se szúnyog, se légy - Narát kivéve - nem volt 
sehol, de ne előzzük meg magunkat. 

- De a japán legyek illedelmesek, tudják, hogy mire szabad rászállni. S akkor 
rájöttünk, hogy az műanyag, s hogy erre ráadásul óriási iparág épült, amit azóta 
már tudunk, de akkor még nem tudtuk, hogy tényleg hihetetlen nagy iparág épült 
arra szerte a világban, hogy különböző ételeket műanyagból tökéletesen élethűen 
elkészítsenek. Pont olyan a színe, minden-minden pont úgy néz ki, csak nem 
igazi. Viszont ha van az embernek mutatóujja, akkor rá lehet bökni, vagy bal 
vagy jobb kézzel, vagy esetleg mindkettővel, hogy olyat, és esetleg mutogatok 
egyet, kettőt, hármat, ötöt... Egyet, mert az is nagyon drága. 

- És ott volt rajta az ára, rögtön tudtuk, hogy egy olyan 300 jeneset meg egy 
olyan 400 jeneset kérünk, mert azt még ki tudtuk fizetni. Nagyon-nagyon néztek 
ránk, amikor már nagyon előrehaladtak a dolgok, és már egyre jobban fogyott a 
pénzünk, ami gyakorlatilag három normális estére való kajálásra lett volna elég 
összesen, de mi ezzel nagyon jól kihúztuk. 

- Mindenkiben felvetődik biztosan, de hogy lehet ezzel kihúzni? 

- Hát ügyesen. 

- Ügyesen. 

- A kulisszatitkokat kénytelenek leszünk elárulni. Annyira régen történtek, 
hogy már elévültek. 

- A lényeg, hogy amikor bementünk, és azt mondtuk, hogy tamagót és gohánt 
kérünk, rizst és tojást, akkor mondták, hogy és még mit? Ennyit. Erre néztek 
ránk csúnyán, mert ez 150 jenbe került. 

- Tegyük hozzá, hogy normális ember Japánban nem eszik csak főtt rizst ráütött 
tojással. Ezt csak a hombuban a karatésok ették megaturbó kaja címén, ehhez 
különböző halakat nyomtunk, meg különböző szószokat. Ott nagyon rászoktunk 
erre. Ránézésre rendkívül undorító, hogy főtt rizsre ráütsz egy nyers tojást, 
összekevered és elkezded belapátolni. 

- Nyersen. Többeknek hányingere támad, és rosszul vannak. Viszont sok benne 
az energia. 

- Rendkívül tápláló, és a tojás összefogja a rizst. Könnyedén lehet belapátolni. 

- De ez nem hagyományos... Aki a japán gasztronómia remekei között ezt 



keresi, nem fogja megtalálni, ez egy kicsit speciális. Mi viszont rászoktunk, és a 
későbbiekben is, utazásaink alatt, amikor nem hívtak meg vagy nem egészítettük 
ki másmilyen módon, nem spóroltunk különböző speciális módon az igen 
szerény anyagi kereteinkkel, akkor ez többször előfordult. Sehol nem értették. 
Jokohamától Kiotóig próbáltuk megértetni, hogy gohán meg tamagó... 

- Aztán már nagyon profik voltunk, úgyhogy... Akkor teljesen véletlen folytán, 
abszolút tudatossággal, elmentünk a Yamanote Line... Jamanote rájn, ahogy ők 
mondják, mert az 1 betűt valahogy kifelejtették a sorozatból, és mindent r betűvel 
helyettesítenek. Ez addig nem feltűnő, amíg japánul beszélnek, de amikor 
angolul akarnak beszélni, és még hozzá kell tenni, hogy az iskolában fonetikusan 
tanulják meg, ahogy kiejtik, úgy is írják le, nem sokat vacillálnak a témával. 
How are you, meg a heró. Mi nézünk rá, hogy milyen hősökről beszél, de 
semmi, csak ránk köszönt, hogy helló. 

- Ezek miatt nem fogja a japán alapítvány támogatni a könyv megjelenését 
egyébként. Az ilyen dolgok miatt. Vannak japánok, akik nagyon szépen 
beszélnek angolul. 

- Igen. ... De ők nem Japánban születtek. 

- Olyanok is, én is ismerek olyanokat. 

- William Schaffer például, akinek német útlevele van, amerikai apja és japán 
anyja, és William Schaffernek hívják. Ő például nyelvész, és bennünket tesztelt. 
Azt mondta, hogy a magyar nyelv neki csak egy zab-zab-zab az egész... De 
akkor megint elébe megyünk a dolgoknak, mert a hazafelé vezető úton volt az, 
hogy William Schaffer azt kérte tőlünk, hogy mondjunk neki egy szép magyar 
szót, mert csak azt hallja, hogy zab-zab-zab, ahogy beszélgetünk egymással. És 
akkor mondtuk neki, hogy szitakötő. 

- Szitakötő? Az igen. És az mit jelent? - Hogy dragon fly. Jaj, de jó, most már 
tudja, hogy mi a szitakötő. De a Jancsi komám találta ki a szitakötőt, az repült rá 
a fedélzetre, úgy, mint 1492-ben a barátunknak, aki fölfedezte Amerikát... 
Mindegy. Már megint előreszaladtunk 

- Nem is barátunk. És nem is Leonardo da Vinci. 

Na, aztmondja, hogy megérkeztünk lkebukuróba, ja nem, megérkeztünk a 
Yamanote Line-hoz. 

- Tokió körvasútja. 

- A zöld HÉV, a zöld vonal. A Yamanote. Állami vasút, nem kerül sok pénzbe, 
ellenben úgy kell utazni, hogy nincsenek pénztárak, hanem amikor bemégy, 
akkor veszel magadnak egy jegyet... 



- Ja, Japánban nem lehet bliccelni. Még nekünk sem. 

- Még nekünk sem sikerült. Amikor bemégy, teljesen rád bízzák a témát, hogy 
hova akarsz utazni. Ezt, ugye, mi nem tudtuk eldönteni, mert kandzsival volt 
kiírva. 

- Olvasd le. 

- Soha nem tudtuk volna meg, mert az, hogy lkebukuro, sehova nem volt 
fölírva. Csak kandzsival van fölírva, és az állomások közé vannak felírva a 
számok. 

- Például Nisi lkebukuro meg Hidasi lkebukuro, keleti lkebukuro és nyugati 
lkebukuro. Na most, az állomáson mire megtalálod a keleti és a nyugati kijáratot, 
a kettő együtt van, például, mint a Duna egyik partja és a másik partja, közben az 
állomás. Úgyhogy ott kolbászolhatsz. A kijáratnál megtalálod a romandzsival, 
azaz latin betűkkel is, hogy Nisi lkebukuro vagy Hidasi lkebukuro. De addig el 
kell jutni. És nem az útnak az elején, hanem a célban kapod meg a jutalmat, 
hogy valóban odaértél. 

- Akkor már megvilágosodhatsz. Hogyha véletlenül az van kiírva, hogy mit 
tudom én, Amszterdam, akkor tévedtem, valahol elcsűrtem nagyon, probléma 
lehet. 

- Ezt akkor rögtön el kell dönteni, hogy jól érkezzen az ember, mert minden 
pénzbe kerül. Az állomások között ki van írva az összeg, ki tudja az ember 
számolni, hogy a zsebében lévő pénzből meddig tud eljutni, ezt benyomja. Az 
automata kéri, hogy hány állomást szeretnél utazni, hány jegyet szeretnél kérni 
hozzá, hogy hányán utaztok, és hogy ezek közül az állomások közül is hova, 
hajszálpontosan be kell pötyögni a nevét. Ezt az ember kiszámolgatja, beüti, 
piff-puff, nem ér hirtelen hozzá, és akkor a gép mondja, hogy kérem a pénzt. Hát 
ugye, ez már többe kerül, mint egy ötjenes, papírpénzt kell beadni, beszippantja, 
ugyanúgy, ahogy már mi is ismerjük a témát, majd elolvassa, és kiböki, hogy 
fordítsd meg. Neki nem elég egyik oldalát ismerni a pénznek, hanem két oldalát 
kéri a pénznek, beszippantja azt is, elolvassa. Ahogy beszippantotta, már hullik 
le, hajszálpontosan a visszajáróval együtt, a jegy, ami feleakkora, mint nálunk 
egy villamosjegy. 

- Abban az időben a naiv japánok sem az italautomatáknál, sem ezeknél nem 
tudták, hogy a régi magyar fémpénzek ugyanolyan súlyúak és nagyságúak, mint 
az akkori japán fémpénzek. 

- Kettő forintért remekül tudtunk inni egy kólát, sőt volt olyan jegyautomata is, 
amelyik bevette. Nem mindegyik vette be. A kettő forint száz jennek felelt meg, 
egy kóla. Állítólag, ahogy teltek az évek, ezt megváltoztatták, mert egyre több 



magyar ment ki, és rájöttek, hogy nem annyira biznisz. 

- Bátran állíthatom, hogy mi az elsők között voltunk. Jó, ha nem is a legelsők 
között. 

- Az első tízben benne voltunk, az biztos. 

- ...akik ezt a trükköt alkalmazták, hogy az ital- és a jegyautomaták... 

- Erre rá kellett jönni... 

- Nagyon remekül működnek. 

- Az ételautomaták nem, azok papírpénzesek. 

- Piti kajáknak számítottak náluk ezek, a kóla meg ilyesmi... Na, itt a 
visszahulló apróval együtt megjött a jegy, ami akkora, mint egy fél villamosjegy 
nálunk, ezen minden rajta van. Elindultunk, beültünk, ó, király nagyon. 
Mentünk. Mondom a komámnak, hogy jegyünk már van, mi bajunk lehet, 
gyerünk! Mentünk, és nem ott szálltunk le, ahova a jegyünk szólt, hanem egy 
kicsit tovább. Hát nagyon ráfáztunk, ugyanis amikor bemégy, veszel jegyet, 
köteles vagy jegyet venni, amikor jössz kifelé, akkor élő emberek veszik el a 
jegyet tőled. Nem viszed ki a jegyet... 

- Csattogtatnak. 

- ...ott csattogtatnak. De rettentő gyorsasággal csattogtatják. Kalauz nincs 
útközben a vonaton. Amikor megérkezel, rettentő gyorsasággal ott áll a kontroll, 
és veszi el a jegyet. Hogy mi alapján tudja, hogy honnan indultál, és mi alapján 
köpi azonnal a plusz költséget, amennyivel többet utaztál... Hogy ezt honnan 
tudja, máig nem tudjuk kideríteni, mert... 

- ...semmi digitális. És veszi el a jegyet tőled, és lyukasztja ki, és adja vissza. 

- Japánban mindenütt automata emberek ülnek, akik iszonyatos sebességgel... 
És a tömeg... A tömeg, mint a hangya-boly, áramlik. S ezt a tömeget, ott ül 
egymás mellett öt-tíz-húsz-harminc-ötven, s kezelik. S nincs fennakadás a 
tömegben, egészen addig, amíg mi meg nem érkezünk, és el nem kezdünk velük 
harcolni, hogy miért kell ráfizetnünk. 

- Hajunkat, fejbőrünket tépve, homokot keresvén, hogy a fejünkre tudjuk 
szórni, sirva-riva, hogy te jóságos úristen és egyéb szentek, hogy mi most 
azonnal fizessünk még száz-kétszáz-ötszáz jent?! Általában a bevett szokásunk 
az volt, hogy 400 jenig nem kaptunk infarktust, bármi, ami három-, maximum 
négyszáz jenig elment, azt rezzenéstelen arccal kifizettük. 

- 400 fölött már elszíneződések az arcunkon, 500-600 jen fölött pedig már 
szívritmuszavarok, sápadtság és egyéb. 



- 600 jen nekünk már két napot jelentett. Meg is kellett keresni azt a rengeteg 
pénzt még valahol. El kellett érte menni valamelyik toriihoz. Megint 
előreszaladtunk az időben. 

- Az a lényeg, hogy nem tudtuk kideríteni, hogy mi alapján, de a csávó nagyon 
tudta, hogy honnan jöttünk, és hogy meddig váltottunk jegyet, és mennyit kell 
még ráfizetni. Természetesen rá kellett még fizetni, mert másképp nem jutunk ki. 
És már visszaút sincs. Ott becsületesnek kellett lenni, ki kellett fizetni. 

- És kijöttünk. Kiléptünk, és ott álltunk Nisi lkebukuróban, és azt mondtuk a 
komámmal, hogy: ez igen, baszd meg, ez igen, mi királyok vagyunk! Elsőre 
ideérkeztünk. 

- Egy kis kóválygás után rögtön megtaláltuk a Kiokusinkajkant. De ez olyan, 
mintha azt mondaná az ember, hogy Budapestről elmegyünk Mátészalkára, és 
Mátészalkán a Kossuth Lajos 12.-t találd meg. Körülbelül van rá öt perced az 
állomástól, úgy, hogy nem kérdezel meg senkit, mert nem mered. És ezt mi 
megtettük. Kajakra megérkeztünk, és ott, nagyon-nagyon félve, mert megláttuk a 
karatésokat, akik az utcán úgy helyezkedtek el, mint a Dankó Pista-lakótelepen 
az összes Dankó Pista. Először is a hombu oldalán a kankut láttuk meg. A kanku 
a kiokusin szimbóluma. Leírhatatlan az az érzés, amit mi akkor éreztünk. Nem is 
tudom igazából sem elmondani, sem leírni. Áhítatot, révületet, ijedséget, örömet, 
nem is tudjuk, hogy mit. Annyira, hogy legelső alkalommal tulajdonképpen csak 
felderíteni akartunk. 

- Nem akartunk mi bemenni olyan hirtelen, hanem csak... 

- Csak megnézzük, majd visszajövünk. Csak talán három lépéssel többet 
tettünk előre, mint terveztük vagy gondoltuk. 

- Egyáltalán valószínűleg már eleve az, hogy mi bementünk abba az utcába. 
Azt nem kellett volna. Illetve jó, hogy megtettük, de abban a pillanatban, amikor 
mi beléptünk abba az utcába, ahol az utcában csak karatésok voltak, és gík 
száradtak kint az utcán. 

- Nagyon szűk kis utca. Valószínűleg más járókelők nem mászkálnak arra. Mi 
meg bementünk. És lehet, hogy az áhítatot látták meg az arcunkon, vagy azt, 
hogy két fehér csávó itt mászkál. Úgyhogy nagyon fontos dolog volt, hogy ezt 
megtettük. Abban a pillanatban odafordultak hozzánk, és: Hangarika! Puff! 
Abban a pillanatban tudták, hogy honnan vagyunk. 

- Ha a 14. században itthon lettek volna, akkor megkérdezték volna, hogy kük 
vagytuk, s müt akartuk? 

- De nem azt kérdezték. Onnantól kezdve elindult egy lavina, ami aztán 



megállíthatatlan volt, és belesodort bennünket mindabba, amit tulajdonképpen 
szerettünk volna, de még nem. 

- Igazából véve elraboltak bennünket. Én azt éreztem, mert abban a pillanatban, 
amikor megtudták, hogy mi vagyunk azok a magyar karatésok, akiket ők vártak - 
tehát már tudtak rólunk, tudták, hogy majd érkezik két ufó... 

- Mi ott bamba arccal lobogtattuk a papírkánkat. 

- A papírkát elvették, mondták, hogy: Á! Kármán! Kálmán! Akkor jó! Sihan 
Furkó Kálmánt nagyon szerették és tisztelték. Ahogy mi is. És már föl is kapták 
a cuccunkat, és nem volt mese, rohantunk utánuk. 


- Akkor még csak leültettek. 

- Üljünk le. Ott ültünk két órát egy üvegkalitkában, és közben jöttek, kicsi 
japán, közepes japán, nagy japán, még nagyobb japán, nagyon nagy japán. Ú, 
Jancsi, menjünk innen, mondom. Egyre nagyobb hústömegek jöttek befelé. 


- Egyre jobban meg voltunk ijedve. 

- És ott úgy van, hogy óránként mindig kezdődik egy edzés, és mindig 
dobütéssel. Körülbelül öt percig tart a csend, és aztán ááááááááü! Ez ment egész 
nap. A környezetben valószínűleg az építkezés miatt nem hallották csak az 
üvöltést, de ott, a közvetlen környékén lehet, mert iszonytató üvöltéssel, óriási 
ordítás közepette folytak az edzések. 


- Aki látott már karateedzést, az tudja. Egységesen minden japánul folyik. 
Mindenki japán. Számolások, válaszok, ütések, puffanások, durrogások. Lent az 
aulában, a mindenségnek a közepén, a legszentebb szent helyek közepén pedig 
két... árva gyerek. 

- Riadt arcú árva gyerekek, akikhez képest Twist Olivér egy világfi volt. Úgy 
üldögéltek. És akkor elővadásztak egy osztrák ucsidesit, hogy mégis valami 
emberi nyelven tudjon velünk beszélni. Na most, gyér angol tudásunkkal 
nagyjából valamit azért össze tudtunk szedni. És akkor közölték, hogy a Szószai 
nincs itt, meg kell várni, de a Szószai csak hat órakor lesz itt. Most három óra 
van. Úgyhogy most menjünk el, a cuccainkat hagyjuk itt, és majd jöjjünk vissza 
hatra. Na hát, az a fej szerkezet megint, amit vágtunk. A cuccunkat elpakolják. 


- Két nap alatt másodszor vették el a cuccainkat. 


- Már megint elvették a cuccainkat. Elvették az ajánlólevelünket, elvették a 
cuccainkat, jöjjünk vissza hatra. Fogalmunk nem olt, hogy mi lesz. Nem is 
emlékszem, hogy akkor mit csináltunk. 


- Elmentünk imádkozni, szerintem. Messzire nem mertünk elmenni, nehogy 
eltévedjünk, és nehogy ne érjünk vissza hatra. 





- Lehet, hogy sokkhatás alatt voltunk. 

- Hát sokkhatás biztos volt. Lényeg az, hogy hat órára visszamentünk, nagyon 
pontosan, nagyon időben. Rövid idő múlva ott álltunk. Megjött a Szószai, hát 
megint egyszerűen leírhatatlan, kimondhatatlan élmény. Mi akkor már 
Magyarországon láttuk őt. Többször is volt Magyarországon. Találkoztunk. 

- Nem találkoztunk vele, láttuk. Egy légtérben tartózkodtunk vele. 

- Egy sportcsarnok területén. 

- Egy sportcsarnok területén. Ez volt vele a legközelebbi viszonyunk egészen 
addig. És akkor ott állt tőlünk fél méterre, egy méterre. 

- Megfoghattuk a kezét. 

- Húsz centire, majd érintésre. Ha ott befejeződik a dolog, akkor a mai napon 
elégedett vagyok. Nem mintha nem lennék elégedett, de akkor azt mondom, 
hogy igen, ott voltunk. Illően meghajoltam, nem volt gond, kezet fogtam a 
Szoszai-jal, aki laza mozdulattal a kopasz tarkómat megütögette. Ja, igen, 
Hungary boys. A magyar fiúk. Kármánnak, Kálmánnak a tanítványai. Ha akkor 
azt mondják, hogy szevasztok, viszontlátásra, akkor összenézünk, mosolygunk. 

- Itt is voltunk. Csodálatos. Életre szóló élménynek számított volna. 

- Ehelyett az történt, hogy a Szószai mondott egy-kettő-három-öt-nyolc-tíz 
mondatot különböző ucsidesiknek, akik igen harsány osz-szal válaszoltak neki. 
Fölkapták a cuccainkat, a Szószai fölment az irodájába. Intettek, hogy utánuk. 
Akkor már végképp semmi, se kép, se hang. Nem tudtuk, mi lesz. Kimentünk a 
hombuból, mentünk egy pár lépést jobbra, akkor megint jobbra egy szűk 
sikátorba, aztán megint jobbra, s utána megérkeztünk egy ajtóhoz, amihez érve 
leesett, hiszen akkor már fotóról a különböző külföldi magazinokból meg 
szaklapokból felismertük, s így tudatosodott bennünk, hogy ez az úgynevezett 
Vakadzsisi Rjó, magyarul a Fiatal oroszlánok háza, ahogy az ucsidesik szállását 
nevezték. Egy nagyon pici, szűk csigalépcsőn ellett felmászni. Minden pici, és 
minden szűk. Minden kicsi, de csupa nagy ember van, és sokan laknak ott. Még 
akkor sem tudtuk, hogy mi lesz. Gyanús volt a dolog. Felvittek, bevittek egy 
szobába, ahol x fűtőn volt lerakva, nem tudom, hány tatami volt, cuccot le, 
maradjunk, várjunk, elébünk raktak egy csomó karate magazint, nézegessük. És 
a tolóajtót, a sódzsit elhúzták, kimentek. Mi meg ott ültünk a komámmal. És 
akkor már nem volt ott se osztrák, se más fehér, senki, s mint utólag rájöttünk,a 
ház fala és a másik épület között volt olyan huszonöt centi. Ami arra volt jó, 
hogy lent, a két épület között remekül tudtak a patkányok szaladgálni, ami nem 
meglepő. A másik oldalán meg maga a hombu volt, az edzőterem. És ott áthallás 



bőven volt. Épp kezdődött az edzés. Azért hagyott ott bennünket mindenki, mert 
kezdődött a délutáni edzés. Rövid időn belül mi is nagyon megismertük a 
rendszert. Negyedóra múlva már puffogás, dübörgés, számolás, edzéshangok, 
amik azért nem voltak ismeretlenek számunkra, csak ilyen környezetben, ilyen 
módon még nem tapasztaltuk. És mint a bili füle, le voltunk törve, és 
rettenetesen be voltunk szarva. Nem is tudom, ki jött egyszer be, vagy kik 
jelentek meg, nem emlékszem. 

- A holland nő. 

- Ja, a szenszei Sinsinoje felesége, akit titkárnőként tartottak ott fogva. Ő 
mondta, hogy rettentő nagy megtiszteltetés ért bennünket, a Szószai azt mondta, 
hogy készpénzfizetés nélkül ott maradhatunk ucsidesinek, ami nagyon nagy szó 
volt. 

- Bár bennünket senki nem kérdezett meg. Mi úgy számoltunk, hogy 
bemegyünk és maximum egy edzés. Mert ezt kaptuk ajándékba az ajánlólevéllel, 
hogy egy tréningre bemehetünk megnézni, hogy milyen ez. És fogva tartottak 
bennünket. Az osztrák gyerek bárom évet írt alá, az ucsidesik bárom évig 
tartózkodnak ott, ha közben meg nem balnak vagy ki nem rúgják őket. 

- Nagy a kiszóródás. 

- Nagyon nagy a kiszóródás. És nekik óriási pénzt kell fizetni. A '87-es 
viszonyokat tekintve évi 320 000 forintot kellett fizetni. Ami nagyon-nagyon sok 
pénz volt. '87-es összegekről beszélünk. 320 000 forint per év, az hihetetlen 
összeg. 

- Szerintem ma a tízszerese. Lehet, hogy nincs a tízszerese, de öt-, hétszerese. 

- Mindegy, nagyon-nagyon sok pénz. És nem mondtak határidőt, hogy meddig 
maradhatunk ucsidesik, tehát gyakorlatilag, ha mi úgy gondoljuk... 

- Ez volt az első élmény. Aztán jött a második élmény, az emlékezetes és sokat 
emlegetett vacsora első este. 

- Ne felejtsük ki, hogy amikor azt mondták, ajándékba kapjuk ezt, akkor az 
orrunk alá toltak egy papírt, hogy írjuk alá, ami végig japánul volt. Valamelyik 
sarkában találtunk angol nyelvű pár sort, a gyér angolságunkkal kibogoztuk, 
hogy ha bárminemű baleset, sérülés, egyéb elhalálozás ér bennünket, akkor ezen 
és ezen a címen ezt és ezt kell értesíteni, oda be kellett írni felmenőink, 
lemenőink, rokonaink címét. Megadtunk egy szentesi címet, hogy ezt kell 
értesíteni halál esetén, és az egészet aláírtuk. És összenéztünk, hogy komám, 
aláírtuk a halálos ítéletünket. Hangtalanul, tompán és szó nélkül. S akkor jött az 
újabb meglepetés. Mikor véget ért az edzés, találkoztunk az osztrák gyerekkel, 



meg talán egy vagy két valakivel. Megérkeztek a bentlakó ucsidesik. Az ucsidesi 
belső tanítványt jelent japánul. A japán kultúrában, a japán művészetben, így a 
harcművészetben is vannak olyan tanítványok, akik a mester közelében, a 
mesterrel együtt élnek, és életük bizonyos szakaszában csak arra a dologra 
koncentrálnak, most mindegy, hogy ez kalligráfia vagy kardvívás, virágkötészet 
vagy karate. Bizonyos életszakaszukban semmi mással nem foglalkoznak, csak 
ezzel. Ez egy nagyon jó tanulási módszer egyébként. 

Nemcsak Japánban, hanem bárhol. Az a dolog, hogy egy fiatalember élete egy 
részét azzal a bizonyos dologgal töltse, gyakorlatilag 100 százalékos 
intenzitással, ez nagyon jó. Vannak hátrányai is, de van neki nagyon sok 
pozitívuma. Tehát ez az ucsidesi. S akkor megjöttek az ucsidesik, 
bemutatkoztunk, meg ők is, csupa fiatal, korunkbeli fiú volt. Volt, aki így 
fogadott, volt, aki úgy, bár élt velük akkor gaidzsin, tehát fehér. Most jött két 
másik. 

- De nagyon nacionalista beállítottságúak, azt hozzá kell tenni. 

- És nem az volt az első, hogy hú, ti vagytok az országos cimboráink! Akikkel 
később jóban lettünk, azokkal ahhoz, hogy később országos cimboráink 
legyenek, azért kellett mutatni, kellett teljesíteni. 

- Kellett teljesíteni a dolgokat. 

- Hombu. Amellett, hogy már tisztában voltunk vele, hogy aláírtuk a halálos 
ítéletünket, hogy innen már nincs visszaút, és rádöbbentünk, hogy mi nem egy 
edzésen fogunk részt venni, hanem gyakorlatilag... ők úgy szerették volna, hogy 
az életünk végéig... 

- ...legyünk ott. 

- Nem tudtuk, hogy mennyi ideig leszünk. 

- Nagyon szívélyesen tartottak fogva bennünket, és minden alkalommal 
elmondták, hogy ez mennyire jó dolog, amit mi egyébként éreztünk is. Nem 
voltunk képzetlenek, az volt a nagy szerencsénk. Otthon nagyon hasonló 
edzéseket végeztünk, és a saját puritán körülményeink között megteremtettük 
magunknak, hogy ezt az úgynevezett erőkaratét tudjuk művelni. 

Ezért nem lepődtünk meg dolgokon, illetve az edzés menete miatt, Furkó 
Kálmán már átmentette ennek a japános trénin-gnek a főbb vonalait. Mindent 
értettünk, mindennel tisztában voltunk, hogy mi az, amit kémek tőlünk, de 
mégis, minden hatványozottan sokkal keményebb volt, feszesebben ment. Egy 
másodpercre nem lehetett kiengedni. Abban a pillanatban, ahogy az edzés 
elkezdődött, és minden nap, a túlélésre tanítottak minket... 



- Minden percben. 

- Minden perc, minden óra tényleg a túlélésről... 

- Csak arról szólt, hogy győzni és túlélni. 

- ...és nagyon keményen. Aki eddig eljut a könyvben, és talán még jókat is 
derül rajta, legalábbis reméljük, annak lehet, hogy az jön le, hogy ez két teljesen 
idióta hülyegyerek. Ami részben így is volt, mert fiatalok voltunk és lelkesek, de 
mire idejutottunk, már nagyon sok év nagyon sok verésén és verekedésén 
kere sztülmentünk. 

- Nem voltunk kezdők. 

- Nem voltunk igazándiból kezdők, sok kék-zöld folton, bevérzésen és 
sérülésen voltunk már túl, úgyhogy minden hülyéségünk ellenére ez a dolog 
véresen komoly, kemény, döbbenetes élmény volt. Azóta sokszor elmeséltük, 
sokszor kérdeztek erről bennünket, de erről mindig nagyon nehéz beszélni. 

- Büszkék lehettünk arra, hogy mi voltunk az elsők, akik közkaratékák ott 
szerepelhettünk ezen a palettán... 

- Kutyaütők voltunk, senkik... 

- Senkiháziak, mégis ott voltunk, és föl mertük vállalni a dolgot. Nem 
futamodtunk meg, nem szöktünk el az első tíz percben, és az utolsó pillanatig 
helyt álltunk, végigcsináltunk tiszta erőből és tiszta szívből mindent, amit ránk 
szabtak. És szabtak ránk, nem voltunk kivételek, egyáltalán nem voltunk 
felmentett helyzetben. Amit a többiekre kiróttak, maximális terhelést, azt ránk is 
kirótták és keményen végig kellett csinálni. 

- Igyekeztünk még többet, még jobbat... 

- Mutatni kellett minden pillanatban, ugyanis, mivelhogy kívülállók voltunk és 
furcsa idegenek, folyamatosan a figyelem középpontjában voltunk, még 
szerepeltünk is ráadásul. Ez már az első este megnyilvánult, akkor mikor ugye az 
általunk többször fölemlegetett első vacsora megtörtént, amit én majdnem az 
utolsó vacsorával társítok mindig. Hozzá kell tenni, hogy a tréning az evésnél 
kezdődött. Már az első vacsora úgy nézett ki, hogy egy virágos tál nagyságú és 
mennyiségű rizshalmaz érkezett. 

- Úgy... kedvenc klasszikusomból, a Tüskevárból idézek: „a kis tejfölös túró 
lavór nagyságú edényben érkezik"... 

- ...mondta Náncsi néni annak idején. Na most ez valóban úgy nézett ki, hogy 
mindenből irgalmatlan mennyiséget kellett enni. 

- Mindenből szörnyű mennyiséget. És ami a legfontosabb volt, hogy mindent 



meg kellett enni az utolsó szem rizsig, de szó szerint. Addig nem állhatott fel 
senki az asztaltól, amíg mindent el nem fogyasztott, de azt akkor mi még nem 
tudtuk. Nem voltam egy rizsevő bajnok, kackiásan, szépen... a rizzsel még kis 
szakanát, kis halacskákat is kellett enni, egy kis algát, tojásrántottát, mondjuk, 
abból mindenkinek csak egy járt, egy ráütött nyers tojást, ebbe egy kis szószt, 
minimális marhahúst vagy valamilyen húst, hirtelen sütött húsféleséget. 

- Előtte egy fél vödör mizó leves. 

Előtte egy fél vödör mizó leves, és egy kis tofu, és plusz még ehhez rettentő 
mennyiségű zöld tea társult. Még életemben nem ettem úgy, hogy a homlokom 
gyöngyözött, és a könyökömön is folyt az izzadság, de a rogyásig evés az nem 
fejezi ki igazán, amit elszenvedtünk. A hiányt az oroszoknál, itt most bőségesen, 
már az első éjszaka túlszárnyaltuk, mert a felületi feszültségig ettük magunkat. 
Én megettem úgy körülbelül három-négy kanálnak megfelelő rizsmennyiséget, 
és amikor már körbe-körbe járkált a számban a rizs, és éreztem, hogy ebből már 
nem megy le egy rizsszemmel se több, abban a pillanatban megköszöntem, 
megtörölgettem a számat, letettem a pálcikámat, hogy köszönöm szépen, 
köszönöm szépen, és körülnéztem. És láttam, hogy a Jancsi nem néz körül, 
hanem magába mélyedve kapálja befelé, még ami előtte van. 

- Nagyon rosszul voltam, de borzalmasan rosszul voltam, iszonyatos 
mennyiség volt, és már réges-rég túl voltam azon a határon, hogy jól essen. Nem 
esett jól, egyáltalán nem esett jól. 

- És akkor édesen megbökött a hátam mögött a fogdmeg, mint a priccsen, hogy 
tabemasz. Mondom, nem tudom, hogy mit akar, odahajoltam, szépen „Te figyelj, 
mit mondott?" Nem mintha nem értettem volna, de tisztázni akartam, hogy 
mégis mit szeretne, és erre a Jancsi fölnézés nélkül odahajolt hozzám, és 
odasúgta, hogy „edd meg, mert megölnek", ezt mondta. Ettől én pánikszerűen 
magamhoz kaptam, mivel körülbelül hetven ferde szempár nézett rám. 
Megfogtam a pálcikát, és rettentő kínok között bekapáltam a maradékot. 
Hozzáteszem, ebből ők kétszer szedtek, olyan mértékben tuningolták föl 
magukat... 

- Igen, mert Ojama mester azt mondta, hogy ahhoz, hogy erős legyél, sokat kell 
enni. 

- Sokat kell enni, és hogy hasban is erős, aki kiokusin harcos lesz. 

- De az igazság az, hogy egy idő után az ember el is égeti azt a rengeteg 
mennyiségű kaját, ennek köszönhető, hogy a fiatalok nem voltak elhízva... 

- Egyáltalán. 



- Nagyon szálkásak voltak, de óriási mennyiségeket kellett enni. 

- És ez az a fajta fehérjebevitel, ami puding nélkül tudja pótolni az erőhöz 
megfelelő égetést. Mindenféle szénhidrátot és egyebet. Olyan mennyiségű 
edzésen estünk át, hogy természetesen kellett hozzá erő. Onnantól számítva, 
hogy vadul elkezdtünk edzeni minimum napi kétszer két és fél órát, érthető, 
hogy a második nap már olyan éhesek voltunk mi is, hogy állandóan ettünk 
volna. 

- Egy idő után tágul is az ember gyomra... 

- Ki is tágultunk. 

- Az első két nap hánytuk ki folyamatosan. 

- Én nem hánytam, én nem vagyok olyan, én nem pazarlók, én nem hányok. 

- Azt hiszem, csak két napig volt vagy talán háromig. 

- Szerintem megszokásból hánytál. Neked erre volt szerződésed, már a hajón 
szerződést kötöttél. 

- Az oroszok leszerződtettek. 

- Igen. De én úgy voltam, hogy én egy életre kihánytam magam. Otthon is úgy 
mentem házibuliba is, hogy addig ittam, amíg láttam, és nem voltam hajlandó 
kihányni semmit. Nem pazarlók, nem azért jött az ember ide, hogy nekik hagyja 
meg a cuccot. Mindegy, az a lényeg, hogy egy hét múlva már mi is profin 
kétszer szedtünk, és híztunk is. Azt hiszem négy és fél, öt kilót, ez főleg izomból 
pakolódott ránk, mert a munka megtette... vagyis meghozta a gyümölcsét. De ez 
az első esti óriási zabálás, ez azért mértéktelen volt, mindenféleképpen bennünk 
maradt. Ezek után maradt még egy szokásos péntekenkénti nagy zabálás estére, 
amit mi csak úgy hívtunk, hogy nagy zabálás. Péntekenként ugyanis mindenből 
kétszer olyan mennyiségűt ettünk, mint más egyéb napokon... 

- Akkor a Szószai együtt eszik az ucsidesikkel... 

- Igen. Ami egy óriási megtiszteltetés és csak az ucsidesik, nem mindenki, és ez 
nem egy disznótoros, hanem ez a péntek este volt, az ünnep ideje, amikor a jól 
eltöltött hét minden mozzanatát emésztették, nemcsak a kaját, hanem fejben is, 
agyban is, és hallgattuk a Szószai meséjét, a mondásait, és... 

- A végén nekem adta egy tortáját. 

- Azok után, hogy nekem egy óriási jonatánalmát adott, miután már két dinnyét 
is megettünk, és az egész étkezést egy rettentő méretű káposztalevessel 
nyitottuk, ezek után még megajándékozta a Jancsi komámat a lehető 
legeslegédesebb gyümölcsdzsemmel, barackos tortás gyümölcsdzsemmel... 



- Az enyémet már megettem. 

- Nagyon megörültem, és nagyon meghatódtam, és igazából nem is tudtam, 
hogy most a meghatottságtól jön rám egy enyhe sírógörcs, vagy pedig azért, 
mert most már biztos, hogy megint hányni fogok. De itt a Szószai előtt nagyon 
nem illene hányni. 

- Azt egyáltalán... ne feszegessük ezt a hányást, én azt néztem, hogy hol fér el 
benne, hogy egyáltalán hova fér még valami, ha azt lehet mondani, hogy ilyen 
módon az ember belül is erősödik, akkor így utólag visszagondolva csak azt 
tudom mondani, hogy már az önmagában megint egy hőstett volt, hogy 
egyáltalán ezt a péntek esti nagy zabálást végig tudtuk csinálni. De hát edzeni is 
kellett elsősorban, mert azért jöttünk, és... 

- Abban nem volt hiány. 

- Volt reggeli tréningünk, volt napközbeni tréningünk, meg még volt minden 
csütörtökön csak az ucsidecsiknek a közös tréning délben, közvetlenül evés után, 
az még milyen jó dolog, amikor két és fél kiló rizzsel megtöltve egyszer 
irgalmatlan módon hasba rúgnak, és akkor a szemed kigúvad, és még az esti 
tréningek is... 

- És akkor néha még elrángattak... 

- Csak úgy az utcán... 

- Ablack beit tréningre, amikor a fekete öveseknek volt, és kellett... 

- ...az élő. Mozgó zsák... 

- Élő és mozgó zsák. 

- Mozgó pajzs. 

- Tréning tréning hátán... 

- Nem panaszkodunk, isteni volt, minden tekintetben: minden percben, minden 
edzésen meghaltunk, minden edzésen megtörtek bennünket, és minden edzésen 
lélekben föl is erősítettek bennünket. 

- És utána összeraktak apró darabokból, ismét össze-ragasztottak... 

- ...összeillesztettek eggyé. 

- A lényeg az volt, hogy akármennyire szétszakadtál estére, másnap reggel 
fitten kellett ébredni, és úgy kezdeni a napot, mintha az lenne az első. Ez a 
legeslegfontosabb dolog, ami vezérli az embert ezeken az edzéseken, és ez a 
legfontosabb, ami a harcost határozottá, keménnyé és edzetté teszi. És ezért 
voltunk ott. Ezt nem akarom, vagy nem akarjuk bővebben ecsetelni, 
mindenesetre a legeslegelső edzés itt is egy momentum volt, az edzésnek a 



technikai részét azt végignyomtuk turbósan, hatványozottan itt is, mert 
mindenből nagyon sokat és gyorsan kellett csinálni. Ezt kár lenne ecsetelni, mert 
lehet, hogy egy kívülálló hallgató vagy olvasó nem tudja, vagy nem is érdekli, 
hogy milyenek ezek a tréningek. Nem akarok belemenni, de egy biztos, hogy 
minden tréning után küzdelem van, és ezek a küzdések kéz- és lábvédő nélkül 
teljes erőből történnek, teljes erőbevitellel. Hozzá kell tenni, hogy nem azért 
folyik a harc, hogy mindenáron megölni a másikat, de ártalmatlanná tenni, vagy 
legalábbis nagyon keményen, nagyon erősen küzdeni. 

- Mindig azt szokták mondani, hogy mindenki a tudásának és övfokozatának 
megfelelő verést kap... 

- Pontosan így van. 

- És ez általában úgy is volt. 

- Az első tréning végén ránk is sor került természetesen, és hat igen kemény 
fekete öves mesterünkkel kellett szépen egyenként megküzdeni. Na most ezek 
közül a barátomat, a kedves edzőpajtásomat - aki hála istennek magasabb volt 
nálam, ezért a sorban előttem állt -, szólították ki, hogy megküzdjön a Szószai 
személyi testőrével, aki egy százhúsz kilós őserő... 

- Nagyjából talán Robespierre mehetett ilyen fejjel a guillotine alá, csak az 
gyors, és kevesebb ideig fájdalmas, mint ez a küzdelem. 

- Első edzésünk első küzdelme volt. Csak hírből tudtuk, hogy a japánok nagyon 
kemények, a A japán tréningek sokkal erősebbek, keményebbek, mint az európai 
tréningek, meg tisztában voltunk könyvekből azzal, hogy a japánok mire 
képesek. Nem megyek bele a részletekbe, mindegy, drága barátom az állt kint a 
százhúsz kilós Tojofuku előtt, akinek a hasát úgy ütötte, minthogyha a betonfalat 
ütötte volna vagy a sziklát... 

- Azért megjegyzem, hogy viszonylagosan erős tisztelettel mertem hozzáérni, 
mert azt sem mertem, hogy most ripszropsz, ami belefér.... 

- Igen, az hamar megbosszulja magát, hogyha valaki hősködik... 

- ...esek neki az igen nagydarab japánnak, úgyhogy... 

- A megfelelő alázattal és tisztelettel, de megfelelő keménységgel próbálta meg 
kiállni a saját két percét... 

- Kicsit bízván benne, hogy ha én ilyen rendes vagyok, ő is rendes lesz... 

- Akkor majd ő is. Nagyon rendes is volt. 

- Nem! 

- Én úgy láttam kívülről, hogy nagyon rendes volt, körülbelül másfél percig, 



majd beütik az utolsó tíz másodpercet, mint a bokszban, és akkor történt a 
barátom számára az egyik legszebb momentum, ugyanis úgynevezett dupla 
sztereó élvezettel nézett utána a világba, a Tojofuku elküldte a száz kilós lábát, 
és ez a komámat úgy fülön vágta, hogy ívet húzva berepült a nagydob alá... 

- Szaknyelven mondjuk így. 

- Egy száz-százhúsz kilós lábtól kapott egy olyan magas rúgást, hogy a 
komámnak beszakadt a dobhártyája, három és fél métert repült fejjel a nagydob 
alá, és mindenféle átmenet nélkül azonnal negyven szempár rám kukkantott, 
hogy én erre mit lépek. Szenvtelen arccal üldögéltem tovább, gondoltam 
magamban, mi a fasznak állt oda ki, meg is érdemli az ilyen ember, hogy csak 
úgy odaállt a Tojofuku lába elé. Viszont átvillant az agyamon, hogy innentől 
kezdve, hogy harcképtelenné vált a komám, én következem, és most már a 
nagydob alja teli van, valami mást kellett nézni magamnnak. Mondtam is 
magamnak, hogy én istenem, jó istenem, de nagy marha vagyok, hogy ide álltam 
be a sorba, állhattam volna a sor végére is, és akkor még egy kicsit később kerül 
rám a dolog, de hát mindegy, nem volt mit tenni, beálltam... 

- Velem mi... nem emlékszem, hogy velem mit csináltak, hogy jöttem ki, vagy 
egyáltalán mi volt... 

- Hát csak úgy hagytak, egy darabig ott elhevertél, pilledtél komám, ájultságot 
színlelve. Igen, én úgy láttam, hogy ájultságot színleltél, aztán fölálltál, utána 
még végigküzdötted magad a maradék öt emberen... 

- És folyt a fülemből a vér, arra emlékszem... 

- Igen rendes volt az egész. A lényeg, hogy túléltük az edzést, és aztán még 
nagyon sokat. Ez az első edzés meghatározó élmény volt, onnantól kezdve 
számítottunk arra, hogy mindennap rettentő méretű verést fogunk kapni. És 
kaptunk is, de bírtuk, álltuk a sarat. 

- A konklúzió az, hogy karatézni jó. 

- Igen. 

- Egy biztos, hogy abban a pillanatban, amikor a búcsú pillanata jött el, 
elhagytuk a hombut, ami nem azért történt, mert megalázottan és véresre verve 
elszöktünk volna vagy elmenekültünk volna, hanem egyszerűen úgy éreztük, 
lejárt ott az időnk. Abban a pillanatban már nagyon bántuk a dolgot, hogy menni 
kell. Mert valóban igaz, hogy jó volt, föledződtünk, hozzánőttünk a csapathoz, és 
jó társak és haverok lettünk velük. Az első napi különbség és megkülönböztetés, 
amit éreztünk, az szépen föloldódott és megszűnt. Természetesen a rangban 
nálunk feljebb lévőkkel ugyanúgy megvolt a megfelelő három lépés távolság. 



Ennek az útnak nagyon sok haszna volt később. Ami, azt lehet mondani, hogy 
nemcsak a saját belsőnkben, hanem úgy egyáltalán, a többieknek, akiket ebbe a 
dologba beavattunk, sok újat tudtunk nyújtani, mindenféleképpen eredményes, 
és megérte... 

- A mai napig a szó jó értelmében kísért az emléke. 

- Igen. 

- És a tapasztalata. 

- És a tapasztalata... És azt hiszem, kimondhatjuk bátran, én úgy tudom 
legalábbis, hogy ilyen módon ucsidesi a mai napig nem volt abban a hombuban. 

- Ebben a formában nem. 

- Egy-két edzés erejéig valószínűleg voltak bent azóta karatékák, de ilyen 
szinten és ilyen hosszú ideig... 

- Az utánunk következő is szentesi volt... 

- És az is szentesi volt, aki utánunk jött. Ő most a szervezetnek a vezetője. Ami 
kis kirándulásunk ilyen szempontból teljesen hasznosnak nevezhető. 



Hat 



- Fudzsi. 

- Hát jó nagy, kurva magas salakdomb az egész. 

- Annyira nem magas, csak nekünk volt magas. 3776 méter? Bár Szentesről 
nézve, aminek a lődombok a legmagasabb pontja, meg a Nagyhegy, ami teljesen 
sík. Előtte az ember maximum járt a Kékestetőn, vagy esetleg a Lomnicon, 
ahhoz képest magas. Viszont tényleg salakdomb, egy kohódomb az egész. Ez 
nem volna probléma, hiszen irgalmatlan mennyiségű a turista, zarándok, aki 
hagyományos fehér ruhában zarándokol el a Fudzsira, minden évben tavasztól 
őszig. De azért mindegyik okosan, kis hátizsákkal, három-, ötkilós felszereléssel, 
kivétel mi, akik... 

- A nagyon ügyesek azt csinálták, hogy egy darabig biciklivel mentek, amíg 
bírták, aztán elhajították a biciklit, mert az nem képvisel értéket. A még 
rafkósabbak terepjáróval mentek föl, amíg a Suzuki el nem ásta magát úgy, hogy 
értelmetlen lett volna továbbmenni. 

- De senki nem ment 35 kilós hátizsákkal. Elöl és hátul. 

- Igen, elöl és hátul. 

- Elöl is meg hátul is, ami rendkívül izgalmas volt. Ja, és a Fudzsin nem lehet 
egyenesen menni, csak cikk-cakkban. 

- Igazi szerpentin. 

- Mászó szempontból nulla az egész, mert semmi, csak föl kell menni, viszont 
rendkívül nehéz, mert cikk-cakkban lehet haladni. Elhatároztuk, hogy a lótuszt, a 
japánok azok gyengék, nem cikk-cakk alakban fogunk fölmenni, hanem 
egyenesen. Toronyiránt felfelé. Na most, kettő lépés bal lábbal, egy lépés jobb 
lábbal, és utána térdig süllyedtünk a salakban, majd visszafolytunk az ösvényre. 
Néhány kísérlet után úgy döntöttünk, hogy mégsem. 

- Nem is olyan hülyék ezek a japánok. 

- Mégsem, mégsem. 

- Ráadásul aljas a vörös salak, mert azonnal marja a lábat. Az izzadság 
kicsapódik, és már eszi is a lábadat. Nem tudom, mit tartalmazhat, de akkor 



rögtön elkezd belőle párologni valami, ha vízzel érintkezik. Nem sok víz volt 
amúgy, télen biztosan van valamennyi, mert láttunk hósipkás fölvételeket, de 
akkor, amikor mi voltunk, víz no. 

- Nyáron meleg van. És nyáron salakdombon menni rendkívül kellemes. 
Viszont a megközelítése is egyszerű volt a Fudzsinak. Mi ugye a Hakone- 
félszigetről indultunk különböző járművek segítségével. Melyek voltak: 
gyaloglás... 

- Stop... 

- Busszal is mentünk egy rövid szakaszt. Utána ismételten úgy döntöttünk, 
hogy ismét gyalogolunk. 

- Előtte az összes kamival megbeszéltük, hogy segíteni fognak bennünket, de 
vagy nerm hallották meg, vagy rosszul beszéltünk, mert hiába szenteltük föl 
magunkat. Volt egy kis sintó szentély, az klassz volt 

- Megtisztultunk piszkosul, 

- Úgy kell megszentelni magad, hogy odamégy, van egy bambuszkanálka, és 
akkor a tiszta forrásból, a sintó szentély forrásából mersz egyet, kiöblíted a 
szádat, aztán kiköpöd. De hát mi szomjasak voltunk, úgyhogy mertünk egyet, 
aztán gyorsan meg is ittuk. 

- Lehet inni nyugodtan. Mindent lehet. Frankón megittuk. 

- Bár nem értettük a japánokat, mert a szokáshoz híven, mindenki, akivel 
találkoztunk, és esetleg beszédbe elegyedtünk, kérdezte, hogy hova megyünk 
ménkő nagy hátizsákokkal megpakolva, mint a tergenyes szamár, s mi mondtuk, 
hogy a Fudzsi-szanra. Erre a szokásos reakció: már megint röhögött mindenki. 
Ugye néztek ránk, hogy ki ez a két idióta gaidzsin, aki rohadt nagy hátizsákokkal 
akar fölmenni a Fudzsira. De mivel nem volt stabil szállásunk, a hegy túloldalán 
akartunk lejönni és úgy továbbmenni, esélyünk sem volt, hogy a hátizsákokat 
otthagyjuk, úgyhogy vittük magunkkal a kis felszerelésünket. Volt felfelé menet 
egy nagyon aranyos kis sztori. Már a Fudzsi lábánál voltunk, még erdős részen 
jói leaszfaltozott úton gyalogoltunk felfelé, amikor is elszáguldott mellettünk 
egy nagy - meg nem mondom, milyen márkájú - autó. Japánban minden autó 
nagy. A pici japán autó Japánban nem működik. Az csak Európára van. Japánban 
minden autó nagy. És a festés színezete alapján én azt láttam, hogy ez nem lehet 
más, mint a nemzeti park-természetvédelmi terület autója. Amit előtte már a 
komámnak is ecseteltem, hogy itt szinte bizonyos, hogy bennünket valami 
természetvédelmi helyi szak-ember föl fog venni, mert itt rengeteg nemzeti parki 
autó fog járkálni. Komám, aki Maci Laci-rajzfilmeken nőtt föl.. 




- Teljes mértékben tisztában volt ezzel. 

- Meg is látta, hogy hopp! Itt jön az abszolút Maci Laci színezékű autó. Ügyes 
mozdulattal ugrottunk, megállítottuk. Tulajdonképpen gyanús volt, hogy a 
megállás pillanatában az autó hátsó csomagtartója már ki is nyílt, és az ajtók is 
kinyíltak, de gondoltuk, ez egy nagyon előzékeny természetvédelmi szakember. 
Intő jel lehetett volna még az is - bár nem ismertük a japán természetvédelmi 
emberek az öltözékét -, hogy nem a hagyományos keki vagy zöld, vagy 
cserkészes dologban volt a fickó, nem outsideres kinézete volt, hanem fehér 
ingbe volt felöltözve. Igazából nem lepett meg bennünket, bevágódtunk, 
indultunk. Meg nem mondom, melyikünk, szerintem a Sanyi volt, aki indulás 
után 0,1 század másodperccel... 

- Én azonnal föltérképeztem a helyzetet. 

- Ő sikítógörcsben tört ki, és hogy kiabált-e vagy mutogatott, már nem is 
tudom, lényeg az, hogy mind a ketten rádöbbentünk, hogy taxiban ülünk - 
körülbelül 170 métert mehettünk -, aminek az órája iszonyatos sebességgel 
pörög. Hát lehet, hogy volt az 175 méter is talán, életünk legrövidebb taxizása 
volt: iszonyatos üvöltözések közepette megállítottuk. Nagyjából az akkori 
magyar átlagkereset kétszeresét fizettük ki erre a 175 méteres útszakaszra. 

- Majdnem ezer jent. Két nap folyamatos evést kifizettünk 175 méterre. A 
cuccainkat kidobáltuk, megköszöntük, és folytattuk tovább az utat gyalog. Azt 
gondolom, hogy talán bizonyos viták is folytak közöttünk. 

- Tovább tartott a kipakolós, mint... Mik folytak? 

- Anyázás, egyéb dolgok. 

- Ja, igen. 

- S egyéb feszültségforrások, hogy ki volt ez az állat. De tényleg úgy nézett ki - 
a fiatalok nem emlékeznek, de aki nézte a Maci Lacit, az ismeri, pont úgy nézett 
ki az autó. 

- Igen, mert a rendes japán taxin ki szokták írni. Egyik oldalt rajta van 
romandzsival, latin betűkkel, hogy takusi, igaz, a másik oldalán általában 
visszafele szokott kiírva lenni, fordítva, tükörírással, mert nem igazából jártas az 
átlag japán taxis a latin betűs írásban. Baloldalt látom, hogy takusi, jobboldalt 
látom visszafelé. Most hadd ne mondjam el, hogy hogyan, de majd ha a 
könyvben le lesz írva, akkor látjuk, hogy hogyan van ez visszafele. 

- lsakut. 

- A kis Grétsy László! 

- A zsenink! 



- lsukat. 


- Innentől folytattuk gyalogosan a felfelé vezető utunkat. Erős célunk volt, 
hogy még az est folyamán fölérjünk a hegyre, amit aztán útközben revideáltunk. 

- Hozzá kell tenni, hogy az indulás pillanatától, a tengerszint magasságában, 
vagy egy picit feljebb volt ez már, mert nem a nulláról indultunk, hanem mit 
tudom én, olyan 400-500 méterről. 

- De először lenn voltunk Hakonéban, a tengerszinten. 

- Ott lent kora délutáni időszakban 42 fok volt, irgalmatlan páratartalommal, 
nagyon nagy meleg, forróság, és nagyon frankón, rövidnadrágban voltunk. 
Elcsomagoltam a melegítőalsómat például. Nálam az jelenti a meleget. Úgyhogy 
rövidnadrág bán indultunk, valószínűleg azért, mert azt gondoltam, azért 
pakolom el a melegítőt, mert ott nem volt már sem bozót, semmi, mert ugye 
salak.Nincsen, ami szétvagdossa az ember lábát, ilyen bozótos meg csalán meg 
ilyesmi. És lazán indultunk fölfelé, utána bántuk is keményen, mert... 

- Ahogy feljebb értünk, különböző stage-ek vannak, állomások. 

- Checkpointok. 

- Ahol a fáradt vándor megpihenhet. Egyre drágábban vásárolhat teát és kávét, 
és mindenféle szuvenírt. Ahogy feljebb ér az ember, ezeknél általában meg is 
lehet pihenni, meg is lehet szállni éjszaka. Erről majd lesz még egy érdekes 
történet. 

- Az volt az alapálláspontunk, hogy úgy megyünk föl, - ezt javasolták nekünk, 
nem tudom már, hogy a helyi japánok, vagy valahol olvastuk, vagy tényleg 
mondták - úgy érdemes fölmenni, hogy kétezer méter fölött érjen bennünket a 
hajnal. Mert akkor fölötte vagyunk a felhőknek, és gyönyörűen látjuk a környező 
hegyeket. És az csodálatosan szép, ahogy a felkelő nap országát a felhők fölött 
látjuk a tiszta kék égbolt alatt. 

- Persze tök giccs az egész. 

- Ez volt a tervünk, az alaptervünk, hogy mindenféleképpen fölhatolunk első 
nap kétezer méterre. 

- És mi mentünk, toltuk magunkat cikk-cakkban. 

- beelőztük a japánokat. 

- Nem gondoltuk, hogy hihetetlenül megerőltető. Mindegy, láttuk, mindenki 
olyan szépen, komótosan, kimérten sétálgatott. Mi nem, mi toltuk magunkat. 

- Nagy hátizsákokkal. És folyamatosan előztünk, mindenkitől elnézést kértünk, 
hogy letoljuk az ösvényről, és megelőzzük. A kondíciónk nagyon jó volt, hiszen 



mi nagyon kemény helyről jöttünk. De a nagy hátizsákokkal folyamatosan 
szenvedtünk, és az, hogy a rendes átlag felfele menő sebességnek a két és 
félszeresével haladtunk, hogy biztosan felérjünk, szívta a vérünket. 

- Talán, nem is tudom, kilenc vagy tíz állomás van, és talán mi elakadtunk a 
hetedik vagy nyolcadikon. 

- A hetediken. 

- Fel is értünk. Sőt, amikor indultunk, még voltak kóbor kijelentések, hogy 
éjszaka is fogunk menni, csak azért is. Hogy nehogy már. Nem úgy van ám. 
Aztán figyelmeztettek bennünket, hogy nem árt, ha éjszaka nem megyünk 
sehova. Egyrészt mert úgysem látnánk semmit - talán azt lehet mondani, hogy 
egész Japánban egyedül a Fudzsin nincs közvilágítás, mert egyébként mindenütt 
van, de talán ott nincs. 

- Zseblámpa meg fejlámpa, ilyenekről nem is álmodtunk. 

- Hát abszolút, még nem is hallottunk fejlámpáról. Mert én nagyon akartam 
vásárolni egy fejlámpát, de a barátom lebeszélt róla, hogy ne akarjak vásárolni, 
emlékszel? 

- Itt a fejlámpa vásárlásról annyit, hogy aki már látott vakondot, az tudja, hogy 
a vakond egy kaszáló mozdulatot tesz a mellső lábával, hogy kitúrja a földet. Az 
én jó komám a vásárlásnál jobb kezével egy elölről hátrafelé irányuló kaszáló 
mozdulatot tett, melynek a végén a kéz becsukódott, és zsebbe rejtőzött. Innentől 
kezdve mindenkinek a fantáziájára bízzuk. 

- Abban a hegymászóboltban voltunk, kellékboltban, ahol a komám pénzért 
vásárolt magának egy kis hátizsákot, egy kék színű, nagyon aranyos kis 
hátizsákot? 

- Állat. 

- ...és ugyanott vettünk magunknak két tracking-brifkót. 

- Övtáska. 

- Nekem is megvan. Otthon van. Ő kéket vett, mert a kék hátizsákhoz passzolt 
a kék, én meg pirosat vettem dafke. 

- Ja, nekem volt piros hátizsákom, ahhoz vettem kéket... egymáshoz öltöztünk. 

- Fehér zokni. Kötelező román fehér cérnazokni... 

- Fölhúzva. 

- Úgy, hogy lehetőleg az összes eret elszorítsa a lábon. 

- Halászgatyó. 



- Halászgatya és papucs. És nagyon fontos, hogy... mi volt még? A barátomnak 
a Kappa trikója, kis lyukacsos Kappa trikó, ez nagyon fontos lesz a későbbiek 
során. 

- Ezek nem fognak reklámnak számítani? 

- De! Csak nem kell mondani. Izomtrikó. 

- Izom Tibor-trikó. Nagyon nagy jelentősége lesz a későbbiek folyamán, mert 
ahogy fölérkeztünk, és eljött az a pillanat, hogy a felkelő nap elment, lefeküdt 
aludni, abban a másodpercben, azonnal fagypont körüli állapot alakult ki. Jó 
hideg volt. Szerintem még mínusz kettő is volt, mert voltak kis jégkásák. 

- Hajnalra fagyott. 

- Hihetetlenül hideg lett, de a 42 fokhoz képest borzasztóan hideg volt. 

- A hegyen ez elő is fordul. Abban az időben még a polár és hasonlók 
maximum a Nasánál, fejlesztés alatt álltak, nem is ismertük az ilyeneket. És 
igen, cérnazokniban és rövidgatyóban egészen izgalmas volt. Ahogy a nap 
lement... 

- Még akkor vidámak voltunk. Nem is volt baj. 

- Tudniillik akkor még mozogtunk, folyamatosan mozgásban voltunk. 
Melegünk volt, le voltunk izzadva, nem fáztunk, egészen addig, amíg meg nem 
álltunk. 

- Checkpoint körül voltunk akkor, s a megállást követően, két-három percre 
törtünk ki eszeveszett üvöltésben. 

- Ott bazaltsziklák voltak és nem salak. Amikor megálltunk a bazaltsziklák 
tövében, abban a másodpercben elkezdett fújni a szél, azt már nem csíptük, 
másrészt körülbelül három perc múlva hihetetlenül vacogott a fogunk, nagyon- 
nagyon elkezdtünk fázni. Azt hittük, hogy itt a vég. Akkor már áldottuk, hogy 
nem kisebb brifkót vettünk, mert az legalább takart valamennyit a testünkön, 
másrészt meg nem voltunk fölkészülve arra, hogy hideg lesz. Nekünk azt 
mondták, hogy meleg lesz. 

- Bár tegyük hozzá, hogy voltak meleg ruháink, és volt szélálló dzsekink is, 
nadrág, kabát, minden volt, csak ez mind a hátizsák legalján. 

- Azért szépen apránként elkezdtünk felöltözni. Aztán mindent fölvettünk, amit 
találtunk, és még akkor is borzasztóan fáztunk, pedig akkor már rajtunk volt a 
zörgősnadrág is, a melegítő, talán még a gít is fölvettük. 

- Nem, a karateruhát nem. 

- Azt nem vettük föl? De nagyon-nagyon fáztunk, és a checkpointra belülre mi 



nem tudtunk menni, mert arra rávaló nem volt. 

- Illetve először bementünk, de ott már a tea ára is az arany akkori világpiaci 
árának megfelelő összegnek felelt meg. 

- Vetekedett a taxival. 

- A szállásról nem is beszélve, amit meg nem mondom, hány ezer millió jen. 

- Nagyon drága volt, rengetegbe került. Úgy döntöttünk, hogy mivel fel 
vagyunk fegyverkezve hőálló fóliával, kint fogjuk eltölteni az éjszakát. 

- Hát, rá volt írva, hogy a jég hátán is lehet meztelenül aludni benne. 

- Úgyhogy kimentünk az állomás épülete elé. El kell képzelni, fent, kétezer 
valahány száz méteren, vagy talán lehet, hogy már háromezer méter körül is 
voltunk. Már nagyon fent voltunk. Az állomás pici, japános stílusú, japán 
építkezésű, fából készült. Az oldalfala nem is tolófal volt, hanem fából volt az 
egész. Fenn vagyunk a hegyekben, kisméretű épület, melynek olyan volt az 
ajtókerete, hogy egy 35-40 centiméter szélességű beugró volt, ahol egy ember - 
viszonylag kényelmetlenül - elfért. El is határoztuk, hogy ott fogunk pihenni. Én 
valamiért oldalt fordultam, a hátizsákom irányába nyúltam, hogy kivegyek 
valamit, vagy belerakjak valamit, s mire visszafordultam, addigra hőálló 
fóliástól, maradék meleg ruhástól, mindenestől az én jó komám, Sanyi 
becsavarva, mint óegyiptomi múmia, bepréselte magát az ajtókeretbe. De az még 
hagyj án, hogy bepréselte magát, ez alatt az egy-két másodperc alatt mély alvásba 
is zuhant, amit erősen zokon vettem. Tudniillik a szituáció a következő volt: tök 
sötétben, 80 kilométeres szélben, mínusz x fokban, minden hőálló fólia nélkül 
álltam a Fudzsi oldalán, míg a komám a szélvédett keretben, betekerve a jó kis 
fóliába, már valahol a távoli galaxisok mélyén pihengetett. 

- Én semmilyen kérésre nem voltam hajlandó fölébredni. 

- Meg sem rezdült. A híres hős, Mucius Scaevola hozzá képest kutyafasza. 

- Tudtam, hogy ezt fogja mondani. 

- ...semmi, meg se mozdult. Innentől kettőnk visszaemlékezése eltér. Én azt 
szoktam mondani, hogy kicsit, enyhén felindult állapotban, hangosabban 
szólongattam, hogy ébredjen fel. Ő erre valahogy másképp szokott emlékezni. 

- Én határozottan emlékszem rá, hogy állt, csípőre tett kézzel, és mint a zálogos 
marha, úgy ordított, hogy az isten bassza meg, itt fogok szarrá fagyni a Fudzsi 
derekában, takarodj ki innen, Badár! - Nem! - ez volt a válasz. Határozott, gyors 
választ adtam: - Nem. Fenyegetőzött, hogy megöl. 

- Ezek után cselekvésre ragadtattam magam, és megpróbáltam kirángatni a 
fóliából, hogy legalább nekem is jusson. Mivel kettő darab fóliánk volt, mind a 



kettőt magára csavarta. 

- Kettő volt, de az egyiket magam alá tettem. A biztonság kedvéért. 

- Igen, a biztonság kedvéért az én fóliámat. Na most, a rángatás hatására, mert 
azt nem írta a leírás, hogy hány kilogramm per négyzetcentiméter szakítást és 
rángatást bír el, egy idő után, mint a Deákné vászna, reccs! elszakadt. Azt 
hiszem, innentől kezdve ketten üvöltöztünk. 

- Igen, akkor már ketten. 

- De azt nagyon felváltva, és néha nagyon egyszerre. Aminek hatására viszont 
ad egy: nem fáztunk annyira, ad kettő: hihetetlen elgyötört fejjel, borzalmas 
elnézéskérések közepette megjelent a menedékház vezetője, és az összes kezét 
összetéve, a létező összes japán kamira könyörögve megkért bennünket, hogy a 
bent éjszakázok lelki és fizikai nyugalmának érdekében, ha egy picikét 
csendesebben lennénk - de nagyon elnézést kér, hogy itt megzavar bennünket -, 
és nem lehetne-e valami megoldást... 

- Akkor már vele is üvöltöztünk. Mindenkivel üvöltöztünk. És egyetlenegy 
megoldást tudott kitalálni: felajánlott - teljesen ingyen, amitől egyből 
szimpatikussá vált - a menedékháztól néhány lépésnyire egy kis, lábakon álló 
csűrszerűséget, amiben volt néhány tatami meg egy-két futón. S azt mondta, 
hogy ott bent nyugodtan éjszakázzunk, full ingyen. Gyakorlatilag a másodperc 
töredéke alatt... 

- ...bekvártélyoztunk. 

- ...villámgyorsan. 

- Minimum csönd lett. 

- Csak részben volt néma csönd, ugyanis nem volt benn világítás, és meg kellett 
keresni a különböző eszközöket, amikkel magunkat betakarjuk. A fólia, ugye... 

- Zseblámpánk, semmiféle technikai cuccunk nem volt. Ott már marhára 
bántam, hogy nem vettem fejlámpát. Egy-két tatamin a picinyke kis helyiségben 
elhelyezkedtünk, és tulajdonképpen jó is volt, de kellett volna valami, amivel 
takarózni lehet, hogy mégis melegünk legyen. 

- Az meg nem volt. 

- A sötétben való tapogatózáskor én felfedeztem néhány futont. A futón 
szivacsszerű matrac, amit ágyként használnak a japánok. A hagyományos japán 
családokban feltekerik, letekerik, ezen alszanak. Ráterítik a tatamira. Na, itt a 
futón nagyon jó volt, mert villámgyorsan magamra terítettem vagy kettőt, amit 
találtam. Komám pedig halk vacogással összetekeredett. 



- De nem mondta volna... Ott kussolt csendben, de nem szólt volna. 

- Nem, nem szóltam. Aztán hajnalban, hajnaltájt fölébredtünk, egyrészt én 
kezdtem fázni, tudniillik valahogy a futonok az éjszaka folyamán átvándoroltak. 

- Életre keltek. 

- Életre keltek, és átvándoroltak a komámhoz. Ez volt az egyik, ami miatt 
fölébredtem, a másik... 

- Én határozottan emlékszem, hogy ő adta nekem oda. 

- Szerintem nem, de mindegy. A másik pedig, hogy a kis épület résein 
beszűrődő halovány hajnali fényben - ezt nagyon nehéz leírni, de mondjuk, aki 
ébredt már úgy, hogy kettő és fél centire volt az arcától Badár feje, amint 
áhítattal, mosolyogva alszik... az a halálsikoly, ami elhagyta a torkom... és 
azonnal iszonyatosan bevertem a fejem, mert helyben felugrottam két métert. Az 
egész épület volt másfél méter, de annyira megrémültem. Fáradt voltam, fáztam, 
nem tudtam, hol vagyok, és el-képzelhető... Ennyire?... Az én jó komám akkor 
sem a Brad 

- Pitt ideáljának a megtestesítője volt. Ettől rögtön fölébredtünk, és 
összepakoltunk, kölcsönösen vádaskodtunk, hogy ki kitől mit lopott el, miért 
nem volt neki több futonja, és miért tüntette el az én futonjaimat. Majd 
összepakoltunk, és valóban, a felkelő nap első derengésére próbáltunk útnak 
eredni a menedékház tulajdonosának legnagyobb megkönnyebbülésére, aki látta, 
hogy távolodunk, és egyre magasabbra megyünk. Biztos, hogy legalább négy-öt 
áldozatot bemutatott a különböző isteneknek. S elindultunk felfele, a csúcs 
irányába, a csúcsra. 

- Ahogy jött ki a nap, az gyönyörű volt. Szóval megérte. Megérte szétfagyni, 
megbolondulni éjszaka, mert csodálatos volt. Az tényleg valóban igaz... Kár, 
hogy nem lehet fotóval illusztrálni, mert az abszolút nagy titkot fölfedő fotón 
látszott, hogy a komámnak a két füle nem egyforma, úgy nézett ki a fotón az 
árnyéka, mint a Manócska. Abszolút kopasz fej, és a nap sugarai által átvilágított 
fülei. 

- Vad fotózásba kezdtünk, amit aztán gyönyörűen megröntgeneztek az oroszok. 

- De azért van egy-kettő. 

- Egy-kettő azért maradt. Nézhető. És nem lehet visszaadni a fotóval a táj 
szépségét. Csodálatos volt, ahogy éppen kibukott a nap a japán Alpok mögül, és 
a japán Alpoknak a nagyon magas hegycsúcsain - mert azért majdnem 
mindegyik kétezer méter fölött volt, meg majdnem háromezer - kis szigetek 
voltak, mintha egy hatalmas nagy tengerben kis szigetecskék lettek volna. Mint 



egy legyezőn egy gyönyörűen felépített festmény, az egész úgy nézett ki. 
Csodálatos volt. Innen aztán továbbindultunk. Kezdtünk szépen, lassan 
fölengedni, ahogy jött fölfelé a napocska, egy kicsit megindult az ereje is. 
Nagyon gyorsan fölértünk a csúcsra. Dél körül már fönt voltunk. 

- Hamarabb is talán. 

- Fönt voltunk, pikk-pakkra. Hát marhára megérte! A Fudzsi tetején van egy 
csillagvizsgáló, ami zárva volt, nem tudtunk bemenni. Egy telefonfülke van ott a 
biztonság kedvéért, hogy bárhova oda lehessen szólni, itt vagyok a Fudzsi 
tetején. És egy kólaautomata, a rend kedvéért. 

- És még van egy nyáron működő sintó szentély, ahol a papok csak a tavaszi¬ 
nyári időszakban vannak fent, hiszen ősszel a Fudzsira ráesik az a három-négy 
méteres hó. Onnantól kezdve egészen tavaszig semmi, csak a meteorológiai 
állomás rendkívül elszánt alkalmazottai lehetnek, akik bírják. A központi kráter 
mellett pedig van egy torii. 

- Ja. Ez nagyon-nagyon fontos a későbbiek szempontjából. 

- A torii a sintó vallás egyik fontos kelléke. Szó szerinti fordításban kakasülőt is 
jelenthet; egy szent kapu. A Fudzsira felmenő és a krátert megnéző turisták és 
zarándokok, hogy a kamiknak, az isteneknek mind-mind kedvezzenek, a fából 
készült torii repedéseibe pénzérméket helyeznek el. Sok száz vagy sok-sok ezer 
pénzérme helyezkedett el ebben a toriiban. Na most, itt nagy dilemmában 
voltunk. Fent, az istenek lakhelyén az isteneknek szánt áldozati ajándékot 
nagyonnagyon-nagyon nem illik háborgatni. De. Ha az ember nagyon éhes, és 
nagyon kevés... 

- És gondol a jövőjére... 

- ...pénze van, akkor mindenképpen érdemes ezt a kamikkal megbeszélni, hogy 
ők hogy is gondolják. Úgyhogy nekiálltunk a komámmal és elkezdtünk tárgyalni 
a kamikkal. Különböző ajánlatokat tettünk, és gondoltuk, néhány jenecske nem 
fogja földhöz vágni a Fudzsi isteneit. Biztos, ami biztos, előre szégyelltük 
magunkat. 

- Felváltva szedegettük ki a pénzérméket. Azt nem tudom, hogy mennyit 
sikerült, de hát egy-két ezer... sőt több napra való élelmet... bocsánatkérés 
közepette azt hajtogattuk, hogy ebből nem élvezkedés lesz, hanem szigorúan 
étkezésre fogjuk fordítani. 

- Maximum utazásra. 

- De ez a maximum. De azt is lehet, hogy az utazásra a tárcánkból vesszük elő a 
pénzt, s ezt, amit a zsebünkbe töltünk, szigorúan étkezésekre. Erre nagyon 



odafigyeltünk, hogy azért kérünk bocsánatot, mert éhesek leszünk. 

- Nem ebből mentünk aztán később pornómoziba és egyéb bűnös helyekre. Az 
másból volt. 

- Nem, ez tényleg megtakarításból volt. 

- Több napig ettünk jól. Bizony, bizony. Sőt úgy emlékszem, hogy a Doktor 
Enyveskéz működött, egyrészt a jó cimborám, akinek ügyesen falaztam, de 
egyszer magam is lőttem egy komplett jégbárból két Magnumot, vagy nem 
tudom, micsodát. Ott már volt Magnum akkor is, és aztán egyszer... nem is 
tudom, mit... 

- Én amatőr voltam a nagymester mellett. A technika a következő volt: 
általában valamely helyen - illik ezt elmondani? megjelentünk térképpel a 
kezünkben, bementünk, és ékes, de tört japánsággal megkérdeztem a térképet 
mutogatva, hogy hol helyezkedik el az a dolog, ami általában az épülettől 
mondjuk öt méterre van. Az összes alkalmazott összegyűlt, és rövid, harminc¬ 
negyven perces előadást tartottak arról, hogy hogyan is juthatnék el az utca 
túloldalán lévő helyre. Mindenki a térképen mutogatott, rendkívül kedvesek 
voltak, én is nagyon kedves voltam, majd mindent megköszöntem és kimentem. 
Megkerestem a komámat, aki akkor már rendszeresen két pofára tömte magába - 
mert nem várt meg - a kis zsömlécskét. Rendkívül finom uzsicsomag volt, amit 
sikerült összeszedni. Ha valaki manapság nézi a National Geographic csatornát, 
és látta, hogy a hiénák hogyan marakodnak az elejtett gnú fölött - akkor ezt 
kisebben, két emberrel kellene elképzelnie... 

- Simán nyílt japán bajnokságot rendeztünk. Véres harcokba torkollott... 

- Én ezt csakis azért tettem, hogy a kis uzsicsomagot próbáltam elfogyasztani, 
még mielőtt a komám ki tudott volna térülni-fordulni a boltból sűrű elnézések 
közepette. Mert ugyanis amikor a toriiból kimentett százjenesekből vásárolt 
magának dobozos kólát... 

- Az is a kaja szűk fogalma. 

- ... és néztem, hogy nekem nem adna'? Erre ő: - Gluk-glukgluk... Őőőőőőőő... 
Nem! Gluk-gluk... És megitta. Mondom, akkor adj egy százjenest. Mire ő: - 
Minek? Most ittunk kólát! És már ment is tovább. Sírva könyörögtem, hogy egy 
kortyot legalább hagyhattál volna. Erre mit mondott? Ott a doboz bent a kukába', 
keresd meg, és igya'! 

Igen, mert szigorúan beosztottuk, hogy egy nap mennyi üdítőt... a mennyiség 
volt mérvadó. Mondjuk, ezen a napon nagyon meleg van, ennyi kilométert 
utazunk, akkor - mit tudom én - három dobozos üdítőt fogyaszthatunk el. Most 



mondtam egy számot. 

- De hogy ki fogyasztja el azt a hármat, az nem volt leírva... 

- Az nem volt leírva. És szerencsére, valami oknál fogva épp én őriztem a 
kajapénzt... 

- Egyszer olyan finom csokis fánkot tudott csippenteni a barátom, hogy az 
valami isteni volt. Arra határozottan emlékszem, isteni volt. Meg egyszer - 
mondom -, akkor teljesen egyedül... a segítségem nélkül, úgy, hogy ott volt a 
teljes japán hadsereg, és nézte, mit művel, két hatalmas, mondiális Magnumot 
tudott pottyantani egy teljesen lezárt jégszekrényből. 

- Mert az, hogy a profi, Kiotó igen előkelő negyedéből, igen előkelő 
legyezőboltból, igen előkelő legyezőket „talált"... Azt azért kellett, mert nem 
tudtam egyszerűen megemészteni, hogy a százjenes kóla lótúró volt ahhoz 
képest, mikor megláttam a hihetetlenül pazar, kézzel készített selyemlegyezőnek 
az árát, a mintegy 97 ezer jent. Oda volt biggyesztve mellé. A legolcsóbb is 21 
ezer jenes volt, nekünk kettőnknek 57 ezer jenünk volt a teljes útra, egyetlenegy 
legyezőt tudtunk volna megvenni, de akkor a legyezőben temetnek el bennünket. 
Úgy éreztem, hogy nagyon sok legyező van abbana boltban, marad még, és nagy 
meleg van. Ezért megkérdeztem a legyezőt, van-e kedve szétnézni 
Magyarországon. Volt. És a barátait is megkérdeztem, nekik van-e kedvük... 

- Ne legyen magányos... 

- Japán legyezők, s nem tudnak japánul senkivel sem beszélgetni. 

- Hogy nézett volna az ki, hogy árválkodik egy 97 ezer jenes legyező 
Magyarországon? A 21 ezer jenes barátját is megkérdeztem, és hogy egálban 
legyenek, kiegyenlítettem 97 ezer jenre. Annyi legyezőt még hoztam. Aztán 
megtetszett egy nagyon aranyos kis papírlegyező, az se maradjon már ott. 
Gyakorlatilag kopaszon hagytuk a boltot. 

- Iszonyatos mennyiséget... 

- Fogtam a fejem, hogy ilyen nincs. Kérdezte, komám, te milyen legyezőt 
szeretnél? 

- Öööö... tulajdonképpen... az ott nagyon tetszik, de hát nem lesz rá pénz. 
Beszélgess egy kicsit az eladóval! Hát jó! S akkor beszélgettem egy kicsit az 
eladóval, és az alatt, nem tudom hogy... Ez olyan, mint sok évvel később, mikor 
Olaszországban kihozta a szörföt a sportboltból... 

- Az egy külön történet. Azt tudom, hogy az utca túloldalán térden állva 
könyörögtünk, hogy ne, ne... Kihozta a szörföt, álltak ott a biztonságiak... 

- De előtte már mindenkit elláttam papuccsal, de azt így: 




- Komám, szükséged van egy papucsra? Tessék, parancsolj. Ilyen szinten. Meg 
az öccsének is: - Te figyelj, Tupika, hát nincsen rajtad papucs! Tessék! Neked is, 
neked is! Tessék, tessék! Utána ránézek az öccsére: - Te, figyelj már, hát rajtad 
nincsen napszemüveg! Na, nesze. Tettem neki napszemüveget. Utána jöttek 
hozzám. Mondom, van nálad valamennyi kis aprópénz? Van. Akkor itt egy tárca 
hozzá! Utána jöttek, hogy utazótáska is kellene. Mondom, mi sem 
természetesebb, parancsolj! 

Aztánbementem a boltba, ezek ott álltak teljes menet-felszereléssel, 
utazótáskával, napszemüvegben, papucsban és bőrtárcával a kezükben. Majd 
bementem egy boltba, ahonnan másfél órai várakozással tudtam nagy nehezen 
kimenekülni, mert egy bőrkabátboltba térültem be. Na most, nyáron nincsen 
szüksége az embernek bőrkabátra, viszont az eladó nagyon rám akart tukmálni 
egy bőrkabátot. Azt meg lealkudtam valami 300 márkáról 100 márkára, ami már 
óriási engedmény. És utána nem tudtam, hogy jöjjek ki a boltból pénz nélkül. És 
egyszer csak azt mondtam, hogy ronda, hogy valamit mondhassak rá, és ettől 
úgy kétségbeesett az olasz, hogy... 

- Megszúrta saját máját... 

- ...a haját tépte, már sírt, már mindent elmondott, mire leértek a száz márkára. 
És mi várakoztunk, csak várakoztunk, s aztán kijött. De a szörf az borzalmas 
volt, mert akkor valaki meggyanúsította Badárt, hogy... Illetve nem 
meggyanúsította, hanem... 

- Előtte egy horgászbotot... kértem kölcsön... 

- ...hogy hát azért egy szörföt nem tudnál kihozni. De hát ez egy poén volt. Egy 
szörf nagy. Erre bement a szörfboltba és kihozta. Álltunk, térden állva 
könyörögtünk, hogy vidd vissza! Vidd vissza! És akkor visszavitte a szörföt... 
Na mindegy, ez Olaszországban volt sok évre rá. Japánban jöttek a legyezők 
sorban. Másrészt meg mi volt az, ami... Igen, a végén a profizmus... az volt 
teljesen teljes, hogy már nem is kellett, hogy már nem is kellett a barátomat 
megkérdezni, hogy melyik legyezőt szeretné, hanem csak telepatikus úton 
gondoltam: - Azt. De csak ott volt, elhaladtunk mellette, és tíz-tizenöt méterre a 
komám kezébe nyomtam: - Parancsolj, komám, neked szereztem. 

- Szép. 

- Utána azt mondja köszönöm szépen, milyen rendes vagy, hogy gondoltál rám. 
Mondom, nem csak rád gondoltam, magamra is. És egy kétszer annyiba kerülő 
legyezőt megmutattam: - Nekem is van ilyen! S a Fudzsiról lejőve, mert a déli 
oldalon mentünk föl, és az északi oldalon jöttünk le vagy... fordítva? 



- Az északi oldalon jöttünk le. 

- Igen, a meredekebbik oldalon jöttünk le. 

- Iszonyatos sebességgel, villámgyorsan. Hú, nagyon gyorsan lejöttünk, mert 
siettünk tovább. Akkor mentünk Fudzsinomijába. 

- Fudzsinomijába meg Odavarába. 

- Igen... nem. Odavarából. 

Odavarából mentünk oda. S Fudzsinomijába onnan indultunk. 
Fudzsinomijában volt az, amikor stoppoltuk a dalos kedvű csávót, aki lenyúlta a 
bambuszkardot. Az volt az egyetlen dolog, amit vettem. Ott felejtettük a 
kocsijában. 

- Bünti. 

- Én is erre gondoltam. 

- Igen ez volt a bünti. A szent ereklyét otthagytuk. 



- Kiotó gyönyörű. Hihetetlen volt. Csodálatos. Abszolút buddhista környezet. 
Több mint háromezer templom. 

- Régi japán főváros. 

- Mindenhova eljutottunk, mindent megtaláltunk. 

- Nagyon szuper volt. Kiotó sokkal kisebb mint Tokió és átláthatóbb. 

- Kereszt- és hosszirányban vannak a sugárutak. A klasszikus japán 

építkezésben... a császári város milyenségébe most ne is menjünk bele, hogy 
miért így építkeztek. 

- Nagyon szép helyeken voltunk. Kiotóban sokat császkáltunk. Nagyon erősen 

gondolkoztunk egy szamuráj kardon, de az már szinte képtelenségnek tűnt, hogy 
egy szamurájkard is velünk jöjjön, hasonló módon, mint a legyezők, de az egyik 
boltban nagyon erősen kérette magát, hogy szeretne velünk jönni, aztán 

meggondoltuk. Szóval ott ez... már csak azért, mert csúnya a félkarú ember... egy 
szamuráj karddal, egy karddal távozni úgy, hogy nem tudsz kardozni, és mi 
olvastuk a jakuzákat, és tudtuk, hogy ők viszont nagyon jól tudnak kardozni, 
ezért úgy döntöttünk, hogy azt nem. De láttuk a kardkészítés menetét, gyönyörű 
kardokat láttunk, ősi kardot is láttunk. 

- Igen, igen, 16-17. századi kardokat is láttunk. Voltunk a sógun palotájában, 

ahol gyönyörű látványt nyújtottunk. Tudniil-lik, aki járt már Kiotóban, az tudja, 
hogy a sóguni palotában van az úgynevezett fülemülepadló, ami úgy van 
elkészítve, hogy nem nyikorog, hanem csipog, mint a fülemüle. Ugye ez 
biztonságtechnikai szempontból van, hogy a bérgyilkosok - filmélmény, 

mindenki tudja, hogy a sötét fekete ruhába öltözött nindzsák és egyéb 

rosszindulatú emberek - ne tudjanak hangtalanul bemenni. Hasra feküdtünk, és 
fél nap/centiméteres sebességgel próbáltunk előrekúszni, hogy majd mi 
hangtalanul végigmegyünk rajta. Nem lehet. Nem, az valóban zenél, csipog, és 
énekel. Nagyon jó, amikor egy-egy turistacsoport jön arra, és azt látja, hogy két 
magyar hason fekve kúszik a padlón, iszonyatosan lassan, majd amint megszólal 
a padló, káromkodásban tör ki; akkor kis csend, kis mozdulatlanság, kis kúszás, 
nagy kiabálás. És ez így ment egy darabig, amíg meg nem untuk. 




- De kipróbáltuk. Utána a jól bevált módszert alkalmaztuk. A rengeteg kiotói 
zen kolostor jó ómennek tűnt ahhoz, hogy az éjszakát egy kolostor udvarán 
töltsük. Mindegy volt, hol töltjük az éjszakát, ahol ránk esteledett, ott 
éjszakáztunk, de úgy gondoltuk, a biztonság kedvéért jobb ezt négy fal között 
tenni. Mivel ott igazi kínai módszerekkel épített buddhista kolostorok vannak, 
borzasztó vastag fallal vették magukat körül. Kackiás mozdulattal, sitty-sutty, 
áthajítottuk magunkat, és a kertben aludtunk. 

- Nagyon klassz templomokat láttunk. 

- Kiotóban a Gion-negyedben még ma is nagyon aktív élet folyik. Az a gésa¬ 
negyed, a szórakozónegyed, különböző iskolákban élnek a gésák és a maikók, a 
tanonc gésák, elszeparálva a turistáktól. Az a világ a gaidzsinnak egy másik 
bolygó. Megfizethetetlen és szinte láthatatlan, csak egy bizonyos közönségnek 
van oda bejárása. Nagyon sok a turistalátványosság. Bemutatnak a 
teaszertartástól kezdve a bunraku-bábjátékon át a nó-színházig mindent, ami 
nagyon-nagyon sokba kerül, de ezt meg lehet nézni gyakorlatilag ingyen is. Sűrű 
elnézéskérések köze-pette be kell ülni, és valahogy sosem kérdezi meg senki, 
hogy van-e jegy. Egy klasszikus nó-színház egy átlagos európai és minden egyéb 
embernek nézhetetlen, ám rendkívül jó alkalmat nyújt a komámnak arra, hogy 
hosszú időt mély pihenéssel töltsön. Ha izgalmas lenne, a második percben 
elaludna, így viszont az első percben aludt, és a három-négy órát végigaludta. 

- Nagyon nagy érdeklődés volt bennem az első tíz másodpercig, mert valóban, 
szinte majdnem kilenc méter hosszú haja van a nó-színház hősének. Saját haja. 
Majdnem. Hét méternél rövidebb nincs is. És a deréköve is ugyanolyan hosszú, 
mint a haja, az van maga köré tekerve, és valami hihetetlen fejhangon tud 
énekelni. Olyan borzasztóan, hogy a második világháború kutyafasza volt ahhoz 
képest, amilyen fejhangon tudja énekelni, hogy jáminene-áminenyányá... 
Közben tekergeti a haját körbe. Ezt tíz másodperc alatt leellenőrzi az ember, 
hogy valóban úgy van, ahogy olvasta, mély alvásba merül, és az előadás végéig 
nem ébred föl. Viszont ha az ember mély alvásba merül, egy hithű japán nem 
kérdezi meg, hogy van-e jegy, az ember ki tudja pihenni az összes fáradalmát. 

- Utána áhítattal elmeséltem, hogy mi történt a két és fél órás előadáson. 

- Jancsi is végignézte, hát azért hoztam magammal. 

- De így mindent megnéztünk. 

- Nagyon jó volt. 

- Sanyiról tudjuk, hogy a saját filmjein kívül semmit nem néz meg. Azt 
huszadszor is, amiben ő van, amúgy semmi nem létezik. 



- Kiotó összes létező buddhista templomában aludtunk. Nagyon nehéz lett 
volna Kiotóban nem találni buddhista templomot, mert van több mint háromezer. 
Valahogy mi mindig estére érkeztünk egy újabb templomhoz, bedobtuk a kis 
hátizsákunkat a vaksötétbe, majd beugráltunk a falakon keresztül. Reggel úgy 
ébredtünk, hogy jé, itt vagyunk egy templomkertben teljesen véletlenül, és 
valaki rázza a vállunkat. Ez a valaki egy szerzetes volt, aki mondta, hogy benn 
vagyunk a templomkertben, és mondtuk, azonnal szedjük a cuccot, már 
megyünk is, csak véletlenül kerültünk ide. Valahol kint, mi nem itt bent, hanem 
ott kint feküdtünk le, de valahogy itt ébredtünk... 

- Addig forgolódtunk, amíg... 

- Nem tudom, rossz álom lehetett valószínűleg, és már éppen távozni 
készültünk, amikor mondták, hogy nem-nem-nem, maradjunk nyugodtan, 
fogyasszuk el velük nyugodtan a reggelit. Nézzünk szét a templomukban, hátha 
megkedveljük a dolgot, és mi mondtuk, hogy hát semmi rossznak nem vagyunk 
elrontói, nagyon szívesen... 

- Ha már itt vagyunk... 

- Ha már itt vagyunk, akkor nagyon szívesen megkóstoljuk ezt a dolgot. A 
szerzetesi életből idáig ki is vettük a részünket, majd pajkosan elköszöntünk, 
megköszöntük a vendéglátást... 

- Néha volt olyan, amikor a komám éppen a reggelivel volt elfoglalva, addig én 
a reggeli zazenkájon részt vettem. így sikerült rinzáj iskola szerinti zazenkájon is 
részt venni és szotó iskola szerintin is. Ezek mind zen irányzatok, csak hogy a 
műveltségünket is fitogtassuk. 

- Mondjuk el, hogy a zazenkáj az micsoda, mert senki nem tudja. 

- Ezek reggeli meditációk, illetve nem csak, mivel a különböző iskoláknak 
megfelelően különböző stílusban zajlanak le. Több ilyenen részt vettem, ennek 
csak az volt a hátránya, hogy amíg én Buddha útján jártam, addig a komám igen 
gazdagon megreggelizett és teázott a különböző helyeken, mert azt mondta, 
hogy ő nem olyan családból származik, hogy csak úgy beül bármilyen zen 
meditációra... 

- Egyszer csak elindultunk... 

- Irány Nara! 

- Irány Nara, így van. 

- Meg akartuk nézni a narai Dajbucut. 

- Kiotó és Nara nincsen nagyon messze egymástól. Annyi, mint Budapesttől 
Szentendre, olyan húsz-huszonöt kilométer távolság. Mi az egyetlen odavezető 



úton, betonúton mentünk. Egy többsávos országút, amit jobbról és balról is egy 
huszonöt kilométer hosszúságú autóbontó telep szegélyez. Egyetlenegy 
autóbontó: három emelet magasságig csak bontásra váró autók vannak. Japánban 
olyan méretű autógyártás folyik, hogy hat éves korában kiszanálnak minden 
autót, mert már nem tud megfelelni a biztonsági előírásoknak, és nem megy át a 
vizsgán, épen bontóba kerülnek, és szétfejtik őket. Voltak ott jobbnál jobb autók, 
mondtam is a komámnak, hogy hű, komám! A Trabantok után elég szép látvány, 
amikor az ember elmegy egy csomó Nissan, Toyota, Suzuki és egyéb, Mazda 
előtt. 

- Amilyeneket eddig nem is nagyon láttunk itthon... 

- Abszolút nem láttunk. 

- És ilyen jó minőségben, bontásra várva pláne nem. 

- Viszont stoppoltunk vadul, hogy valaki felvegyen bennünket. 

- Megpróbáltuk, de nem vett fel bennünket senki, úgyhogy a huszonnégy 
kilométert vagy huszonöt kilométert végigsétáltuk... 

- Fölvettek a végén, azok a fiatalok, akik... 

- Ja igen, igen, volt valami... 

- Kérdezték, hogy hova megyünk, és mondtuk, hogy kolostorokat nézegetni 
meg a Daibucuhoz, de nem hitték el, hanem folyamatosan azt kérdezték, hogy 
pacsinkózni megyünk vagy kurvázni? Pont úgy voltunk öltözve, és nagyjából 
úgy néztünk ki, mint aki a nemzeti japán hazárdjátékot, a pacsinkót, amit 
egyébként gyűlölök, akarja játszani, vagy Narába megy kurvázni, hát egy az 
egyben úgy néztünk ki. 

- Mind a kettőnek el tudnám mondani most gyorsan az alapjait, de nem vagyok 
benne biztos, hogy mindenkit érdekel... 

- A lényeg az, hogy mi a kultúra magvát akartuk magunkba szívni, valóban a 
Tó Dandzsi és a Tó Fudzsi templomot akartuk megnézni... 

- És a narai Daibucut. Öreg este volt, amikor kiérkeztünk végre Narába, és jó 
szokásunkhoz híven megpróbáltunk egy templomot találni, ahova beugrunk a 
kerítésen, és majd megalszunk az udvarban, de nem találtunk. 

- Rengeteg parkot találtunk. 

- Narában rengeteg park van, ez ilyen parkos város. 

- Parkos nemzetközi város ez. Találtunk szebbnél szebb parkokat, és az egyik 
pillanatban, amikor már nagyon elfáradtunk, azt mondtam, most már a fene egye 
meg, engem nem érdekel, nem megyek tovább, ebben a parkban letáborozunk. 



És ott, ahol álltunk, szépen fogtuk magunkat, lehajítottuk a cuccunkat, és 
leheveredtünk csak úgy a fűre. Megtehettük nyugodtan, mivel éjszaka is 
huszonhat-huszonhét fok van, egyáltalán nem lehet azt mondani, hogy hideg 
lenne, és nagyon kényelmesen elheveredtünk... 

- Volna... 

- Volna... 

- ...ha nem lett volna nyolcmilliárd szúnyog. 

- Ami meglepő volt, már csak azért is, mert egész Japánban még csak legyet 
sem lehetett látni, egyáltalán nem voltak, se szúnyogok, se vérszívó rovarok, se 

légy- 

- Kivétel Nara. 

- Csak ez a Nara. És nem tudtuk mire vélni, de annyira agresszívak voltak, 
hogy abba majdnem belebolondultunk. Egyszerűen nem lehetett a 
zümmögésüktől már megmaradni, nem beszélve a csípésükről. A létező minden 
cuccunkat... 

- ...magunkra raktuk, a fejünkre zsebkendőt, és... 

- Zsebkendőket, én a melegítőt... 

- ...fölhúztam a fejemre, meg mindent, amit el lehetett képzelni, és már-már 
zavarodottá váltunk az állandó zümmögéstől. 

Ha nem tudtak csipkedni, akkor is idegeitek bennünket azzal, hogy zümmögtek 
körülöttünk, de folyamatosan, és azt is hoz 

zá kell tenni, hogy nagyon kényelmetlen volt a fekvés. Park ide, park oda, át is 
gondoltam, hogy a Robin Hoodnak sem volt egyszerű annak idején, de nekünk 
végképp nagyon szar. Még magam alá is nyúltam, és megfogtam egy göröngyöt, 
hogy a fene egye meg, ilyen kényelmetlen helyen kell pont letáboroznunk. 
Mondom, mi van ez, mi van alattam, tán szar, és arrébb hajítottam. Ennek nem 
tudtam akkor még jelentőségét, csak reggel. Hajnalban ébredtem arra, hogy a 
komám meghibbant, egészen biztosan meghülyült, gondolom, a sok 
szúnyogzümmögéstől megbolondult szegény. Szegény pára, lehet, hogy teljesen 
hülye, fölkiáltott, hogy szarvasok! Mondom, mi csak hegymászásról álmodtunk 
éjszakánként, de arról folyamatosan. Másztuk a hegyet, és mindig 
visszacsúsztunk. Ez közös álmunk volt, de szarvasokról még nem álmodott a 
komám. Mondom, reggel fölkelek, lelövöm. És már éppen vissza akartam 
zuhanni az álmomba, amikor megint fölkeltett és megrázott, hogy szarvasok, 
szarvasok! Lekaptam magamról a fejfedőt, mondom szúnyog ide, szúnyog oda, 
most már csak megnézem, hogy mit őrjöng ez. Ha kell, lefogom, de nem a jó 



komám nézett szembe velem, hanem két óriási szem, egy hatalmas szempár... 

- Ménkő nagy fülek. 

- És még ménkőbb nagy agancsok. Ugyanis valóban szarvas nézett velem 
szembe. Ettől visszahanyatlottam, ez rossz álom... 

- Tudniillik tele van szarvasokkal a narai park. Narában úgy élnek szarvasok, 
mint... 

- ...máshol a kóbor kutyák... 

- Meg a verebek, meg a galambok... 

- Nem szabad őket bántani, és ha az ember megy egy narai úton hajnalban, 
mikor mi is mentünk és sétáltunk... Ugye azt már mondtuk, hogy Japánban az 
élet reggel tízkor kezdődik, reggel hat órakor szentségtörés sétálni az utcán. De 
mi ketten megtettük, reggel hatkor sétáltunk egy narai utcán, ahol a kukából nem 
a macska, hanem a szarvas ugrott ki. 

- Tegyük hozzá, hogy éjszaka a parkban, ahol feküdtünk, a föld vastagon tele 
volt hintve szarvasürülékkel. 

- A szaróhelyük volt. 

- És mi vidáman fetrengtünk a szarvasszarban... 

- És ezért volt az a mértéktelen mennyiségű szúnyog is. 

- Utána a szagunk is ennek megfelelő volt. A sok szúnyogcsípés miatt 
fetrengtünk jobbra, fetrengtünk balra, gurultunk előre, gurultunk hátra, és ezt 
mind-mind szétkentük... 

- Szétkentük, magunkba szívtuk az összes cuccot. Hozzáteszem, hogy Japán 
szociális ellátottságára is utalhatok... Nagyon sok csöves, munkanélküli van 
Japánban, ami nekünk akkor nagyon meglepő volt, a rettentő szocializmusból, 
ahol kötelező munka volt, és a KMK egy szégyen, abban a pillanatban, Japánban 
szembesültünk azzal, hogy a kapitalizmusnak árnyoldalai is vannak. Ugyanis 
van munkanélküli, de ott a munkanélküli is egyetemet végzett legalább, 
minimum angolul beszél, legalább két diplomája van és tiszta. Ugyanis ott a 
szociális ellátottság arról szól, hogy a munkanélkülieknek minden második 
sarkon fenntartanak egy helyiséget, ahova bevihetik a cuccaikat, kimoshatnak, 
megfőzhetnek maguknak, el vannak látva automata mosógépekkel, szépen 
kitakarítják, kimossák magukat, utána kiteregetik a saját bokraikra, ami alatt ott 
van a fekhelyük, és így tisztán vesznek részt a társadalomban. Nem koszlottak, 
nem koszosak, és nem tudja róluk senki, hogy ők egyébként munkanélküliek és 
csövesek, hogy nincsen házuk. Egyáltalán nem meglepő azon a vidéken, és 
semmiféleképp nem bűn. 



- Mi is japán munkanélkülivé váltunk, mert ilyen helyen... 

- Ilyen helyeken laktunk. Csak mi nem tudtuk, hogyan kell megtisztálkodni, 
mert akkor még mindezt nem tudtuk. Na mindegy, innentől kezdve nehéz volt 
szóba állni bárkivel is, ami addig nagyon könnyű volt. Ruhát váltva és némi, kis 
közfürdőben végzett fürdés után továbbindultunk, és úgy döntöttünk, autóstoppal 
próbálunk meg visszajutni Tokióba. 



- Minden megvolt, amit akartunk, mindent láttunk, és elindultunk volna 
visszafelé. Na most mindent lehet Japánban, egyet nem tud az ember, jobban 
mondva inkább két dolgot. Elsősorban autópályára feljutni nem tud, ugyanis az 
autópályák minden irányba tizennyolc méter magasan futnak, oda feljutni 
nagyon nehéz. Ugyanis a magyar szokások szerint mi megpróbáltunk bejutni az 
autópályára, csak úgy gyalogosan, ami akkoriban nálunk nagy divat volt, a 
stoppos fiúk-lányok, de Japánban egyrészt nem is ismerik az autóstoppolást, 
utálják, másrészt az autópályára gyalogosan fölmenni nem lehet. Ránk is 
vartyogott egy alien, és már menekültünk is vissza... 

- De aztán megtanultuk, hogy a benzinkúthoz kell bemenni, ahol kezdődik az 
egész, és ott kell próbálkozni. 

- Vagy pedig a McDrive-ba. Mi a McDrive-ban próbálkoztunk, benzinkút meg 
a McDrive egy helyen van. Próbáltunk bestoppolni, hogy valaki bevigyen az 
autópályára. A japán stoppolás technikáját most én elárulom. Úgy történik, hogy 
a tizennyolc méter magas autópályára a legelső benzinkúton, ami a legközelebb 
esik hozzá, megpróbálkozik az ember fölstoppolni valakihez, aki nagyon kedves, 
és hajlandó bevinni az autópályára az első kamionparkolóig, ami ötszáz méter. 
Ötszáz métert kell csak menni, hogy az első kamionparkolóhoz odajussunk, 
majd a kamionparkolóban az erre a célra előre elkészített kis kandzsival 
feliratozott papírkával végig megy az ember háromszáz kamion mellett, és tíz 
percen belül talál magának egy kamiont, amivel egyvégtében tud nyolcszáz- 
nyolcszázötven kilométert utazni. Ezzel megoldódott a probléma, a stoppolás. 

- így is cselekedtünk. Azt a nyolc és fél órát szeretnénk csak elfelejteni, amit a 
bestoppolással töltöttünk el. Annyira nem ismerik a japánok az autóstoppolás 
technikáját, hogy azt hitték, mi csak úgy integetünk meg jókedvűek vagyunk. Ha 
valaki átélt már nyolc és fél óra nyomort benzingőzben és teljes 
reménytelenségben, akkor ez az. A barátomat mindenki amerikainak nézte, és 
mindenki hellózott neki, mert Kappa feliratú pólóban és baseballsapkában 
próbált meg stoppolni... 

- Én meg nem mertem stoppolni, mert olyan kinézetem van, hogyha én 
stoppolok, akkor valószínűleg azt mondták volna, hogy Godzilla, Godzilla, és 



lehet, hogy még lőnek is rám. 

- De végül is sikerült... 

- Nyolc és fél órás harc volt... 

- Mondjuk ezután a kamionozás már nagyon jó volt, mert az én jó komám 
nagyjából az utazás harmadik percében mély álomba szenderedett, és... 

- Belefáradtam én ebbe a nyolc és fél órába. 

- Végig, Kiotótól Tokióig abszolválta ezt az alvást, úgyhogy a kamionsofőr 
folyamatosan velem... én a kamionsofőrnek nagyjából minden 
ezerhatszázhetvenedik szavát értettem meg, ami azért volt jó, mert így 
kedélyesen elbeszélgettünk, minden ezerhatszázhetvenedik szó után mondtam 
egy hait vagy egy szódeszt, esetleg mmmmm, és ezzel teljesen meg volt 
elégedve. 

- Hozzá kell tenni, hogy ez nem egy Budapest-Cegléd, hanem egy Budapest- 
Athén távolságnyi úton történt, ahol azért van ideje az embernek beszélgetni, 
meg minden ezerhatszázhetvenedik szó után visszaválaszolni... 

- A komám végigaludta az egészet... 

- Végigaludtam, de abban a pillanatban, amikor a sofőrünk, Szuzuki szán azt 
mondta, hogy megiszunk egy kávét? Puff! már pattantam, már ugrottam is, és a 
barátom, mint egy ufó, úgy csücsült bent. Utálja a kávét... 

- Nem iszom kávét. 

- Utálja a kávét, de én a jeges kávé szó hallatára azonnal elfelejtettem, hogy 
milyen édes álomba szenderültem ott hátul az ülésen. Illetve az ágyban, mert a 
kamionnak van egy totális fekhelye. Már penderültem is ki, és mondtam Szuzuki 
szánnák: - És mikor eszünk? 

- Amikor végre elindultunk, tettem halvány utalásokat, hogy nem lehetne 
esetleg váltani, de teljesen reménytelen volt. Ismételten mélyen elaludt, 
gyakorlatilag azzal az ugrással, amivel a kocsiba pattant, hogy visszafeküdjön az 
ágyba, azzal az ugrással egy időben már aludt is. Úgy érkezett vízszintes 
helyzetbe, hogy már aludt. A kérdésemre sosem kaptam választ. Aztán 
megérkeztünk Tokióba... 

- Azt nem szabad még elfelejteni, hogy amikor Tokióba megérkeztünk, akkor 
az valami csodálat, ahogy a kocsik több emeletnyi magasságban keringenek, 
ahol összeérnek az autópályák. 

Mindenfelől kígyóznak be egy közös nagy körforgalomba és ott kavarognak. 
Amikor most visszanéztük a Kill Bilt, furcsa módon nagyon-nagyon sok 



hasonlóságot hozott a mi kis gyenge utunkkal. Nagyon érdekes módon a 
helyszínek is hasonlóak voltak, most újra átéltük, átéltem agyamban ezeket a 
pillanatokat. Csodálatos élmény volt. 

- Mikor megérkeztünk Tokióba, valami hajnali időpontban, nagyjából úgy 
néztem ki, mint aki megkapta a Zombik Újfunlandon című üzbég-kazah film 
főszerepét, a komám pedig frissen, fiatalosan, mint Old Shatterhand, mikor épp 
egy apacs faluban gyógykezelték, és nyerte vissza az egészségét, pattant ki az 
autóból. Rendkívül izgalmas utazás vette ismét kezdetét, hiszen pontosan tudtuk, 
hová és merre szeretnénk menni, csak én mozogtam nagyjából úgy, hogy minden 
második lépésnél megpróbáltam elájulni, elaludni, komám pedig idegesen 
rángatott, hogy gyere már! 

- Az autóstopnak egyik célja az volt, hogy háromnapi kajának megfelelő pénzt 
megspóroljunk. 

- Nagyon fontos! 

- Másrészt pedig soha nem tudtunk volna visszajutni Kiotóból Tokióba 
másképp, mert... 

- ...vonatra nem volt pénzünk, és abban az időszakban egy Bécs-Budapest 
távolságnyi vonatút tizenkétezer forintnak felelt meg. Ha hozzáteszem, hogy 
akkor kerestünk Magyarországon hétezer forintot egy hónapban, akkor ez 
döbbenetes pénz. És nem Bécs-Budapest, hanem Athén-Budapest távolságot kell 
elképzelni. Örök életünkre Kiotóban maradtunk volna, ha nem hajtjuk végre azt 
a fegyvertényt, hogy nyolc és fél órás autóstoppal bejutunk a pályára, és találunk 
egy bohócot magunknak, aki elvisz minket. 

De véghezvittük, úgyhogy ismét Tokióban voltunk, és már el is indultunk 
utazásunk következő állomására, Maebasiba. 

- Maebasi. 

- Aki látta a téli olimpiát, Maebasi Takaszaki mellett, nagyjából Nagano 
környékén van, körülbelül harminc-ötven kilométeres körzetben. Naganóra 
mindenki emlékszik, ott volt nemrég egy téli olimpia... 

- Nemcsak úgy, határozatlanul döntöttük el, hogy Maebasi irányába... 

- Nem! Konkrétan! 

- ...mi ezt előre, aljas szándékkal kiterveltük. Ugyanis itthon valaki, most már 
pontosan nem tudom, ki lehetett, azt mondta, hogy akkor járunk a legjobban, ha 
előre elkezdünk levelezni japán ismeretlen ismerősökkel, és ennek majd ott kint 
nagy hasznát vesszük. Mert, valószínűleg, ha véletlenül megemlítjük, hogy ó, mi 
Japánba szeretnénk utazni a nyáron, akkor azt mondják, mi sem természetesebb, 



mint hogy ellátogatunk hozzájuk. 

- Mi megemlítettük. 

- Véletlenül megemlítettük, és mi sem természetesebb, hogy meghívtak 
magukhoz. 

- Tudniillik leveleztünk egy Szumiko Nakazava... 

- ...nevű hölggyel... 

- Aki álmaink elképzelése szerint a legszebb Japán fotómodell kinézetű lány 
lehetett. 

- Előre felosztottuk... 

- Fel, de ott még nem tartunk. 

- Maebasi egy háromszázezer fős falu. Ott ennél kisebb fal 

- vak nem is nagyon vannak, az nem meglepő, hogy egy faluban 
háromszázezren laknak. Viszonylag nagy távolságra helyez-kedik el Tokiótól, 
autóstopról már szó nem lehetett... 

- Mellékutak... 

- Mellékutak vannak, és egyéb hasonló. Rákényszerültünk a vonatra. Namost 
nem tudni, miért, én legalábbis úgy emlékszem, hogy nem állt szándékunkban a 
Sinkanzennel utazni... Prérivonattal szerettünk volna, mert erre volt pénzünk. 
Úgy gondoltuk, hogy váltunk egy ezer jenes vonatjegyet, amivel tudunk menni 
körülbelül két és fél kilométert, és aztán továbbutazunk, majd széttárjuk a 
kezünket, amikor kérik a jegyet kifelé, mi pedig mehetünk... 

- Kimentünk Amszterdamba, azaz a tokiói főpályaudvarra, ami úgy néz ki, mint 
az amszterdami pályaudvar... 

- ...fönt...merthogy az egész pályaudvar lent van. 

- Lent már egészen másként néz ki, és valóban vettünk a legminimálisabb 
pénzért a legminimálisabb vicinális vonatra jegyet Maebasiba. 

- Az úgy nézett ki, mint egy piroska vonat nálunk, a helyi érdekű... Három 
egységből álló, szűk kis vonatocska, való-színűleg ott ronthattuk el... 

- Mi nem rontottunk el semmit, semmit nem rontottunk el. A jegyünk, 
mondjuk, a nyolcadik vágány huszonhatodik szerelvényének ötvenedik 
kocsijába szólt, az ötvenötödik helyre, meg volt pontosan határozva. Megtaláltuk 
a nyolcadik vágányt, az ötvenedik helyet, mindent megtaláltunk, meg is 
kérdeztük a vasutast, hogy jó helyen vagyunk-e... 

- Azzal a gondolattal, hogy majd... Bólintott, hogy igen. 



- Nagyon csodálkoztunk, hogy ez pont úgy néz ki, mint a japán szupervonatok, 
amit a tévében lehet látni. Hát Japánban vagyunk, Japánban minden 
szupervonattal megy... 

- Nem is ember, aki nem utazik szupervonaton Japánban. 

- Kedélyesen felszálltunk. 

- Kicsit koszosak voltunk, az biztos, és enyhén szarvasszagunk is volt, de 
egyébként megpróbáltuk összekapni magunkat, és az összes létező tergenyes 
szamár cuccunkkal együtt befészkelődtünk magunkat a belül hófehér 
csodamasinába. 

- Nagyjából, mint egy utasszállító repülőgép, úgy nézett ki... 

- Igen, egy irányba néznek az ülések... 

- Minden csodálatos volt... 

- Csúcs. 

- A megadott időben, ami a jegyünkön is rajta volt, a vonat szépen lassan 
elindult. Menet közben nagyon jól összebarátkoztunk az utasokkal, mindenkinek 
nagyon szimpatikusak voltunk. Mondtuk, hogy hova megyünk, és valóban, a 
vonat első megállója oda is szólt, Maebasiba, semmi gond nem volt. Na most 
egész addig nem volt probléma, amíg nem jött a kalauz, és kérte a jegyet. 

- Igen. Azzal nem is lett volna gond. Még volt egy érdekes momentum menet 
közben. Mentünk a vonattal, és vitatkoztam a komámmal, hogy szerintem úgy 
hetven-nyolcvannal megy ez a vonat, nem valami gyors. Ő mondta, nagyon 
gyors. Mondom neki, nem, szerintem nem, ugyanis én a távolba tekintettem, 
amikor mentünk, és azt láttam, hogy nem nagyon halad a táj. Ebből úgy 
értékeltem, hogy magyarországi viszonylatokban csúcssebesség a hatvan 
kilométer, ez egy kicsit több. Akkor úgy nyolcvannal megyünk, amiről aztán 
kiderült, hogy száznyolcvan. És helyenként kettőhúsz. Száznyolcvan és 
kettőhúsz között hasított a vonat. 

- Hogy tovább csigázzuk az érdeklődést: ez a vonat nem az a vonat volt. 
Japánban abban az időben két szuperexpressz létezett, a Sinkanzen a gyorsabb, a 
Hikari - ami fényt jelent, és a Sinkanzen személyvonatának felel meg - a lassabb. 
AHikari abban az időben csak száznyolcvan és kettőhúsz... 

- Kinézetre teljesen egyforma. 

- A különbség az, hogy a Sinkanzen mindig zárt pályán, a Hikari meg nem 
elzárt pályán ment. Namost nekünk teljesen spontán és véletlenül sikerült a 
Hikarira felszállnunk, amelyre a jegy körülbelül az elkövetkező ötéves 
átlagkeresetünk négyszerese lett volna... 



- Horribilis összeg, soha nem tudtuk volna ledolgozni. 

- Nem tudtuk volna az életünkben sem. Mikor jött a kalauz, és kérte a jegyet, 
akkor mi átadtuk, mosolyogva, és mondta, hogy ez bizony nem jó. Elmagyarázta 
nekünk, hogy ez a vonat nem az a vonat. De nem volt mit tenni. 

- Néztünk egymásra, és magyarul beszélgettünk, hogy hát komám, nagyon 
sajnáljuk, hogy ő nem érti ezt, de mi most már itt csücsülünk. Mondta, hogy 
semmi probléma, a hiba bizto-san benne van, de hogyha majd megáll a vonat 
Takaszakiban... 

- ...akkor majd menjünk már vele egy kicsit, mert el szeretne beszélgetni 
velünk. Hát nem voltunk mi még akkor olyan híresek, hogy autogramot kellett 
volna tőlünk kérni, nem akartunk vele menni, de úgy éreztük, hogy Takaszakiig 
elmegyünk, aztán majd lesz ott valami. Jó magyar szokás szerint úgy gondoltuk, 
majd megpróbálkoznak azzal, hogy elkérik a címün-ket, nevünket, mondtuk, 
hogy azt nagyon szívesen megadjuk, mert ott úgyse fognak megtalálni 
bennünket, még a bírság se. Odaérkeztünk, és elmentünk velük, oroszokhoz illő 
nagy méltó-sággal betereltek bennünket egy kis forgalmi irodába. Én ott már 
rögtön nagyon jól éreztem magam... 

- Szakmabeli. 

- Ugyanis szakmabeliként azonnal értékeltem az összes a vágányhelyzetet, az 
üresjáratokat, az üres és a foglalt vágányokat, és minden egyebet, ami ezekkel a 
dolgokkal járt... 

- Nagyon finom sütikével és teával kínáltak... 

- Amit el is fogyasztottunk az utolsó szemig. Amikor elfogyott a süti, akkor 
újabb adag sütit hoztak... 

- És közben néha megjelentek, úgy átlag félóránként, hogy... 

- Először alacsonyabb rangú japán vasutastiszt jött, aki ékes japánsággal 
közölte az általunk már ismert tényeket, hogy rossz vonatra szálltunk... 

- Rossz vonatra szálltunk, és egyenlítsük ki az útiköltséget... 

- Ilyenkor mosolyogtunk. 

- Szenvtelen arccal néztünk, rámosolyogtunk, és mondtuk, hogy no money. Ő 
megköszönte, meghajolt, elment. Kint tárgyaltak egy kis időt, közben újabb süti, 
újabb tea, majd jött egy magasabb rangú vasutas, hasonló módon feltette, sűrű 
bocsánatkéréssel, a kérdést. Mi megint összenéztünk, és megint mondtuk, hogy 
no money. Újabb süti, újabb tea, újabb vasutas. És ez így ment egy darabig, 
egyre magasabb rangú vasutasok jöttek, már egészen jól belaktunk teából meg 



sütikéből. Közben kiolvastuk a helyi vasutas újságokat, amik mind japánul 
voltak írva. Beszélgettünk, nem nagyon izgultunk, mert izgulnivalónk nem 
volt... 

- A végeredménnyel tisztában voltunk, mert úgy gondoltuk, hogy nem is ölnek 
meg bennünket, nem is fognak ezért lecsukni, sőt, már nyeregben éreztük 
magunkat. A helyzetünk rózsásan javult, a megfelelő mennyiségű sütivel 
ugyanis már megtöltöttük a hasunkat, és úgy értékeltük, egy napi kajapénzt 
megint megspóroltunk. 

- Ők viszont rendkívül kellemetlenül érezték magukat, és nagyon zavarban 
voltak. A legvégén maga az állomásfőnök jött be hozzánk, elnézést kért a japán 
vasutak nevében, hogy a hibát ők követték el, rossz jegyet adtak nekünk. így 
nem volt mit tenni, megköszönték, hogy a társaságukkal utazunk, kikísértek 
bennünket, megmutatták, hogy merre is kell menni... 

- Mondtuk, hogy szeretnénk Takaszakiba valahogy továbbjutni... 

- Akkor merre kell elmenni, kölcsönösen biztosítottuk egymást a bizalmunkról 
és a nagylelkűségünkről, mindenki megköszönt mindent a másiknak, és 
elindultunk Takaszakiba. 

- Életünk egyik legjobb utazását tettük meg, fantasztikus kö¬ 
rülmények között, minimális pénzből. Az volt a tervezett célunk, de nem 

gondoltuk, hogy ennyire jól fog sikerülni. 

- így hát utaztunk a szuperexpresszel is. 

- Amikor megérkeztünk Takaszakiba, fogalmunk sem volt, hogy a családhoz 
hogyan fogunk eljutni. A térképünket már ottfelejtettük egy óvszerautomata 
tetején, erős háborút vívtunk, hogy melyikünk fogja Szumiko Makazavát 
magáévá tenni... Mind a ketten... 

- Én magamra tippeltem mindenképpen. 

- Én szintén csak magamra gondolhattam. A vita közöttünk addig tartott, amíg 
meg nem érkeztünk a házhoz. Kalandos körülmények között érkeztünk meg, 
mert csak a címet tudtuk, mégis, mintha zsinóron húztak volna bennünket, nem 
tudjuk megmagyarázni... 

- Japán vidéken vagyunk. 

- Erősen japán vidék, fehér ember nem volt. 

- Utoljára '45-ben láttak gaidzsint, amikor néhány amerikai dzsip arra ment. 

- De lehet, hogy azok sem jutottak el odáig. Még nehezítette a körülményeket 
az a tény, hogy keresztezte az utunk egy autóútépítés. Pár órával később, amikor 



ugyanazon az úton mentünk visszafelé, mert rossz irányba indultunk el, akkor 
mondta a komám, hogy erre még nem jártunk. Mondtam, én tuti biztosra 
veszem, hogy erre már jártunk. Azt mondja, erre még nem jártunk, ezt az 
autóutat nem kereszteztük még. Mondom, hogy hát nem kereszteztük, de 
valamiért nagyon ismerősek a fák. És nem tudtuk mire vélni, és akkor láttuk meg 
az útépítő sor végét. Ugyanis úgy építenek ott autóutat, hogy elöl megy az 
élgépsor, ami megtisztítja a fáktól, gyökerektől és kövezettől, meg ilyenektől a 
talajt, utána megy egy marógép, ami kimarja az út szélességét... 

- Lealapozza. 

- Utána jön egy alapozógép, ami lealapozza, megy egy tömöritőgép, ami 
betömöríti, aztán még egy újabb gép, ami teljes szélességében leaszfaltozza az 
utat, és mögötte megy egy festékszóró gép, ami azonnal le is festi. így egy nap 
négy és fél kilométert halad előre az útépítés. 

- Úttáblák, meg fák, bokrok, madarak... 

- Úttáblák és egyéb... 

- Mindent elhelyeznek. 

- És már autósok is vannak rajta. Valóban az történt, hogy amikor mentünk el, 
akkor még nem volt ott az út, és amikor jöttünk vissza pár óra múlva, akkor már 
ott volt. Természetesen, amikor már visszafelé mentünk, és kész volt az út, és 
minden, nem ismerhettük föl. Tisztában voltunk vele, hogy nem jártunk még 
erre, mert ezt az utat valóban soha nem kereszteztük, merthogy akkor készült el. 
Valahogy megérkeztünk a vidéki családhoz, kár volna részletezni, lelki szemeink 
előtt már az éjszaka bonyolódott le, Szumikóval. Még nem volt otthon Szumiko, 
csak a család. 

- Etettek, itattak. 

- Minden szuper volt, nagyon-nagyon jól éreztük magunkat. Mondták, hogy 
várjunk, várjunk, Szumiko jönni fog. Már tudtak az érkezésünkről, nem voltunk 
váratlan vendégek, csak nem jelentkeztünk be hozzájuk telefonon, hanem 
bepottyantunk. Egy kicsit bonyodalmas volt az egész, majd megjelent Szumiko. 
Én éppen háttal álltam, amikor a komám azt mondta, hogy a tiéd. Ebből az 
egyetlen rövid és nagyon velős mondatból kiértékeltem, hogy Szumiko nem 
nyerte meg abban az évben nemhogy Japán össznépi szépségversenyét, hanem 
még a takaszakii területi bajnokságon sem lehetett az utolsó előtti helyezés 
sem... 

- Szumiko tünemény, aranyos, nagyon kedves lány volt... 

- Nagyon édes volt, nagyon kedves... 



- Talán Japán legcsúnyább lányát fogtuk ki. 

- Nem tudom, hogy sikerült levelezés útján kifogni a legeslegcsúnyább japán 
lányt, aki létezett a föld hátán. 

- Még egyszer fontos hozzátenni, hogy nagyon kedves, nagyon aranyos, 
nagyon megkedveltük. Biztos létezett Japánban csúnyább nő nála, de nem 
hiszem, hogy megtalálták. Tünemény volt. 

- Ő lélekben volt szép. Nagyon jól éreztük magunkat ennél a családnál. 

- Sok helyen voltunk. Elvittek Nikkóba, elvittek piknikezni, rengeteg japán 
családdal voltunk együtt... 

- Barátokat gyűjtöttünk... 

- Berúgtunk, mint az állat... 

- ...amit szerettünk volna, minden megtörtént. Ami csodálatos ebben a 
dologban, az, ahogy elterveztük, hogy be fogunk épülni egy vidéki családba, és 
nem a kitaposott turistaösvényt járjuk, hanem megpróbálunk saját erőnkből úgy 
belecsöppenni a vidéki japán életbe, hogy ezen keresztül, meg egy kis 
gasztronómiai élvezeten keresztül, áttörve mindenféle hierarchiai törvényt, 
megismerjük a hátteret, és a hátsó dolgokat. Ez tökéletesen sikerült. A családi 
fúrót, a család felépítését, azt, hogy egy családon belül ők egy kis házi 
lemezmegmunkáló cég voltak, hét autó volt a családban, de ez egyáltalán nem 
volt meglepő, csak nekünk. Mindenkinek saját kocsija volt, ez olyan, mint 
nálunk a biciklik otthon, ott mindenkinek saját kocsija volt. Olyan gépekkel 
voltak felszerelve, hogy nálunk a téeszben nem volt olyan gépsor. Saját 
rakodógépük volt és minden egyéb. 

- A családfő mellesleg híres bonsai nevelő mester. Rengeteg gyönyörű bonsai 
volt, egyszóval: jó volt. 

- Pazar egy hetet töltöttünk náluk, és heves sirások közepette váltunk el tőlük. 
Mindannyian nagyon bántuk, hogy tovább kell állnunk. Az idő viszont szorított, 
és tovább kellett lépnünk. Valamilyen úton-módon visszatértünk Tokióba, ahol 
az utolsó pár napot eltöltöttük, némileg vásárlással, és némileg, amit még 
kihagytunk Tokióból, a város megtekintésével. 



Kilenc 



- Visszatérve már ismerősként köszöntöttük a várost, ami befogadott 
bennünket. Na most a szó, hogy vásárlás, az nevetséges is és túlzás is, hiszen a 
huszonhat-, vagy huszonhétezer jent, ami a rendelkezésünkre állt, más ember 15 
perc alatt tudta volna elverni úgy, hogy közben még WC-n is volt. Mi meg ebből 
kigazdálkodtuk az utazást, étkezést, szórakozást, fürdőt, és még maradt pénzünk 
arra, hogy az utolsó négy napban ezt az összeget pánikszerűen elköltsük 
valamire. 

- A tokiói életszínvonal tekintetében sok mindenről beszélhetnénk. 

- Beszélhetnénk a belvárosról, a Ginzárói, a metróról, a Haradzsukuról, ami egy 
hat vagy nyolc sáv széles sugárút, amit minden hétvégén lezárnak. 5-8 kilométer 
összesen, és fiatal házizenekarok állnak fel rajta a létező összes stílusban, olyan 
felszereléssel és hangerővel tolják magukat három napon keresztül, hogy az 
összes Magyarországon játszó együttesnek nincs olyan. Beszélhetnénk a 
Seifuról, ami a világ legnagyobb áruháza, tizenkét mozgólépcső és számos lift 
van benne, a tetején repülőtér, kalandvár, állatkert és golfpálya. Eltévedtünk 
benne. Beszélhetnénk, de nem beszélünk. Amiről viszont mindenképpen kell 
beszélnünk, az az Akihabara. 

- Nem, nem, én tiltakozom. Szeretném, ha bevennénk a könyvbe, hogy én, 
Horváth János tiltakozom az akihabarai részt illetően. 

- Jó, bevesszük! 

- Szeretném az olvasóval érzékeltetni, hogy a komám két dologhoz nem ért 
igazán, a motorokhoz és a híradástechnikai és elektronikus kütyükhöz. 
Mindkettőből szép számmal van Japánban, úgyhogy Akihabarába is olyan 
gyomorfekélyes tekintettel jött el, mint aki nem éri meg a másnap reggelt. Ez 
egyébként azért történt így, mert én akartam vásárolni valamilyen elektronikai 
berendezést, ő meg annyira nem, a másik ok pedig maga Akihabara volt. 
Akihabarát nemhogy magyar aggyal, de európai ép ésszel sem lehet felfogni. 
'87-ben Szentesen az volt a király, akinek a kezén kvarcóra volt, lehetőleg 
stopperes vagy számológépes. Ilyenekre számítottunk, de ami ott várt bennünket, 
attól sírni tudtunk volna. 



- Én úgy szoktam a méreteket bemutatni, hogy valaki éjjel 12 óra körül menjen 
fel a Citadellára tiszta időben és nézzen körül. Olyankor gyönyörű a kivilágított 
Budapest és egészen a pereméig el lehet látni. Na, ekkora pontosan Akihabara, 
és ez Tokiónak csak egy kerülete. A mínusz negyediktől a harmincötödikig csak 
olyan dolgot árulnak, ami árammal megy. És minden be van kapcsolva, és 
minden működik. Lenyűgöző, elképesztő és borzasztó. Ebbe vetettük bele 
magunkat azzal a feltett szándékkal, hogy megvesszük nekem álmaim 
walkmanjét. Nagyon nehéz volt a világ legolcsóbb, de a leg-nagyobb 
elvárásoknak megfelelő magnóját megtalálni, még itt is. Tizenegy óra körül 
találtunk rá egy tizennégy emeletes Walkman boltra, ahol csak azt lehetett kapni. 
Én megőrültem. 

- Én is! 

- Rogyásig voltak a polcok kismagnóval, mindegyiket meg lehetett fogni, 
mindegyik működött és ki lehetett próbálni. És én ki is próbáltam mindegyiket. 

- A komám mindegyiket kipróbálta, tízpercenként rohant oda hozzám, hogy mit 
szólok hozzá, és bemutatott egy új csodát. Én mindegyikre azt mondtam, hogy 
vedd meg, aztán gyerünk... 

- Igen, de nekem ez gyanús volt, és nem vettem meg, hanem tovább 
válogattam. Délután ötkor csaptunk egymás kezébe az eladóval, és új döntés elé 
állítottak, mert az a mangó, amit fogtam, nem volt eladó - pedig már kipróbáltam 
-, hanem a raktárból hozattak egyet, csak meg kellett mondanom, hogy milyen 
színű legyen. Ez nem volt könnyű... 

- Mindannyian kifáradtunk, én is, az eladó is, a többi vevő is, csak Badár 
Sándor arca sugárzott az örömtől, mert teljesen észrevétlenül el tudta hozni a 
próbakazettát, ami nem volt eladó. Én eközben az aulában megnéztem a TV-ben 
a Csillagok háborúját, a Nyílt Japán Sumo Bajnokságot és az előző napi 
Madonna koncertet, ami akkor volt Tokióban. Ezek után megdöbbenésünkre 
kitöltötték a jótállást, amire ugye tudtuk, hogy nincs szükségünk, és kiestünk az 
ajtón. 

- Sok viszontagság után... nem viszontagság, hanem sok-sok élmény... 

- Kaland. 

- ...és csodálatos történet után eljött az a pillanat, amikor jó fiúk módjára, 
betartva minden házi szabályt, eldöntöttük, hogy elérkezett a hazautazás 
pillanata. Egy csodálatos, átkóválygott éjszaka után, ami Jokohamában történt, 
és asszem, erről már beszéltünk, hogy a reggel a felkelő nap megpillantott egy 
magyar fiatalembert, amint megpróbál fölkúszni egy zászlórúdra és onnan 
megszerezni egy... 



- ...reklámzászlót. 


- Soha nem derült ki, hogy mit reklámoz a zászló. Mindenesetre nagyon szép 
volt, és magamévá akartam tenni. Az életem kockáztatásával fölmásztam 
majdnem tíz méter magasra, és letörtem. Utólag nem vagyok büszke rá, de akkor 
nagyon büszke voltam, hogy ezt úgy meg tudtam tenni, hogy közben nem 
érkezett rendőr, nem szólt be senki az utcán, és mivel szabad országban éltünk, 
nyugodtan megtehettem, mert tíz perc múlva kitűztek helyette egy másikat. A 
selyemzászlót begyűrtem a cókmókjaim közé, ugyanúgy, mint a Honda szpojlert. 
Itthon létező embernek nem volt még Honda motorja sem, de én úgy gondoltam, 
hogy a Jávára ezt még nagyon szépen rá tudom építeni, ha hazajövök. Valahogy 
a hátizsákra erősítettem rá. Ezt egyébként nem kellett lopni, egy motorbolt 
melletti kukába bele volt penderítve. Volt rajta egy kis karcolás. 

- Bárki, aki látta a Tini nindzsa teknőcök című filmet, az képzelje el nem zöld 
színben, hanem barnás-vörösesre sülve. Mármint a Badárt, amint teknőspáncél 
módjára a hátizsákjára erősített szpojlerral rótta Japán utcáit és útjait. Igen 
érdekesen és eklektikusán festett... 

- A hatvan kilós hátizsákkal. 

- Elöl pedig a kis vörös kézipoggyászos hátizsákja, érdekes látványt nyújtott 
mindenképpen. De a lényeg a lényeg, hogy utazásunk utolsó szakaszába értünk, 
és valóban megérkeztünk Jokohamába. Reggel vártuk... kicsit szomorúak 
voltunk, mert előző este a megbeszélt helyen, az óriási, de általunk nagyon 
kedvelt Ueno Parkban, Tokióban nem találkoztunk a Petrányival. Mint utólag 
kiderült, mondjuk, ha A-B-C-D sarokra osztjuk fel az Ueno park négy sarkát, 
mikor mi az A pontban voltunk, a Petrányi a C-ben. Mikor elsétáltunk a B-be, a 
Petrányi elsétált a D-be. Mikor Petrányi elsétált a D-ből az A-ba, mi nem 
mentünk vissza a B-ből az A-ba, hanem elsétáltunk a C-be. Pár órát köröztünk 
az igen nagy méretű Ueno park szélén, és megállapítottuk, hogy nem találjuk a 
Petrányit. A Petrányi megállapította, hogy nem talál bennünket. Kicsit lógó orral, 
de elindult Jokohama felé, mi is kicsit lógó orral, elindultunk Jokohama felé. Mit 
ad isten, kivel találkoztunk Jokohamában? Petrányival. Úgyhogy igen 
megvidámodva és... 

- És megnyugodva. 

- Megnyugodva, ráadásul a kikötőhöz igen közeli élelmiszerboltban reggelit 
vételezve... 

- A szokott módon. 

- A szokott módon kezdtük meg visszautunkat. A többi maradjon titok... 



- Előtte való nap egy nagyon, nagyon fontos momentumban királlyá avattak. 
Az történt, hogy egy bevásárló centrum folyosólyán találtunk egy zöld telefont. 
Zöld telefont keresve talál az ember, legalább egy sarkot kell menni, hogy sárga, 
piros és zöld telefonra akadjon az ember, de zöld telefonról kellett lecsekkoltatni 
a jegyünket. Szerény személyem tört japánsággal és angolsággal vegyítve, krii 
keveréknyelven, amint szoktam mondani, egy kis cseh nyelvet is használtam, 
meg a létező 

- összes náció nyelvét, a lovárit is fölhasználtam hozzá... 

- Olasz és arab szavakkal. 

- ...becsekkoltunk. Mintegy húsz perces eszmecsere után, a gatyánk ráment. 

- Én dobáltam be szorgalmasan a jeneket... 

- A lényeg az volt, hogy azt mondták, oké. Elfogadták, akkor már fölemeltem a 
kezemet és azt mondtam, király vagyok. 

- Sajnos, be kell, hogy valljam, ez így volt. Bár rengeteg száz jenest 
bedobáltam, megérte... 

- Igaz, hogy előtte halálosan megfenyegetett, ha nem tudom megcsinálni, akkor 
ott vágja el a torkomat, kénytelen is voltam. Hogy ezt meg tudtuk csinálni, úgy, 
hogy az embernek semmilyen létező mai nyelven nincs, nemhogy nyelvvizsgája, 
de fogalma se a nyelvről, az akkora fegyvertény... 

- Ráadásul nagyon fontos, hogy az irodában üldögélő japán lányka sem beszélt 
a japánon kívül egy büdös nyelvet sem. Attól függetlenül, hogy nemzetközi 
kikötőben volt, csak japánul beszélt. 

- Vért izzadtunk, ha nem tudunk becsekkolni, nem tudunk elindulni másnap, ha 
nem tudunk elindulni másnap, örökre ott maradunk... 

- Még a mai napig is ott ülünk Jokohamában vagy valahol. 

- Láttam előtte Sógun sorozatot, szegény tengerész azért maradt ott, ez a 
holland gyártmányú csávó, mert ő se tudott japánul, neki is meg kellett tanulnia, 
ő viszont az „onnan" kívül semmi mást nem volt hajlandó megtanulni... 

- Viszont andzsinszan lett belőle. 

- Tudtam, hogy andzsinszanból csak eqy létezett Japánban, és másnap 
valószínűleg fölfalnak bennünket az Indiánok. Kény 

- telenek voltunk becsekkolni. Nem beszélve arról, hogy tudtuk, egyszer meg 
kell írnunk ezt a könyvet. Ha nem jövünk haza, soha nem írjuk meg... 

- Soha nem készül el. 



- Fontos fegyvertény volt, hogy sikerült érvényesíttetni a jegyünket. 

- És nagyon megvidámított bennünket. Badárral és Petrányival mosolyogva 
léptünk be a kikötő ránk vonatkozó részére, és belépvén az üvegajtón, több 
ismerős arcot véltünk felfedezni, akik velünk együtt küzdötték ide magukat. 
Most úgy néz ki, hogy velük együtt küzdjük magunkat hazafele. Ezeket mind¬ 
mind nagy barátsággal üdvözöltük, örömmel... 

- A hajón láttuk őket utoljára, hozzá kell tenni. 

- Nagyon örültek ők is nekünk, mi is nekik. 

- Hát végre fehér embert láttunk. 

- A legnagyobb öröm az volt, hogy megérkezett a kikötőbe turbános szikh 
barátunk Indiából, és ahogy belépett a kikötő ajtaján, elzöldült. Olyan rendes 
magyar libafos színt vett fel az arca, és ez Moszkváig kitartott. Teljesen 
mindegy, hogy milyen járművön utaztunk... 

- Néha átment sárgába. 

- Az indiainak a zöld feje annyira megvidámított bennünket, hogy létezik 
ember, aki még nálunk is sokkal rosszabbul van; ő vezette a rosszulléti listának 
az abszolút csúcsát, úgyhogy innentől kezdve semmi nem zavart bennünket. 

- Vidámított bennünket, hogy sugárzó arca volt minden-kinek, valószínűleg 
elérte a célját, amiért odautazott. És mindenki felhőtlenül boldog volt, mert 
sikerült visszajutnia a hazafelé vezető ösvény első szakaszára. Azt leszámítva, 
hogy valószínűleg senki nem tudott technikai dolgot vásárolni, amit 
vásárolhatott volna, ha lett volna pénze. Szegény keleti ország-ból indultunk, és 
ugyanolyan szegényen érkeztünk haza... 

- Az indiai vásárolt egy rettenetes nagy tévét, de azt... 

- Igen, mert ő meg tudta tenni... 

- De aztán össze is törték neki Nahodkában, úgyhogy gyakorlatilag teljesen... 

- Megkapta, ami jár. 

- ...mindegy volt... 

- Addig a pillanatig, amíg a hajót meg nem pillantottuk, mindenki felhőtlenül 
boldog volt. Hát megpillantottuk a hazafelé vezető hajónkat, amire az volt ráírva, 
hogy Félix Dzserzsinszkij. 

Kicsit elszontyolodtunk. 

Mindenkiben föltolult az élmény... 

- Viszont, hogy ne csigázzuk tovább az érdeklődést, a hajóút hazafele 



tulajdonképpen majdnem eseménytelenül is telt el... 

- Verőfényes napsütés. A búcsú pillanatát érzékeltetni kell, mert nagyon fontos. 

- Mint minden rendes tengeri indulásnál. 

- Életünkben nem volt még ilyenben részünk, nem is biztos, hogy egy darabig 
lesz. Az a pillanat, amikor a hajó elbőgi magát, és a parton látszólag teljesen cél 
nélkül sétálgató emberek búcsúzkodó emberekké válnak. A japán búcsúzkodás 
úgy történik, hogy szalagokat dobálnak át a partról a hajóra, és minden szalag 
mögött ott áll egy japán. Sikítozik, kiabál, sír, integet, hogy ne menjetek még, ne 
menjetek, maradjatok, gondoljátok át, még visszajöhettek, maradjatok, 
maradjatok! Mi is fogtunk egy-egy szalagot, és mindenki fogta a sajátját. 

- Mármint a szalagját. 

- A kiabálás addig tart mindkét oldalon, ameddig a szalag feszülni bír. Amikor 
elpattan, akkor szembesülünk a ténnyel, hogy vége, nincs tovább. 
Visszavonhatatlanul belénk költözött az űr. 

- Itt láthattuk a visszaütünk során az én jó komám által prezentált kis 
gyakorlatot, melyet delfinember névvel lehet illetni. A következő volt. 
Visszafele, a jó úton, fel volt töltve a medence. Az utasok vidám napozásba és 
fürdőzésbe kezdtek a fedélzeten. Enyhe szél fúj dogált, kicsit hullámzott a tenger, 
abszolút nem volt vészes, kellemes volt. Az én komám délcegen, nagyjából a 
hónalja magasságáig fölhúzott fürdőnadrágban álldogált a medence partján, a 
már jól ismert felszolgáló személyzetnek próbáltunk különböző kunsztokat 
bemutatni, egykezes fekvőtámasztól kezdve a kézálláson át, mindenféle 
technika, miközben a komám egy laza, könnyed, a szentesi uszodában jól begya¬ 
korolt mozdulattal fejest ugrott a medencébe. Kettő dolgot hagyott figyelmen 
kívül. Egy: a medence tengervízzel volt feltöltve... 

- Irgalmatlanul sós volt. 

- ...és más a fajsúlya az emberi testnek a tengervízben. Kettő: pont akkor jött 
egy hullám. A mai napig nem tudom, hogy lehetett az ugrást így kiszámítani. Az 
én komám a medence egyik felén egy nagy csukafejessel beugrott a vízbe, és 
mikor beért, rájött, hogy ez sós víz, és épp próbált meghalni. De nem ment, mert 
a tenger és a hajó mozgása együtt azt ered-ményezte, hogy a következő 
pillanatban, minden átmenet nélkül, nyújtott testtel... 

- Álló helyzetben. 

- ...a medence túlpartján egyetlen mozdulattal, hopp! kiugrott. Mintegy másfél 
méter magasra kidobódott, és zárt lábbal talpra érkezett. Elhűlt tekintetek, leesett 
állkapcsok... 



- Taps. 

- Taps, bepárásodott női tekintetek, én egyszerűen nem is értettem, hogy... Egy 
gyengébb Dávid Attenborough természetfilmben nem láttunk ilyen csodát. 
Vízipólókapusok fakadnának sírva, és sikítozva könyörögnének a receptért, ezt 
hogy lehet megcsinálni, a vízből való kitaposást? Az én komám laza 
mozdulattal... 

Egész életemen keresztül vágytam, hogy egy ilyen trükköt tudják végrehajtani, 
mert se szaltó nem jött össze életemben, se hogyishívják... 

- ...lecsapta a kezéről, testéről a tengervizet, és mint aki jól végezte dolgát, 
lefeküdt az egyik napozóágyra, és a dicsfények átható sugarában napoztatta 
hamvas testét. Mi Petrányival szerintem még órákig nem tértünk magunkhoz, 
hogy milyen ez... 

- Laza mozdulattal magam mellé dobtam azt a melegítőfelsőt, ami megjárta a 
hombut, a Fudzsit, Kiotót... 

- Az már kicsit korábban történt, amikor valakivel fotóztattad magad. Több fotó 
is készült. Az egyik fotó még archív, hiszen azon melegítőben vagy. 

- Mutogattam a parton délceg felsőtestemet. 

- ..a brutális felsőtested, amely a Magyar Néphadsereg által rendszeresített 
piros-fehér trikócskából elővillant. Akkor helyezted le a melegítőt, amit a 
következő pillanatban azonnal... 

- A Csendes-óceánba... 

- ...fújt a szél. 

- És rögtön bekapta egy pörölycápa, úgyhogy azonnal eltűnt. 

- Komám sikítozva üvöltözött, hogy valaki azonnal állítsa meg a hajót, és 
mentőexpedíció... 

- Kértem, hogy forduljunk vissza, de senki nem volt hajlandó... 

- ...hogy mentőexpedíciót indítson. Én szerényen sikítoztam a röhögéstől, 
Petrányi nem tudom, mit csinált, szerintem összeesett, úgy röhögött, mert az 
hihetetlen volt. Az a fej, ahogy komám előadta, hogy elhagyta a melegítőjét. 

- Én ezt nemzeti gyásznappá nyilvánítottam. 

- Az otthon maradt Badár rokonság szerintem legalább öt hónapos gyűjtést 
rendezett, hogy ezt a márkás melegítőt sikerüljön megvásárolni, amit sikerült a 
tengerbe beleinvesztálni. 

- Két év munkája ment el egy másodperc alatt. 





- És akkor még csodálkozunk, hogy mennyi szennyeződés, meg minden kosz, 
meg dzsuva megy a tengerbe. A melegítő egy természeti katasztrófával ért föl, 
nem nagyon volt mosva kint Japánban... 

- Hát az a pörölycápa sem élt sokáig, szóval... 

- Szóval a cápák is kibírnak sok mindent, de csórikámnak az ottan dettó, abban 
a pillanatban vége lehetett, kizárt dolog, hogy ezt a melegítőt túlélje. Nagyjából 
a hajóút ilyen lazán és könnyedén zajlott le, rengeteg vidámsággal. 

- A hajón összeismerkedtünk egy japán-amerikai-német sráccal, William 
Schafferrel, a legszebb magyar szót, a szita-kötőt megtanítottuk neki. Aminek ő 
nagyon örült, és amikor megmondtuk, hogy ez egyébként dragon fly, akkor meg 
még tudta is, hogy miről van szó. Vele jó haverságba kerültünk, furcsa, nagyon 
furcsa szerzet. Egy olyan fickó, aki Japánban angolt és németet tanít, 
Németországban pedig japánt, abszolút kettős ügynök. Ettől meg a nemzeti 
tragédiától eltekintve, ami a melegítőmet illeti, a hajóutunk csodálatosan, szinte 
eseménytelenül telt. 

- Nahodkába megérkezve már kicsit felgyorsultak az események. Jött egy-két 
érdekes dolog a szovjet határőrség részéről. 

- Volt idejük fölkészülni. 

- Kik vagyunk, mik vagyunk, honnan jöttünk, miért jöttünk... 

- Alig várták, hogy megjöjjünk. 

- Honnan jöttünk, Japánból jöhettünk, máshonnan nem, mert a hajó onnan jött. 
Be kellett bizonyítanunk, hogy Japánból jöttünk, nem hoztunk szovjetellenes 
irodalmat, és pornográf irodalom sincs nálunk... 

- Pedig volt. 

- Közölték, hogy átvilágítják az összes felszerelésünket, mindent tegyünk be az 
átvilágító, kézi készülékbe. 

- Amire egy halálfej volt rárajzolva kackiásan, és egy film felirat, ami át volt 
húzva. Azt nem szabad berakni. Ennek ellenére biztattak, hogy be kell rakni. A 
filmek egy része valóban bele is került ebbe a rendszerbe, át lett világítva, 
sajnos, míg egyik ré 

- szét Petrányi egy kis kézitáskában, rafinált módon átrúgta a másik oldalra, 
ahol is már én várakoztam. Nem vették észre, azok a filmek mind 
megmenekültek, és nagyon jó minőségben elő is lettek hívva. Míg azok, 
amelyek meg lettek világítva, mondjuk, asszem, a fele teljesen tönkre ment, a 
másik fele az pedig szószó alapon. Az azóta eltelt tizenvalahány évben most már 
olyan mértékben romlanak a képek, mind a diák, mind a fotók, hogy... 




- Enyhe sugárfertőzésnek lettek kitéve. 

- ...visszafordíthatatlan folyamatként romlanak el. Néhány diánk és képünk 
valószínűleg pár éven belül teljesen hasz-nálhatatlan lesz, mert évről-évre, 
akárhányszor előveszem, elővesszük a képeket, lehet látni, hogy sokat romlottak. 
De túléltük a határőrséget is, és vonatra szálltunk. A visszafele való útról nincs 
különösebb extra élményünk. 

- Ott még Nahodkában lefotóztuk egymást, ami fegyvertény, mert a nahodkai 
vasútállomáson nem nagyon lehet álldogálni. 

- Gyönyörű állomás volt, volt egy nagyon szép restije. 

- Azon a környéken az arany nem nagy szám. A cári időkből származó 
fantasztikus, egész falat betöltő tükrök... 

- Valószínűleg még a különböző gulágokba odahelyezett emberek építették a 
kormányzónak. Gyönyörű szép hely, valóban erős fotózásba kezdtünk, és 
nagyon szép képeket készítettünk, már amennyire szépek lehettünk mi az elmúlt 
egy hónap után. 

- Erősen piros volt a feje mindannyiunknak a napsütéstől. Ott jóval hűvösebb 
volt már azon a részen, de vissza kellett vedleni. Amilyen viszontagságos és 
ismeretlen volt az odaút, annyira ismert volt már a visszaút. Gyakorlatilag 
ugyanazon az útvonalon mentünk, és mint tudorok jártunk ezeken a helyeken, 

Már nem okozott meglepetést semmi. 

- Mindent tudtunk Mandzsúriáról, nagyon ott voltunk. 

- Ott voltunk a szeren, topposan föl voltunk már készülve mindenből, tudtuk, 
hogy mit nem szabad, hova nem szabad lépni, mikor nem kötnek belénk. 
Habarovszkig ragyogó volt az utunk. Habarovszkban viszont az élményanyag 
elkezdett halmozódni... 

- A repülőgépre fölszállva először kiderült, hogy háromszor annyi utas van, 
mint... 

- Mint repülő. 

- ...kétszer annyi, mint amennyien felférnek a repülőre. Az volt az egyik 
probléma. Ad kettő, ugye bennünket, külföldieket szigorúan terelgettek, és meg 
volt adva, hogy a repülőgép három feljárata közül nekünk csak az egyiken lehet 
menni, a másik kettőn a helyi erők igyekeztek fel a gépre. És itt a mindenki által 
a legendák körébe sorolt történések jöttek, miszerint mindenki elmondja, hogy, 
bizony-bizony, az orosz gépeken még a kecske is utazhat. Ezen a gépen kecske is 
utazott, ketten húzták, a harmadik pedig alulról tolta fel. 



- Kézipoggyász volt, semmi más, kézipoggyász. 

- A kecskék előtt hat-nyolc, kicsit illuminált állapotban levő, igen megtermett, 
kéktrikós orosz tengerészgyalogos katona szállt föl a gépre, akik Moszkvába 
mentek. Őslakosok, katonák, helyiek, mindenki, plusz a kecske. A gép állapota 
hasonlóan katasztrofális volt, de nekünk egy nagyon jó helyet sikerült ismét 
kifognunk, és nagyon jól éreztük magunkat. Ott találkoztunk először azzal az 
énekesnővel, átvitt értelemben, hiszen nem személyesen találkoztunk, aki a mai 
napig a kedvencem. Amikor leültünk az ülőhelyünkre, találtunk alatta egy ka 

zettát. Ezt a kazettát a komám teljesen új, frissen vásárolt walkmanjébe 
behelyeztük, és egy nagyon kedves, lágy női hang szólt a kazettán, 
gitárkísérettel. Nekem teljesen ismeretlen volt, és asszem, a Petrányi, aki széles 
látókörű, világlátott ember, közölte, hogy ő ezt a zenét már hallotta. Egy fiatal 
amerikai énekesnő... 

- Ez itt nem a reklám helye. 

- Mindegy. Suzanne Vegának hívják. Ez kicsit romantikába hajlott, de el kellett, 
hogy mondjam. Véges-végig felváltva hallgattuk a kazettát. És amíg utaztunk 
Szibéria felett, irgalmatlan nagy szibériai tajga, a folyók, a Léna, az Irtisz, az Ob, 
a Jenyiszej, sorba' hatalmas folyamok, mind-mind alattunk, mint óriási erek, meg 
rengeteg kis apró hajszálérként a sok kis folyó, onnan tíz kilométer magasságból, 
olyan fantasztikus élmény volt, annyi mindennel a hátunk mögött hallgatni ezt a 
zenét, hogy nagyon széppé tette a visszafelé való repülést. Jelentősen meg is 
rövidítette, hiszen amúgy igen sokat utaztunk, és ez a mai napig bennem van. 
Egyik kedvenc énekesnőm, nagyon szeretem a zenéjét, bár ez igazából nem a 
könyv témája. Ez a nyugalom azért is nagyon fontos, meg kicsit álságos is, 
hiszen abban a pillanatban, hogy megérkeztünk Moszkvába, és leszálltunk 
Domogyedovón, megállt a gép, a harmónia kicsit veszni látszott. 

- Megint köddé vált. 

- Innentől kezdve a legrejtőibb fordulatok vették magukat elő, és kezdődött 
minden érdekesség. 

- Fölhívtam a komám figyelmét, mondom neki, jó lenne, ha levennéd a füledről 
a fülhallgatót, mert azt vettem észre, hogy a gép farán dobálják kifelé a 
cuccainkat. Ha abból indulok ki, hogy egy komplett motorszpojlert, megmentve 
a teljes mértékű bezúzástól, tíz vagy tizennégyezer kilométeren keresztül 
hurcoltam a hátizsákra erősítve, és nem fogom tudni elmondani otthon a 
többieknek, mert a gép farán kidobják, összetörik, akkor... és rugdosták... 

- Már láttuk az indiai tévéjét a nahodkai kikötőben, amint leejtették egy méter 
magasról. 



- Mondtam, nincs az a pénz, amiért hagyjam, hogy tovább rugdossák. 
Figyelmeztettem a komámat, hogy minél hamarabb tépjünk, kapkodjuk föl a 
cuccainkat. Ne hagyjuk veszni azt, ami már a markunkban van. Odamentünk, és 
fölkapkodtuk a... szigorúan csak a sajátunkat, és elindultunk jókedélyűen, vígan 
az lnturiszt iroda bádogdoboza felé... 

- Elindultunk volna, amikor is hátulról elkezdtek rángatni. Fémvázas 
hátizsákkal a hátunkon, kézipoggyász a mellünkön, nem igazán láttam hátra, 
hogy ki is rángat bennünket. 

- Katonák voltak. 

- Katonák voltak, hogy nincsen az összes azonosító cédula a csomagunkon... 

- A cédulák megvoltak, beleírva a nevünk, címünk, minden, ami kell, de ők ezt 
nem voltak hajlandók elolvasni... 

- Közölték, hogy nem foghatjuk a csomagjainkat, és egyébként is nem a mienk. 

- Azt loptuk. 

- És tegyük le, le vagyunk tartóztatva. 

- Természetesen le vagyunk tartóztatva. 

- Mondtuk, hogy anyátok, ebből kisebbfajta csetepaté 

Alakult ki. Erősen védtük magunkat, de a túlerő hatására mégis betereltek 
bennünket egy irodába. 

- Egy üvegkalitkába vittek bennünket. Hozzá kell tenni, hogy megállapodtunk, 
amikor mentünk, hogy az odaút összes viszontagságából kiindulva, ha törik, ha 
szakad, hazafelé tartunk. Bármi történhet, mi a paszportot ki nem adjuk a 
kezünkből. 

- Útlevelet nem. 

- Útlevelet ki nem adunk a kezünkből! Ez volt a legfontosabb szabály. Ők 
folyamatosan a paszportot szerették volna tőlünk elvenni, amit nem voltunk 
hajlandóak odaadni. Hombut megjárt emberek voltunk, úgy döntöttünk, hogy 
egy életünk, egy halálunk, ha kell, akkor rúgunk is, hogy megvédjük magunkat. 
Folyamatosan kértük tört magyarsággal és tört angolsággal, hogy szeretnénk a 
nagykövetségről egy tolmácsot. Petrányi itt nem volt velünk. 

- De velünk volt, csak később keveredett be az irodába, valahol kint a betonon 
elvesztettük egymást. Petrányi beszélt oroszul, és egyik tiszt, másik tiszt, 
alacsonyabb rangú tiszt, magasabb rangú tiszt, ott már patthelyzet volt, akkor 
jöttek be, az útlevelet el akarták venni... 

- Mondtuk, hogy kinyitjuk, kinyitva elolvashatják, de nem adjuk ki a 



kezünkből. Emiatt nagyon nagy csetepaté volt. Közöltük, hogy nemzetközi 
helyzet lesz, ha ezt tovább fokozzák, amit érdekes módon nem ismertek, de 
nagyon szigorúan, nagyon csúnyán néztek ránk. Éreztük, hogy itt élet-halálról 
van szó, mert egyszerűen nem tudták megemészteni, hogy nem teszünk eleget az 
ő kéréseiknek. Bár az ő kérésük parancs volt. Éreztük, hogy a feszültség odáig 
fajult, hogy ha kiadjuk a paszportot a kezünkből, elvágják a torkunkat... 

- Nem adtuk ki, és így volt szerencsénk. 

- Nem volt mit tenniük, elengedtek. 

- Közölték, hogy huszonnégy óránk van, hogy elhagyjuk az országot. 

- Már hogy az istenbe ne hagynánk el az országot?! Azonnal megyünk 
Seremetyevóra, mint a huzat. 

- Ezen vagyunk. Egy kis probléma azért történt. Ezzel a cécóval időt 
veszítettünk, és Phileas Fogg a nyolcvan nap alatt nem tudta volna a fogadását 
megnyerni, ha velünk utazik. Ugyanis a mi repülőnk akkorra elrepült, már nem 
tudtunk csekkolni a saját gépünkre. 

- Másnap reggelire tudtunk csak becsekkolni... 

- Illetve előtte még egyszer Moszkvában lecsuktak bennünket... 

- A változatosság kedvéért. 

- A sok lecsukás ellenére kijutottunk Seremetyevóra. Tudni kell, hogy 
Seremetyevón nem lehet éjszakázni. Ez is nagyon fontos momentuma a 
történetnek... 

- Egy pillanat még. A visszautat nem taxival tettük meg, mint odafelé, hanem 
vonattal és busszal, ami nagyon érdekes. Egyrészt a vonat... 

- Igen, a moszkvai főpályaudvar gyönyörű, fantasztikus. Egy: a vonat nem 
vonat. A vonat lassú is, nem is oda megy, ahova kéri az ember, nem is úgy megy, 
és mivelhogy minden furcsán, oroszul van kiírva, így fogalmunk nem volt, hogy 
éppen hol járunk. Nagy szerencse szerintem, és máig is olyan, mint a mese 
számomra, hogy hogyan érkeztünk a főpályaudvarra, meg nemtudnám 
mondani... 

- De oda lyukadtunk ki. 

- Ahol láttunk egy buszt, amire ki volt írva, hogy Seremetyevo. Na mondom, ez 
a mi buszunk, ugorjunk fel. Mondom, rögtön megy. A busz még órákig ott állt, 
bár egyre több ember jött és ült be a buszba, rettentő nagy türelemmel, de 
mégsem indult. Mondom a komámnak, te figyelj, mikor fog ez a busz végre 
elindulni, a menetrend szerint már régen ott kéne nekünk lenni. Kiderült, amit 



addig nem tudtunk, hogy a buszok nem úgy járnak Moszkvában, mint máshol, 
hogy van egy indulási idejük, és ahhoz igazodnak, hanem akkor indulnak el, 
amikor megtelnek. 

- Olyan, mint a komp, akkor jön, amikor a ser. 

- így van, de az egy másik filmben volt. A busz akkor indul el, amikor 
megtelik, és ehhez nagyon ragaszkodnak. Hát én nem emlékszem rá, hogy volt-e 
jegyünk vagy nem volt jegyünk, mindenesetre eléggé megtörtén és megviselten 
érkeztünk a Seremetyevóra, de sikerült. Az a lényeg... 

- ...hogy át tudtunk menni, átlandoltunk. Be tudtunk csekkolni a reggeli gépre, 
de a Seremetyevón nem lehet éjszakázni. 

- Ettől függetlenül körülbelül x száz ember éjszakázott, mindenféle náció, 
nemcsak oroszok, hanem a külföldiek is, mindenki ott éjszakázott. Szigorúan 
tilos volt abban az időben, éjszaka járőrök járták végig a repteret, akik szintén 
tudták, hogy mindenki ott éjszakázik. 

- Hozzá kell tenni, hogy az orosz éjszaka rettentően vészé- lyes, Moszkvában 
éjszakázni kint... 

- Abban az időszakban azt mondták, hogy el kell menni szállodába. Szálloda 
ötven kilométerre arrább volt bent Moszkvában, oda nem akartunk, nem is volt 
rá pénzünk... 

- Úgyhogy fent a galérián éjszakáztunk, párkányos fal mögött volt. Velünk 
együtt még ott táborozott... talán a csehek is, a franciák, különböző nyugat¬ 
európaiak... 

- Az ötletet tőlem vették, tőlem származik, nagyon büszke vagyok rá. Ez egy 
étterem volt, és az étteremnek volt egy egy méter magas, párkányszerű, fedett, 
korlátos cucca. Ennek a későbbi következményeit nagyon tudtam már otthon, 
sajnos a negatívumával együtt, ugyanis ahhoz, hogy az étterembe a teljes 
éjszakáig jelen tudjunk lenni, ahhoz az abszolút zöld párizsit kellett megennem 
némi vajas kenyérrel, amit választottunk és felszolgáltak. 

- Én nem ettem belőle. 

- Olyan vérhast kaptam, mint állat. A versenysúlyomhoz képest négy kiló 
plusszal jöttem el Japánból, és egy hónap alatt tíz kilót fogytam otthon, az 
irgalmatlan megpróbáltatások közepette, amit most nem akarok ecsetelni. Már 
egy hányást elmondtunk ebben a könyvben, de borzalom volt. Ez még egy 
utolsó, bújtatott emlék volt, amit az oroszoktól kapott az ember, de így lehetett 
kihúzni az utolsó utáni pillanatig. Abban a pillanatban, hogy az éttermet csukták, 
mi az asztalokat odatoltuk ehhez a párkányhoz, belülről, és aláfeküdtünk, Ami 



azért nagyon fontos, mert óránként jött a járőr, kutyákkal, be is világítottak, 
zseblámpákkal, de mivel bevilágítottak, és nem láttak bent ülő embert, mert a 
párkány alatt aludtunk közvetlenül, ezért vagy tudták, vagy nem tudták, de belül 
tudtunk maradni az ajtókon. 

- Kétszer vagy háromszor kellett áthelyezni az éjszaka folyamán a bázist, egyik 
oldalról a másikra. 

- Túléltük az éjszakát úgy, hogy nem tartóztattak le bennünket. 

- De amit nagyon fontos elmondani, hogy velünk együtt kúszott-mászott egy 
mongol politikai küldöttség, mert valamilyen oknál fogva nem engedték őket 
haza. 

- A mongol politikusok, valami külügyminiszter vagy ki a túró volt, aki 
testőröstől meg mindenestül, öltönyben csúszkált, merthogy nem engedték őket 
haza. Mókás látvány volt, amikor a külföldi turisták között ott kúszott a... 
döbbenetes egyébként, de ez valóság, nem vicc. Ott kúszott egy mongol 
politikus, meg a fogdmegek, a testőrök, meg mindenki és az egész mongol 
politikai küldöttség. Reggel aztán leporolták a minisztert vagy akárki volt, és 
valahogy ők is eltűntek, mert utána reggel mi is mentünk, nagyjából kivakartuk 
magunkat a mocsokból meg az akármiből, és akkor jött meg az észak-koreai 
delegáció. Akik sehova nem utazhattak, csak két helyre utazhattak a világon 
külföldre, NDK-ba és Magyarországra, és ezek éppen Magyarországra jöttek. 

- Egy repülőnyi észak-korai, mind Kim ír Szén jelvénnyel fölfegyverkezve, és 
közölték, hogy most lehet becsekkolni a Moszkva-Budapest járatra. Akkor már 
jó páran voltunk ott magyarok, akik Moszkvából igyekeztek hazafele. Jól össze 
is haverkodtunk egy szegedi sráccal, aki szerintem biokémikus volt vagy 
biológus, pontosan nem tudom már, Moszkvában tanult vagy dolgozott. Ha 
esetleg olvassa a könyvet, és magára ismer, akkor üdvözöljük. Ővele nagyon 
érdekes dolog történt, egy bőr táskája volt, a kézipoggyásza, ami a vállán volt 
átvetve. Próbáltunk becsekkolni, a koreaiak miatt nagyon nehezen ment... 

- Hozzá kell tenni, hogy még Habarovszkban is föl tudtuk magunkat 
könyökölni a repülőre... 

- Tuszkoltuk előre a szegedi biokémikust, maradjunk a biokémikusnál, hogy 
jusson be és próbáljon becsekkolni. Sikeredett is, csak mikor már átment a 
kapun, vette észre, hogy az óriási tülekedés közepette valaki egy jó tizenöt-húsz 
centis pengéjű késsel, idegességében felé vágott, és a bőr táskáját így keresztbe 
vágta vese magasságban. Ha nincs rajta... 

- ...akkor simán leszúrják. 



- Mi lazán átküzdöttük magunkat a tömegen, és én, mint a leghosszabb lábú... 

- Szeretném ecsetelni a lazaságot. A lazaság úgy történt, hogy a komám a 
százhúsz centi hosszú kezeivel előrenyúlt, és öt-hat koreait tépett maga mögé, 
ugyanazzal a lendülettel... 

- ...ugyanazzal a lendülettel mentünk közvetlen szorosan a háta mögött. 
Csomagokkal fölfegyverkezve egy Petrányi, és hátvédként egy Honda szpojler. 

- Mivel én voltam a legkönnyebb menetfelszerelésben, mindössze egy 
harmincöt kilós kézipoggyászom volt, a sárga cseh hátizsákom, erőteljes 
lendülettel rohantam be a gépbe, hogy a legjobb helyet elfoglaljam a 
szárnyaknál. Ez sikeredett is, gyorsan leültem, és két helyet lefoglaltam 
Petrányinak és az én jó komámnak, akik meg is jelentek a gép ajtajában, de 
megelőzte őket néhány koreai, és egy koreai házaspár vad lendülettel odaugrott 
hozzám. 

- Ezt szeretném folytatni, mert számomra döbbenetes pillanatok voltak. 
Ugyanis az történt, hogy mikor az ajtóban mi megjelentünk, valahogy elébünk 
slisszant egy pár koreai. Amikor befordultam a gépbe, és a stewardessnek 
intettem egyet, a következő kép tárult a szemem elé: Jancsi haverom csípőre tett 
kézzel állt, és előtte óriási módon hadakírozott és magyarázott egy koreai nő, 
hogy az a szék az ő helye, ahová a komám letette a cókmókját. És hogy a 
mellette lévő két szék is jobbról-balról, szintén az ő részük, mert ott a férje van, 
meg a bátyja, meg nem tudom, kicsodája. 

- Sokan vannak a koreaiak. 

- És a Jancsi bólogatott, hogy ezt mindenki mondhatja, de a tények őt igazolják. 
Ő moziba járó ember, nálunk Szentesen az nézte a filmet, aki hamarabb 
odaérkezett, és már lefoglalta azzal, hogy ő hamarabb ott volt. Jegyünk nem volt, 
a szabad helyekre kellett volna leülnünk, de ő közölte, hogy innentől kezdve ez a 
mienk, szerzett jogaink vannak. Erre azt láttam, hogy a koreai nő halált megvető 
bátorsággal irgalmatlanul pofán vágta a komámat. Pofon vágta, jobban mondva 
kapkodott az arcába, és lecsettintett egy pofont. 

- Nagyon utálom, hogyha az arcomba kapkodnak. 

- A komám nagyon utálja, ha az arcába csapkodnak. Szenvtelen arccal 
körülnézett, gondolom azért, hogy látja-e azt a pillanatot majd valaki, és a 
következő másodpercben könyékkel úgy leütötte a koreai nőt, hogy az csak úgy 
puff, leszédült a sorok közé. Majd szenvtelen arccal megfogta a gallérjánál, és 
áthúzta egy másik sorba. Akkor már több koreai rohant felé, de addigra már 
mind a ketten ott álltunk mellette, és hárman, mint a Charlie angyalai, úgy 
próbáltuk megvédeni az ügyesen elfoglalt helyünket, amiről aztán később csak 



letettek, mert a magyar 

tábor akkor már teljes mértékben összefogott. 

- Mert jött ennek a koreai nőnek a férje is, meg az egyéb rokonsága, akik mind¬ 
mind idegesek voltak. Valahogy a magyar tábor is egészen felerősödött. 
Gyakorlatilag a gép két részre szakadt, a magyarokra és az észak-koreaiakra. 
Elég ellenséges hangnem kezdett kialakulni, mindenki üvöltött mindenkivel, a 
stewardessek próbálták uralni a helyzetet, egyre kevésbé sikerült. Arra 
emlékszem, hogy megszólalt a gép hangja, amit Petrányi fordított, aki jól tudott 
oroszul, hogy hölgyeim és uraim, kérem, foglalják el helyeiket, ez egy baráti 
járat, baráti járat indul Kijev érintésével Moszkva és Budapest között. A baráti 
járat említésekor a gép belseje épp iszonyatos üvöltözésekkel volt tele, mert a 
koreaiak próbálták a magyarokat meglincselni, a magyarok pedig próbálták a 
koreaiakat agyonverni. De néhány perc után elült a csatazaj... 

- Valószínűleg azért, mert a terhelési próbát éppen akkor végezte a gép. 
Mindenki rádöbbent, hogy ennek a vége az lesz, hogy felszállás... 

- Előbb-utóbb elindulunk... 

- Mindenki gyorsan fogott magának egy ülőszéket vagy egy ülőhelyet, még 
mielőtt bárki ráült volna, és vadul becsatolta magát. A csetepaténak az vetett 
véget, hogy a repülő végül is úgy döntött, hogy fölszáll. 

- Fölszállt, és amerre jöttünk, ugyanúgy haza is repültünk. 

- Tervszerűen, mert fél napot késve, de az induláshoz képest hajszálpontosan öt 
és fél, illetve öt és fél nap helyett hat nap alatt megtettük a tizenhétezer 
kilométert hazafelé. Itt jön az emlékezetes pillanat, amikor a magyar repülőtéren, 
Budapesten leszállt a gép. Ferihegy 1, és szépen mentünk be a zöld folyosón. 

- Terelgettek bennünket a vámvizsgálatra... 

- ...a vámvizsgálat felé. Ugye ez nem úgy történt, mint mostanában, hogy 
megérkezik az ember, és odamegy egy ablakhoz, ütnek egyet és viszlát. Sőt, 
most már nem is ütnek, hanem megköszönik, hogy voltál külföldön. Hanem 
akkor egy zabszem nem ment be az ember fenekén, hogy most milyen tortúra 
jön még. Elevenen élt bennem a nahodkai motozás, ahol keresték nálam a 
szamuráj kardot, s váltig állították, hogy benne van a gyomromban. Kicsit 
félszegen közelítettük meg a vámvizsgálatot, ahol is a barátunkat megszólította a 
kiskatona. 

- Honnan jöttek, NDK-ból? Kicsit furcsa fejjel nézhettem rá, fáradtan, 
megtörtén, fémvázas hátizsákkal, kopaszon, vörösesbarnára égve, meg úgy 
egyébként is, és elhaló hangon mondtam, hogy nem, Japánból. Honnan? 



Japánból. Na menjetek. És ez volt a vámvizsgálat. 

- Kicsit megvetéssel, meg egy kicsit nem is szenvtelen, hanem szegény buta 
gyerekek, hol jártak. 

- Bolondok. 

- Bolondok ezek mind a ketten. Ezzel a hangsúllyal: na menjetek! Szóval ez 
volt mindennek a csúcsa. De itthon voltunk, és ez volt a lényeg. 

- Kinyíltak a kapuk és Magyarországon voltunk. 

- És kiléptünk úgy, hogy megjártuk az ígéret földjét. 

- Hát ennyi. 

- Ennyi. Csak ennyi. 



